
Αθήνα, σήμερα στις 5 Νοεμβρίου 2026, ημέρα Πέμπτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση.      
Εισερχόμαστε στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών «Ενίσχυση εποπτείας των υπό διαχείριση απαιτήσεων από δάνεια και πιστώσεις – Προστασία συνεπών οφειλετών – Φορολογική μεταχείριση και εποπτεία κρυπτοστοιχείων – Λογιστική μεταρρύθμιση της Γενικής Κυβέρνησης – Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος – Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 – Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους – Συνταξιοδοτική ρύθμιση και λοιπές διατάξεις». 
Τον λόγο έχει ο κ. Ξενοφών Μπαραλιάκος από τη Νέα Δημοκρατία.
ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ: Ευχαριστώ πολύ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, η συζήτηση για το ιδιωτικό χρέος αφορά ανθρώπους που προσπαθούν να κρατήσουν όρθια την επιχείρησή τους, να ανταποκριθούν στις υποχρεώσεις τους και να προστατέψουν την οικογένειά τους, ανθρώπους που χρειάζονται καθαρές απαντήσεις και πραγματική δυνατότητα επανεκκίνησης. 
Εδώ κρίνεται και η πολιτική μας. Μπορεί ο πολίτης να γνωρίζει τι χρωστά, να πετύχει βιώσιμη ρύθμιση και να προστατεύεται, όταν την τηρεί; Υπάρχει αποτελεσματικός έλεγχος, όταν παραβιάζονται τα δικαιώματά του;
Το παρόν νομοσχέδιο θέτει το θεσμικό πλαίσιο των παραπάνω ερωτημάτων και αποτελεί συνέχεια του συνεκτικού στρατηγικού σχεδίου που εφαρμόζει η Κυβέρνηση για το μείζον θέμα του ιδιωτικού χρέους. Παράλληλα, παρεμβαίνει στην τραπεζική εποπτεία, στις επενδύσεις, στα κρυπτοστοιχεία και στη λογιστική λειτουργία του κράτους. Κοινός στόχος είναι η διαφάνεια και η λογοδοσία. Η Κυβέρνηση συνδέει την οικονομική σταθερότητα με την αντιμετώπιση συγκεκριμένων κοινωνικών αναγκών. 
Κυρίες και κύριοι συνάδελφοι, η συνέπεια πρέπει να έχει αντίκρισμα. Όποιος ρυθμίζει την οφειλή του και πληρώνει τις δόσεις του στηρίζει τον οικογενειακό του προγραμματισμό σε μια συμφωνία και -αν μη τι άλλο- δικαιούται να αισθάνεται ασφαλής. Γι’ αυτό όσο τηρείται μια ενεργή ρύθμιση απαγορεύονται η καταγγελία της, η έκδοση ή η εκτέλεση διαταγής πληρωμής, η κατάσχεση και η συνέχιση του πλειστηριασμού. Η παράβαση επιφέρει ακυρότητα της πράξης, πίστωση πέντε μηνιαίων δόσεων, αντίστοιχη παράταση χωρίς επιβάρυνση, αποκατάσταση της ζημιάς και πρόστιμα. Η συμφωνία πλέον δεσμεύει και τις δύο πλευρές. 
Παράλληλα, η προστασία που προβλέπεται για τα άτομα με αναπηρία επεκτείνεται στους γονείς ή τους νόμιμους φροντιστές εξαρτώμενων τέκνων με πιστοποιημένη αναπηρία τουλάχιστον 67%. Η πολιτεία αναγνωρίζει έμπρακτα τις αυξημένες ανάγκες αυτών των οικογενειών. 
Η προστασία, όμως, προϋποθέτει και ενημέρωση. Ο οφειλέτης δικαιούται να λαμβάνει δωρεάν μέσα σε 45 μέρες τις συμβάσεις και τις τροποποιήσεις τους, το ιστορικό πληρωμών, τον τρόπο υπολογισμού του επιτοκίου, καθώς και αναλυτική κατάσταση της οφειλής. Αν δεν δοθούν εγκαίρως πλήρη στοιχεία, αναστέλλονται οι συμβατικοί τόκοι και οι τόκοι υπερημερίας μέχρι να εκπληρωθεί αυτή η υποχρέωση.
Για να έχουν αυτά τα δικαιώματα ουσιαστικό περιεχόμενο, ενισχύεται η εποπτεία των εταιρειών διαχείρισης. Οι εταιρείες υποχρεώνονται να δημοσιοποιούν κάθε χρόνο στοιχεία για τα οικονομικά τους, τη διοίκηση, τη διαχείριση των απαιτήσεων και τα παράπονα των δανειοληπτών, υποβάλλουν στρατηγικό σχέδιο στην Τράπεζα της Ελλάδος και συνεργάζονται υποχρεωτικά με αναγνωρισμένους φορείς εξωδικαστικής επίλυσης διαφορών. 
Προβλέπεται επίσης ετήσιος ανεξάρτητος έλεγχος της τιτλοποίησης που συνδέεται με δημόσια εγγύηση ή στήριξη και ενισχύεται η δημοσιοποίηση των κυρώσεων. Δεκαπλασιάζεται το ανώτατο πρόστιμο που μπορεί να επιβάλει η Τράπεζα της Ελλάδος στις εταιρείες διαχείρισης απαιτήσεων από 500.000 ευρώ σε 5.000.000 ευρώ. Η εποπτεία αποκτά ισχυρότερο αποτρεπτικό χαρακτήρα και η παραβίαση των κανόνων βαρύτερες συνέπειες. 
Κυρίες και κύριοι συνάδελφοι, όπου διακυβεύονται περιουσίες απαιτείται ευθύνη και είναι υπεύθυνη η πρόβλεψη του νομοσχεδίου για την εξασφάλιση μιας βιώσιμης ρύθμισης. Η νέα διμερής διαδικασία είναι δωρεάν και καταγράφεται ψηφιακά. Από την υποβολή πλήρους φακέλου ο δανειστής οφείλει να απαντήσει μέσα σε τρεις μήνες με βιώσιμη πρόταση, αιτιολογούμενη απόρριψη και η διαδικασία να ολοκληρωθεί μέσα σε έξι μήνες. 
Και κάτι πολύ σημαντικό. Η προκαταβολή της ρύθμισης δεν μπορεί να υπερβαίνει το 15% του κεφαλαίου. Ο οφειλέτης μπορεί να υποβάλλει αιτιολογημένη αντιπρόταση και αν ο δανειστής δεν απαντήσει εμπρόθεσμα, αναστέλλονται τόκοι και μέτρα εκτέλεσης και ενημερώνεται αυτόματα η Τράπεζα της Ελλάδος. 
Η έγκαιρη συμμετοχή και η συνεργασία είναι καθοριστικές. Η διμερής διαδικασία συνυπάρχει με τον εξωδικαστικό μηχανισμό, μέσω του οποίου έχουν πραγματοποιηθεί πάνω από εβδομήντα χιλιάδες ρυθμίσεις, με οφειλές 21 δισεκατομμυρίων ευρώ. Πλέον, καλύπτονται περισσότερα νοικοκυριά της μεσαίας τάξης, με υποχρεωτική αποδοχή της πρότασης από τους πιστωτές στις προβλεπόμενες περιπτώσεις. 
Με τη νέα τροπολογία το επιτόκιο για τις οφειλές προς χρηματοδοτικούς φορείς, που ρυθμίζονται μέσω του εξωδικαστικού μηχανισμού, ορίζεται σε 3% ετησίως και παραμένει σταθερό σε όλη τη διάρκεια της ρύθμισης. Η πρόβλεψη αφορά τους ευάλωτους οφειλέτες, που διαθέτουν τη σχετική βεβαίωση και όσους πληρούν τα κριτήρια του επιλέξιμου οφειλέτη, που ορίζει ο νόμος.
Καλύπτει και τις ήδη ισχύουσες συμβάσεις ρύθμισης, ακόμα και αν αυτές προβλέπουν διαφορετικό επιτόκιο, για τις καταβολές από την 1η Δεκεμβρίου 2026 και μετά. Ποσά που έχουν ήδη καταβληθεί δεν επιστρέφονται ούτε συμψηφίζονται με μελλοντικές πληρωμές. Έτσι, οι οφειλέτες γνωρίζουν ότι το επιτόκιο θα παραμένει σταθερό μέχρι την ολοκλήρωση της ρύθμισης.
Στην προσπάθεια βιώσιμων επιλογών, ειδικά παλαιότερων υποχρεώσεων επιχειρήσεων και νοικοκυριών, δίνεται η δυνατότητα ρύθμισης έως εκατόν είκοσι δόσεων, για επιλέξιμες φορολογικές και ασφαλιστικές οφειλές, που κατέστησαν ληξιπρόθεσμες έως τις 31 Δεκεμβρίου 2024. Η προθεσμία υποβολής αίτησης είναι η 30η Ιουνίου 2027 και η ελάχιστη δόση ορίζεται στα 30 ευρώ. 
Ως Βουλευτής της Πιερίας, θα ήθελα να τονίσω ότι ο τουρισμός, η αγροτική παραγωγή, το εμπόριο και οι υπηρεσίες στηρίζονται σε μικρές και οικογενειακές επιχειρήσεις. Μια βιώσιμη ρύθμιση επιτρέπει στην επιχείρηση να συνεχίσει τη λειτουργία της, να διατηρεί θέσεις εργασίας και να στηρίζει ολόκληρη την τοπική οικονομία. Γι’ αυτό έχει ιδιαίτερη σημασία ο υποχρεωτικός επανυπολογισμός των απαιτήσεων, που υπάγονται στα ανώτατα όρια του άρθρου 39 του ν.3259/2024. Τράπεζες και διαχειριστές οφείλουν να επαναπροσδιορίσουν τις απαιτήσεις τους, λαμβάνοντας υπόψη το κεφάλαιο και τις πληρωμές που έχουν ήδη γίνει. 
Ειδικά για τον αγροτικό κόσμο διατηρούνται τα χαμηλότερα όρια για τις παλιές επαγγελματικές αγροτικές οφειλές, που εμπίπτουν στο συγκεκριμένο νομοθετικό πλαίσιο, με όριο στις προβλεπόμενες περιπτώσεις το διπλάσιο του κεφαλαίου που πραγματικά λήφθηκε. 
Η ουσιαστική αλλαγή είναι ότι ο δικαιούχος αγρότης δεν χρειάζεται να υποβάλλει αίτηση ή να ξεκινήσει νέα δικαστική διεκδίκηση. Ο επανυπολογισμός αποτελεί υποχρέωση της τράπεζας ή του διαχειριστή. Η ανάπτυξη απαιτεί αξιόπιστη χρηματοδότηση και διαφάνεια. 
Το νομοσχέδιο ενισχύει την τραπεζική εποπτεία, διευρύνει τη χρηματοδότηση των μικρομεσαίων επιχειρήσεων και ρυθμίζει τα κρυπτοστοιχεία. Παράλληλα, εκσυγχρονίζει τη δημόσια οικονομική διαχείριση με νέα λογιστική μεταρρύθμιση από το 2027, καλύτερη καταγραφή της κρατικής περιουσίας και των υποχρεώσεων και ψηφιακή ενημέρωση των πολιτών. 
Κυρίες και κύριοι συνάδελφοι, πρόκειται για ένα νομοσχέδιο με συγκεκριμένο κοινωνικό περιεχόμενο. Αξίζουν συγχαρητήρια στον Υπουργό, Κυριάκο Πιερρακάκη, στους Υφυπουργούς Δημήτρη Μαρκόπουλο και Θάνο Πετραλιά, καθώς και σε όλα τα στελέχη του Υπουργείου Οικονομικών, για τη συστηματική δουλειά που έχει γίνει. 
Αυτήν την οικονομία θέλουμε για την Ελλάδα μας και για την περιφέρειά μας, θεσμούς που λογοδοτούν, επιχειρήσεις που αναπτύσσονται και πολίτες που γνωρίζουν ότι η προσπάθεια και η συνέπειά τους έχουν αξία. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Μπαραλιάκο.
Για τον προγραμματισμό σας με βάση τον χρόνο των υπολοίπων ομιλητών, Κοινοβουλευτικών Εκπροσώπων, δευτερολογιών των εισηγητών και την καταληκτική ομιλία του Υπουργού, υπολογίζουμε ότι η ονομαστική ψηφοφορία θα εισαχθεί γύρω στις 14:30΄ το μεσημέρι.
Τον λόγο έχει η κ. Θεανώ Φωτίου. 
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε. 
Κυρίες και κύριοι Βουλευτές, θα επιχειρήσω να θέσω το ευρύτερο πλαίσιο της πολιτικής της Νέας Δημοκρατίας, μέσα στο οποίο εντάσσεται το σημερινό νομοσχέδιο, γιατί ξεχνάμε μέσα στις υπολεπτομέρειες του νομοσχεδίου, πού ακριβώς βρισκόμαστε. 
Η Νέα Δημοκρατία ψήφισε έναν πτωχευτικό νόμο, που αφενός κατάργησε την προστασία της κύριας κατοικίας από πλειστηριασμούς και αφετέρου, έλυσε και με πολλούς άλλους τρόπους τα χέρια σε funds, servicers και τράπεζες, για να εκβιάζουν δανειολήπτες και εγγυητές. Και τούτο θυμίζω ήταν αμιγώς δική της επιλογή. Δεν ήταν κάτι που το επέβαλαν οι δανειστές. 
Ενώ, λοιπόν, η Νέα Δημοκρατία ψήφισε έναν τόσο εκτρωματικό πτωχευτικό νόμο, μας λέει σήμερα ότι με το παρόν νομοσχέδιο προστατεύει τους δανειολήπτες, βάζοντας τα δύο πόδια των servicers και των funds σε ένα παπούτσι; Γιατί; Γιατί, άκουσον-άκουσον, οριοθετεί τις υποχρεώσεις τους. 
Ένα νομοσχέδιο, όμως, που παραβιάζει ανοικτές θύρες δεν μπορεί να προστατεύσει κανέναν δανειολήπτη, ιδιαίτερα όταν το ευρύτερο πλαίσιο εξακολουθεί να καθορίζεται από τον πτωχευτικό νόμο. Τις επιλογές της Νέας Δημοκρατίας για το ιδιωτικό χρέος, τις συμπυκνώνει με σαφήνεια το άρθρο 23 -το πρώην άρθρο 23- καθώς αφαιρεί ουσιώδη δικαιώματα από δανειολήπτες χάριν των funds και των servicers.
Ο λόγος που η Νέα Δημοκρατία αναγκάστηκε να το αποσύρει άρον-άρον, δεν σχετίζεται μόνο με τη σφοδρή κριτική της Αντιπολίτευσης, όπως διατείνονται οι Υπουργοί της. Οφείλεται και στο ότι κινητοποιήθηκαν εναντίον του άρθρου όλοι οι δικηγορικοί σύλλογοι της χώρας, κάτι που προφανώς η Νέα Δημοκρατία δεν θέλει να συμβεί παραμονές εκλογών, δηλαδή να συγκρουστεί με τους δικηγόρους. 
Η αλήθεια είναι ότι οι κυβερνήσεις της Νέας Δημοκρατίας, επί επτάμισι χρόνια, ακολουθούν συστηματικά μια ιδιαίτερα επιθετική πολιτική αντίστροφης αναδιανομής του πλούτου, από τα χαμηλά προς τα μεσαία εισοδήματα και στους ισχυρούς.
Η πολιτική της Νέας Δημοκρατίας, δηλαδή, για το ιδιωτικό χρέος συνιστά ακριβώς μια πτυχή της αντίστροφης αναδιανομής του πλούτου, που έχει οδηγήσει από τη μια μεριά πάνω από τα 2/3 των νοικοκυριών να αδυνατούν να βγάλουν τον μήνα και από την άλλη να έχει υπερπολλαπλασιαστεί από το 2019 η κερδοφορία των μεγάλων επιχειρηματικών ομίλων, με προεξάρχουσες τις τράπεζες και τις ενεργειακές εταιρείες.
Η Νέα Δημοκρατία προωθεί την αντίστροφη αναδιανομή με πολλούς τρόπους, όπως είναι για παράδειγμα η αντεργατική πολιτική της, που υπονομεύει τις συλλογικές συμβάσεις εργασίας, χάριν των ατομικών, καταργεί το οκτάωρο θεσπίζοντας απλήρωτες υπερωρίες, νομιμοποιεί την εργασία δεκατριών ωρών μέσα στη μέρα ή, όπως είναι η δημοσιονομική πολιτική των θηριωδών υπερπλεονασμάτων, υπερδιπλάσια από τους αρχικούς στόχους, με τα οποία η Νέα Δημοκρατία παίρνει πίσω διπλά και τρίδιπλα τις ελάχιστες παροχές προς τους πολίτες. Υπερπλεονάσματα, που δημιουργούνται εξαιτίας της φοροαφαίμαξης των πολιτών και της μείωσης των κοινωνικών δαπανών. Φοροαφαίμαξη, διότι η Νέα Δημοκρατία, παρά τον πληθωρισμό -ακρίβεια, δηλαδή, αυτό είναι ο πληθωρισμός- αρνείται να μειώσει τους συντελεστές της έμμεσης φορολογίας και να τιμαριθμοποιήσει τα κλιμάκια της άμεσης φορολογίας. Μείωση κοινωνικών δαπανών, που μεταξύ άλλων «επιτυγχάνεται» -σε εισαγωγικά, βέβαια- με τη μείωση της αγοραστικής δύναμης και των δικαιούχων προνοιακών επιδομάτων, όπως αυτά του ΟΠΕΚΑ. Διότι, η Νέα Δημοκρατία αρνείται να αναπροσαρμόσει, με βάση τον πληθωρισμό, το ύψος των επιδομάτων αυτών και τα εισοδηματικά και περιουσιακά κριτήρια, με βάση τα οποία δύνανται. Έτσι, για παράδειγμα, από το 2019 έως και σήμερα, έχασαν το επίδομα παιδιού, πάνω από τις μισές οικογένειες. 
Επιπλέον, η αντίστροφη αναδιανομή ρίχνει λάδι στη φωτιά σε ένα άλλο μείζον κοινωνικό πρόβλημα, τη στεγαστική κρίση, που στη χώρα μας είναι η μεγαλύτερη σε ολόκληρη την Ευρώπη.
Η πολιτική της Νέας Δημοκρατίας οξύνει τη στεγαστική κρίση κυρίως για δύο λόγους. Πρώτον, η αντίστροφη αναδιανομή του πλούτου μειώνει το πραγματικό διαθέσιμο εισόδημα της πλειοψηφίας των πολιτών, με αποτέλεσμα να παροξύνει την κρίση της ακρίβειας, η οποία συναντά και ενισχύει τη στεγαστική κρίση, συγκροτώντας μαζί την κρίση κόστους διαβίωσης. Το έχω πολλές φορές αναπτύξει, πώς γίνεται αυτή η ένωση των δύο κρίσεων με αποτέλεσμα την κρίση του κόστους διαβίωσης. 
Ο δεύτερος λόγος που οξύνεται η στεγαστική κρίση είναι τα βασικά στοιχεία της καθ’ εαυτόν στεγαστικής πολιτικής της Νέας Δημοκρατίας. Τι εννοώ; Εξαιτίας του εκτρωματικού πτωχευτικού νόμου, για τον οποίο μίλησα, η Νέα Δημοκρατία δεν παρέχει καμία προστασία στην κύρια κατοικία των νοικοκυριών που το έχουν ανάγκη. Έτσι καθώς εκατοντάδες χιλιάδες σπίτια και άλλα ακίνητα βρίσκονται υποθηκευμένα σε κόκκινα δάνεια, που διακρατούν οι τράπεζες και τα funds ελλείψει στοιχειώδους προστασίας, διενεργείται ήδη στη χώρα μας η μεγαλύτερη αναδιανομή ακίνητης περιουσίας από την εποχή των μαυραγοριτών επί ναζιστικής κατοχής. Και το λέω με πλήρη γνώση λόγου του τι λέω. Έτσι γίνεται αυτή η αναδιανομή στα ακίνητα. 
Δεύτερον, η πολιτική της Νέας Δημοκρατίας συστηματικά ενισχύει τη ζήτηση, χωρίς να τονώνει την προσφορά, με αποτέλεσμα οι τιμές αγοράς και ενοικίασης κατοικιών να αυξάνονται ακόμη περισσότερο. Πράγματι, οι κυβερνήσεις της Νέας Δημοκρατίας δαπάνησαν και σχεδιάζουν να δαπανήσουν δισεκατομμύρια δημόσιου χρήματος για τα προγράμματα στεγαστικών δανείων «Σπίτι μου Ι», «Σπίτι μου ΙΙ» και τώρα το «Σπίτι μου ΙΙΙ». Είναι δημόσιο χρήμα τα δισεκατομμύρια αυτά, τα οποία αυξάνουν τη ζήτηση και εκτινάσσουν τις τιμές όλων των ακινήτων, όπως λέει και η Τράπεζα της Ελλάδος.
Παράλληλα, αφενός είναι ελάχιστο το δημόσιο χρήμα που η Νέα Δημοκρατία διαθέτει για να ενισχύσει την προσφορά κατοικίας, όπως τα προγράμματα «Ανακαινίζω – Νοικιάζω» -αυτά είναι ενδιαφέροντα προγράμματα και είναι ελάχιστα- και αφετέρου αρνείται να θέσει δραστικούς περιορισμούς στη βραχύβια, βραχυχρόνια μίσθωση τύπου Airbnb, όπως παραδείγματος χάριν, να απαγορεύσει πλήρως σε εταιρείες και στους μεγαλοϊδιοκτήτες, να επιτρέπεται δηλαδή μόνο ένα ακίνητο ανά ΑΦΜ φυσικού προσώπου. Μόνο έτσι θα γίνει αυτή η ιστορία, αλλά για αυτό κουβέντα! 
Η συστηματικότητα και η επιθετικότητα, με την οποία η Νέα Δημοκρατία εφαρμόζει την αντίστροφη αναδιανομή του πλούτου επτάμισι χρόνια τώρα, όπως και τα θλιβερά αποτελέσματά της για την κοινωνική πλειοψηφία επιβάλλουν όχι επιμέρους βελτιωτικές κινήσεις, αλλά μία ριζική αντιστροφή αυτής της πολιτικής, αντιστροφή που μόνο οι προοδευτικές και αριστερές δυνάμεις μπορούν να φέρουν σε πέρας. 
Γι’ όλους αυτούς τους λόγους που εξήγησα, καταψηφίζω το νομοσχέδιο πρώτον και δεύτερον καταψηφίζω όλα τα άρθρα που έφερε ο κ. Μητσοτάκης σε μία επίδειξη μεγάλης κοροϊδίας του Κοινοβουλίου και γι’ αυτό ακριβώς μένω σ’ αυτήν τη θέση. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Φωτίου.
Τον λόγο έχει η κ. Αθηνά Λινού.
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε.
Κύριε Υπουργέ, κύριοι συνάδελφοι, καλημέρα. Ξυπνήσαμε πολύ κουρασμένοι μετά από το χθεσινοβραδινό που κράτησε μέχρι τις 24.00΄. Συζητάμε και θα ψηφίσουμε ένα σχέδιο νόμου, που μεταξύ άλλων αναφέρει ότι ασχολείται και με την προστασία των οφειλετών ή κάνει και ρυθμίσεις για το ιδιωτικό χρέος. 
Είχαμε συνηθίσει να ακούμε από την Κυβέρνηση για τις επιτυχίες της σχετικά με το δημόσιο χρέος, το οποίο είναι 356 δισεκατομμύρια, σύμφωνα με την τελευταία αποτίμηση, ενώ το ιδιωτικό χρέος είναι τουλάχιστον 420 δισεκατομμύρια. Η Κυβέρνηση δηλώνει ότι φρόντισε επαρκώς και φροντίζει επαρκώς το δημόσιο χρέος, ξέρουμε ότι φρόντισε και τις τράπεζες και μέσα σε αυτήν τη φροντίδα της για τις τράπεζες επέτρεψε την πώληση κόκκινων δανείων σε servicers και αυτό κυμαίνεται από 80 με 90 δισεκατομμύρια, από τα οποία 80 ή 90 δισεκατομμύρια τα 25 ή 30, μαζί με αυτά τα κόκκινα δάνεια των τραπεζών, αφορούν κατοικίες. Δεν είναι σίγουρο ότι είναι όλα πρώτες κατοικίες, αλλά είναι κατοικίες. Οι servicers βρήκαν πώς θα διαχειριστούν το πρόβλημα των κόκκινων δανείων για τα σπίτια και η λύση τους ήταν οι πλειστηριασμοί, τους οποίους με αλλαγή της νομοθεσίας η Κυβέρνηση επέτρεψε. 
Επειδή υπάρχουν συζητήσεις για το τι έγινε με τον νόμο Κατσέλη, τι έγινε με αλλαγές επί ΣΥΡΙΖΑ, κοίταξα τα στοιχεία που υπάρχουν από ένα επίσημο παρατηρητήριο δημόσιο. Το ’18 υπήρχαν πλειστηριασμοί σπιτιών και ήταν διακόσιοι εξήντα οκτώ. Το ’19 ανέβηκαν στους επτακόσιους δεκαεννέα. Από εκεί και πέρα πήραν την ανηφόρα. Το ’20 περνάει η καινούργια νομοθεσία Μητσοτάκη, διπλασιάζονται οι πλειστηριασμοί των σπιτιών και γίνονται χίλιοι τετρακόσιοι περίπου. Το ’21 εξαπλασιάζονται και γίνονταν τεσσερισήμισι χιλιάδες πλειστηριασμοί σπιτιών. Θέλετε να ακούσετε πόσο ήταν το ’25 που έκλεισε; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πότε ξεκίνησαν, όμως;
ΑΘΗΝΑ ΛΙΝΟΥ: Οι πλειστηριασμοί έγιναν. Ήταν είκοσι πέντε χιλιάδες.
Από το ’20 μέχρι το ’25, την εξαετία είχαμε σχεδόν εκατό χιλιάδες πλειστηριασμούς σπιτιών, οι οποίοι συνεχίζονται και αν είναι με τον ίδιο ρυθμό θα ξεπεράσουν τις εκατόν είκοσι χιλιάδες φέτος. 
Αυτοί οι ολοκληρωμένοι πλειστηριασμοί, αν πούμε ότι το κάθε σπίτι ανήκει σε ένα νοικοκυριό που κατά το μέσο όρο με τον ΕΛΣΤΑΤ είναι δυόμισι άτομα, αφορούν τουλάχιστον διακόσιες πενήντα χιλιάδες Έλληνες και αν συνεχίσουμε θα δούμε αρκετούς άστεγους. Πόσοι είναι οι άστεγοι στη χώρα μας; Στην Ευρώπη οι άστεγοι είναι ένα εκατομμύριο διακόσιες χιλιάδες. Μόνο πληθυσμιακά αν ζούμε στις ίδιες συνθήκες μέσου όρου της Ευρώπης, πρέπει να υπάρχουν στην Ελλάδα είκοσι πέντε χιλιάδες με τριάντα χιλιάδες άστεγοι αυτήν τη στιγμή, γιατί δεν τους βλέπουμε, γιατί δεν τους μετράμε και γιατί βασιζόμαστε στη στήριξη της οικογένειας, στην αλληλεγγύη και την ανθρωπιά των Ελλήνων και διερωτόμαστε ποιοι άραγε άνθρωποι θα αντέξουν σήμερα. 
Οι τράπεζες έχουν κόκκινα δάνεια στα χέρια τους που αφορούν πολύ περισσότερα σπίτια. Αφορούν πενήντα χιλιάδες, εκατό χιλιάδες σπίτια, δεν το ξέρουμε ακριβώς. Πόσοι άνθρωποι θα μπουν πάλι σε κίνδυνο αστεγίας; Θα μπουν εκατό χιλιάδες, διακόσιες χιλιάδες και άλλες διακόσιες χιλιάδες, που ήδη είναι σε αυτόν τον κίνδυνο; Πώς είναι δυνατόν να κινδυνεύουν τόσοι άνθρωποι και γιατί; Είναι απατεώνες; Είναι κακοπληρωτές; 
Απαντάει σ’ αυτά έκθεση του ΟΟΣΑ για όλη την Ευρώπη και για όλα τα μέλη του ΟΟΣΑ. Μπορεί να συνέβη μια σοβαρή αρρώστια στην οικογένεια. Μπορεί να υπήρξε θάνατος του ίδιου του «κακοπληρωτή» ή του συζύγου ή της συζύγου. Μπορεί να αναγκάστηκαν να πληρώσουν για τις σπουδές δύο παιδιών. Ξέρω οικογενειάρχη ο οποίος πήρε ένα δάνειο 60.000 για να πληρώσει κάποιο φόρο. Ήταν επιχειρηματίας. Αυτό το δάνειο, επειδή δεν υπήρχε η πληροφόρηση που τώρα πρεσβεύει η Κυβέρνηση ότι θα δώσει, έγινε σχεδόν 1,5 εκατομμύριο. Έχασε όλη του την περιουσία και το σπίτι που εγγυόταν για το δάνειο. 
Τι θα συμβεί στην Ελλάδα αν θα έχουμε τόσους άστεγους; Μελέτες δείχνουν από τον Ευρωπαϊκό και Αμερικανικό ΕΟΔΥ ότι ένας άστεγος σε επίπεδο υγείας, επειδή νοσεί πολύ συχνότερα και από μεταδοτικά νοσήματα κοστίζει τετραπλάσιο στην πολιτεία. Αν βάλουμε και την απώλεια παραγωγικών ημερών και εργασίας, καταλαβαίνετε. 
Υπάρχουν μελέτες του ΟΟΣΑ για το τι κοστίζει η αστεγία σε ορισμένες χώρες. Γιατί υπάρχουν και κράτη που νοιάζονται γι’ αυτούς τους ανθρώπους και θέλουν να εκτιμήσουν το κόστος. Ας σκεφτούμε, λοιπόν, τι θα σημαίνουν ακόμα εκατό χιλιάδες άνθρωποι που διατρέχουν κίνδυνο αστεγίας για τη χώρα μας. Και όλα αυτά θα προκύψουν λόγω των πλειστηριασμών; Τι θα σημάνουν αυτοί οι πλειστηριασμοί; Πόσοι ηλικιωμένοι θα μείνουν άστεγοι; Πόσοι οικογενειάρχες; Πόσα παιδιά; 
Καταθέτω τα στοιχεία του ΟΟΣΑ.
(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κύριοι Υπουργοί, φέρτε έναν ανθρώπινο νόμο που να προστατεύει τους δανειολήπτες πραγματικά, αλλά κυρίως την Ελλάδα και τις αξίες της, που δίνει λύσεις στα προβλήματα της φτώχειας, της αρρώστιας, του πόνου, της ατυχίας, που προβλέπει την αστεγία και μας προστατεύει από αυτό. Και αν έρθει ένας τέτοιος νόμος, κύριε Υπουργέ, να είστε σίγουροι ότι το Κοινοβούλιο όχι μόνο θα τον ψηφίσει, αλλά θα σας χειροκροτήσει. Αλλά ακόμα δεν ήρθε τέτοιος νόμος από τη Νέα Δημοκρατία. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Λινού. 
Τον λόγο έχει ο κ. Πασχαλίδης Ιωάννης από τη Νέα Δημοκρατία.
ΙΩΑΝΝΗΣ ΠΑΣΧΑΛΙΔΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο είναι μια εκτεταμένη και πολυθεματική νομοθετική παρέμβαση η οποία αποτελείται από 390 άρθρα και αφορά τον τρόπο με τον οποίο αντιμετωπίζεται το ιδιωτικό χρέος, την εποπτεία του χρηματοπιστωτικού τομέα και την υποχρέωση του κράτους να λειτουργεί με διαφάνεια. 
Το πρώτο μέρος του σχεδίου νόμου προβλέπει την ενίσχυση της εποπτείας των διαχειριστών απαιτήσεων με ετήσιο διαχειριστικό έλεγχο και πρόσθετες υποχρεώσεις δημοσιοποίησης πληροφοριών. Πρόκειται για επιλογές που στοχεύουν στη λογοδοσία εκείνων που διαχειρίζονται απαιτήσεις με σημαντικές συνέπειες για την καθημερινότητα χιλιάδων πολιτών. Οι εταιρείες οφείλουν να δημοσιοποιούν στοιχεία για τα οικονομικά τους μεγέθη, την εταιρική διακυβέρνηση, τα αποτελέσματα διαχείρισης και τα παράπονα των δανειοληπτών, να υποβάλλουν στην Τράπεζα της Ελλάδος ετήσιο σχέδιο στρατηγικής με συγκεκριμένους στόχους, πόρους, κινδύνους και δείκτες απόδοσης. 
Ο πολίτης χρειάζεται σαφή εικόνα για την οφειλή του και ο επόπτης χρειάζεται αξιόπιστα δεδομένα για να ασκήσει ουσιαστικό έλεγχο. Έτσι, το σημερινό σχέδιο νόμου ενισχύει το πλαίσιο κυρώσεων για μη υποβολή ή υποβολή ανακριβών και ελλιπών στοιχείων και προβλέπει δημοσιοποίηση κυρώσεων της Τράπεζας της Ελλάδος. 
Ιδιαίτερη σημασία έχουν τα άρθρα 12 έως 15 που αφορούν μέτρα προστασίας οφειλετών, διαφάνεια ως προς την απαίτηση αναστολή τοκοφορίας, ανώτατο όριο τοκοφορίας και προστασία του συνεπούς οφειλέτη από ενέργειες είσπραξης. Η συνέπεια σε μια συμφωνημένη ρύθμιση πρέπει να έχει πραγματικό αντίκρισμα. Η δε αναστολή και το ανώτατο όριο τοκοφορίας αγγίζει ένα από τα πιο ευαίσθητα σημεία του ιδιωτικού χρέους, τη δυνατότητα μιας οφειλής να γίνεται δυσανάλογα δυσβάσταχτη μέσα στον χρόνο. 
Με τις σχετικές διατάξεις ο δανειολήπτης αποκτά δικαίωμα να λάβει δωρεάν εντός σαράντα πέντε ημερών τις συμβάσεις και τις τροποποιήσεις τους, το ιστορικό πληρωμών, τον τρόπο υπολογισμού του επιτοκίου, αλλά και την αναλυτική κατάσταση της οφειλής του. Αν τα στοιχεία δεν χορηγηθούν πλήρως και εμπρόθεσμα, προβλέπεται η αναστολή των συμβατικών τόκων και των τόκων υπερημερίας έως ότου εκπληρωθεί σωστά η υποχρέωση της ενημέρωσης. 
Παράλληλα επεκτείνεται το ανώτατο όριο οφειλής σε απαιτήσεις από κάθε είδους δάνεια ή πιστώσεις. Ο επανυπολογισμός γίνεται αυτοδίκαια χωρίς να απαιτείται αίτηση του οφειλέτη και λαμβάνει υπόψη το κεφάλαιο και όλες τις καταβολές. Επιπλέον, προβλέπεται ότι όσο ο δανειολήπτης τηρεί ενεργητική ρύθμιση απαγορεύεται η καταγγελία, η έκδοση διαταγής πληρωμής, η κατάσχεση, ο πλειστηριασμός και κάθε άλλη ενέργεια είσπραξης. Μάλιστα, πρέπει να αναφερθεί ότι οποιαδήποτε παράβαση όλων των ανωτέρω αναφερομένων έχει ως συνέπεια την ακυρότητα της πράξης, πίστωση πέντε δόσεων υπέρ οφειλέτη, άτοκη παράταση πέντε μηνών, αποκατάσταση της ζημιάς καθώς και επιβολή διοικητικών προστίμων. 
Αξιοσημείωτες και οι διατάξεις των άρθρων 35 και 36, με τις οποίες προβλέπεται η δυνατότητα τμηματικής καταβολής οφειλών προς τη φορολογική διοίκηση και τους φορείς κοινωνικής ασφάλισης έως 120 δόσεις. Με τον τρόπο αυτό η διεύρυνση του χρονικού ορίζοντα μπορεί να καταστήσει μια οφειλή πιο διαχειρίσιμη ανάλογα με τις προϋποθέσεις υπαγωγής. Η ελάχιστη δόση είναι 30 ευρώ και η αίτηση μπορεί να υποβληθεί έως τις 30 Ιουνίου 2027. Με τον τρόπο αυτό νοικοκυριά, αλλά και μικρές επιχειρήσεις αποκτούν τη δυνατότητα να αποπληρώσουν σταδιακά τα χρέη τους, να λαμβάνουν φορολογική και ασφαλιστική ενημερότητα, ενώ επέρχεται και αναστολή κάθε μέτρου αναγκαστικής είσπραξης. 
Όσον αφορά τους αγρότες το υπό συζήτηση σχέδιο νόμου περιλαμβάνει τη σύνθεση της ενιαίας αίτησης ενίσχυσης με το μητρώο αγροτών, αλλά και μια ιδιαίτερα σημαντική παρέμβαση για τις παλαιές επαγγελματικές αγροτικές οφειλές. Διατηρεί τα ειδικά χαμηλότερα ανώτατα όρια του νόμου και καθιστά τον επανυπολογισμό αυτοδίκαια χωρίς αίτηση, χωρίς δικαστική προσφυγή και νέα συμφωνία του αγρότη. Ο κύριος στόχος είναι να παίρνουν τις επιδοτήσεις και τις ενισχύσεις όσοι πραγματικά παράγουν και δουλεύουν στα χωράφια αποκλείοντας όσους εμφανίζονται στα χαρτιά ως δικαιούχοι χωρίς να έχουν πραγματική αγροτική δραστηριότητα. Πρόκειται, δηλαδή, για μια ρύθμιση με ουσιαστικό οικονομικό και κοινωνικό αποτύπωμα στην ελληνική περιφέρεια. 
Το δεύτερο μέρος που αποτελείται από τα άρθρα 42-57 εισάγει ρυθμίσεις για τη φορολογική μεταχείριση κρυπτοστοιχείων περιλαμβάνοντας ζητήματα αποτίμησης, υπεραξίας, κληρονομιών, δωρεών και γονικών παροχών. Η ψηφιακή οικονομία εξελίσσεται και η φορολογική έννομη τάξη καλείται να αντιμετωπίσει νέες μορφές περιουσίας. Η σαφήνεια των κανόνων είναι προϋπόθεση συμμόρφωσης. Ο πολίτης πρέπει να γνωρίζει πότε γεννάται υποχρέωση, ποια αξία λαμβάνεται υπόψιν και ποια τεκμηρίωση χρειάζεται. 
Η Επιτροπή Κεφαλαιαγοράς αποκτά περισσότερες δυνατότητες παρέμβασης απέναντι σε παρόχους που λειτουργούν χωρίς άδεια. Μπορεί να παρεμβαίνει σε ιστότοπους και εφαρμογές, να απαγορεύει προσωρινά ή οριστικά τη λειτουργία τους και να ζητά την αφαίρεση παράνομου περιεχομένου. Έτσι, διαμορφώνονται σαφείς φορολογικοί κανόνες και ενισχύεται η προστασία των επενδυτών, ώστε η αγορά να αναπτύσσεται με μεγαλύτερη ασφάλεια και διαφάνεια. 
Το τρίτο μέρος περιλαμβάνει εκτεταμένη αναμόρφωση διαδικασιών δημοσιονομικής διαχείρισης και του λογιστικού πλαισίου της γενικής κυβέρνησης. Η αξιόπιστη καταγραφή υποχρεώσεων δαπανών και χρηματοοικονομικών καταστάσεων δεν είναι τεχνική πολυτέλεια. Είναι θεμέλιο για τον κοινοβουλευτικό έλεγχο και για την εμπιστοσύνη των πολιτών στη διαχείριση του δημόσιου χρήματος. 
Η στόχευση πρέπει να είναι μια διοίκηση που λειτουργεί ταχύτατα χωρίς να λειτουργεί ανεξέλεγκτα. Ούτε η υπερβολική γραφειοκρατία για τη διαφάνεια ούτε η ταχύτητα αποτελεί από μόνη της τη μεταρρύθμιση. Το ζητούμενο είναι σαφής ευθύνη, τεκμηριωμένη απόφαση και δυνατότητα μεταγενέστερου ελέγχου. 
Στο τέταρτο μέρος, που αποτελείται από τα άρθρα 90 έως 168, ενσωματώνονται ευρωπαϊκές ρυθμίσεις για εποπτικές εξουσίες, κυρώσεις, υποκαταστήματα τρίτων χωρών και διαχείριση κινδύνου. Η λειτουργία των τραπεζών αφορά άμεσα την ασφάλεια καταθέσεων, την πρόσβαση στη χρηματοδότηση και τη σταθερότητα της οικονομίας. 
Επιπλέον, οι διατάξεις για τη διαφάνεια και την πρόληψη της νομιμοποίησης εσόδων από εγκληματικές δραστηριότητες εντάσσονται σε ένα ευρύτερο ευρωπαϊκό πλαίσιο. Η χρηματοπιστωτική ασφάλεια συνδέεται με την αξιοπιστία των συναλλαγών και την προστασία της νόμιμης οικονομίας. Η αποτελεσματικότητα των ελέγχων πρέπει να συνδυάζεται με προστασία προσωπικών δεδομένων, σαφείς αρμοδιότητες και επαρκείς εγγυήσεις για τους πολίτες και τις επιχειρήσεις. 
Κλείνοντας, θα ήθελα να αναφέρω ότι η χρηματοπιστωτική σταθερότητα και η προστασία του συνεπούς πολίτη δεν είναι αντίπαλοι στόχοι, μπορούν και πρέπει να προχωρούν μαζί. Με αυτήν τη θεσμική αντίληψη, στηρίζουμε την κατεύθυνση του υπό συζήτηση σχέδιο νόμου και επιμένουμε στην προσεκτική εφαρμογή του.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Πασχαλίδη. 
Τον λόγο έχει ο κ. Σωκράτης Φάμελλος. 
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι Βουλευτές, είναι αλήθεια ότι υπάρχει τεράστια απόσταση ανάμεσα στην εικόνα της οικονομίας που παρουσιάζει η Κυβέρνηση και σε αυτό που ζει η κοινωνία. Ακούμε πανηγυρισμούς για ανάπτυξη, για πλεονάσματα, αλλά ποια είναι η πραγματικότητα που βιώνουν οι πολίτες; Την ασυδοσία των καρτέλ που κερδοσκοπούν, την αδυναμία των νοικοκυριών να ανταποκριθούν σε υποχρεώσεις, την αγωνία των μικρομεσαίων επιχειρήσεων να επιβιώσουν και την αγωνία των πολιτών να προστατεύσουν το σπίτι τους. 
Ποιο είναι το αποτέλεσμα του πληθωρισμού για τον Οκτώβριο; Στο 5,6% εκτινάχθηκε ο πληθωρισμός τον Οκτώβριο, έναντι 4% στην Ευρωζώνη. Η Ελλάδα έχει 40% πληθωρισμό πάνω από τον ευρωπαϊκό μέσο όρο. Είμαστε η δεύτερη χώρα στον δομικό πληθωρισμό της Ευρώπης. Τζάμπα τα χειροκροτήματα και οι πανηγυρισμοί για την Προεδρία Πιερρακάκη στο Eurogroup. 
Από την άλλη μεριά, φέτος στη Διεθνή Έκθεση Θεσσαλονίκης ο Πρωθυπουργός παρουσίασε ως μεγάλη επιτυχία ότι μειώθηκε το κενό ΦΠΑ, ο ανείσπρακτος ΦΠΑ. Ο κ. Πιερρακάκης θεωρεί ότι η ΑΔΑΕ είναι ένα success story, ενώ ο κ. Πιτσιλής έχει παρουσιάσει το ψηφιακό οικοσύστημα της Αρχής ως βασικό όπλο κατά της φοροδιαφυγής. 
Και τώρα, τι έχετε να πείτε με τα τεράστια σκάνδαλα φοροδιαφυγής και εισφοροδιαφυγής που σκάνε το ένα μετά το άλλο; Πώς γίνεται από τη μια μεριά να διακηρύσσετε ότι έχετε αποκλείσει το ενδεχόμενο φοροδιαφυγής και από την άλλη μεριά, κάποιοι να διαφεύγουν, εδώ και χρόνια, με τη δική σας Κυβέρνηση; 
Μήπως τελικά η ψηφιακή επιτήρηση, έξυπνοι συνάδελφοι, είναι μόνο για τους μικρούς και όχι για τα μεγάλα ψάρια; Γιατί πρόσφατα είχαμε και το κύκλωμα των εικονικών εταιρειών και την Pizza fun και το Χωριάτικο -περιμένετε- τα οποία αποκαλύφθηκαν από καταγγελία εργαζόμενου και όχι από τους άριστους της ΑΑΔΕ. Τώρα γιατί δεν κάνετε τους έξυπνους; Η ζημιά, όμως, για το ελληνικό δημόσιο είναι εκατοντάδες εκατομμύρια ευρώ και χιλιάδες εργαζόμενοι ζουν με ανασφάλεια και εσείς πανηγυρίζετε ακόμα για την ψηφιοποίηση της ΑΑΔΕ. Θα έρθω σε λίγο και σε αυτό. 
Τα μεγάλα ψάρια, όμως, κύριε Μαρκόπουλε, στους οποίους κάνετε πλάτες, δρουν ανενόχλητοι και σίγουρα δεν τα πιάνουν οι κυβερνητικοί πανηγυρισμοί ούτε οι πρωθυπουργικές δηλώσεις. Περίπου έξι καρτέλ θα έχουν 12 δισεκατομμύρια κέρδη το 2026! Δεν φτάνουν, λοιπόν, να μας λέτε πόσα παραστατικά διαβιβάστηκαν στο «my Data». 
Πείτε μας γιατί έπρεπε να γίνουν καταγγελίες εργαζομένων για να αποκαλυφθούν σκάνδαλα φοροδιαφυγής; Εκτός και αν η εξαγγελία για την ψηφιοποίηση της ΑΑΔΕ είναι σαν την άλλη μεγάλη εξαγγελία που είχε κάνει ο κ. Πιερρακάκης -ο άριστος- για το ότι ολοκληρώθηκε το Κτηματολόγιο, που νομοθέτησε να κλείσει το Κτηματολόγιο με τίτλους που δεν είναι καθαροί. Δηλαδή, έχουμε Κτηματολόγιο, αλλά δεν έχουμε. Έτσι και τώρα λέμε ότι έχουμε ψηφιακή ΑΑΔΕ, αλλά στην ουσία δεν έχουμε. 
Σε αυτήν την ΑΑΔΕ εσείς αναθέσατε να επιλύσει το πρόβλημα του ΟΠΕΚΕΠΕ. Δηλαδή, στην ΑΑΔΕ που δεν πήρε χαμπάρι για τα εκατοντάδες εκατομμύρια κλεμμένων επιδοτήσεων, για τις Φεράρι, για τις Τζάγκουαρ, για τα Τζόκερ, σε αυτήν την ΑΑΔΕ του κ. Πιτσιλή. Και βλέπουμε τη μεγάλη επιτυχία: Το 96% των παραγωγών έμεινε εκτός προκαταβολής επιδοτήσεων το 2026, το 96%! Από πεντακόσιες χιλιάδες δικαιούχους αγρότες, προκαταβολή πήρανε μόνο είκοσι χιλιάδες. 
Η ψηφιοποίηση, λοιπόν, θα ήθελα να σας πω, δεν κρίνεται από τις ανακοινώσεις του Πρωθυπουργού. Κρίνεται από το τι ζει ο πολίτης. Ας δούμε λιγάκι τι ζει ο πολίτης στο ιδιωτικό χρέος. Η ΑΑΔΕ κατέγραψε στο τέλος του Ιουλίου του 2026 συνολικό ληξιπρόθεσμο 110 δισεκατομμύρια ευρώ. Δηλαδή, μέσα σε έναν χρόνο προστέθηκαν περίπου 10 δισ., για την ακρίβεια 9,86. Αυτό, κυρίες και κύριοι Βουλευτές, είναι 10% αύξηση. Το ΚΕΑΟ κατέγραψε στο τέλος Ιουνίου 2026 ασφαλιστικές οφειλές 52,5 δισεκατομμύρια ευρώ και το 84% με 85% των οφειλετών έχει χρέη έως 30.000 ευρώ. Κατά τα άλλα, για τον άριστο Υπουργό κ. Πιερρακάκη, αυτό δεν είναι συστημικός κίνδυνος. 
Δηλαδή, όταν οι ληξιπρόθεσμες οφειλές προς το δημόσιο έχουν αυξηθεί 21,3 δισεκατομμύρια από το 2019, αυτό δεν είναι συστημικός κίνδυνος. Η αύξηση κατά 48% των οφειλών προς τα ασφαλιστικά ταμεία, επίσης δεν είναι κίνδυνος για τον Υπουργό Εθνικής Οικονομίας. Όταν εκατομμύρια πολίτες αδυνατούν να ανταποκριθούν στις υποχρεώσεις, αυτό είναι και κοινωνικός και συστημικός κίνδυνος. Γιατί, από τη μια μεριά καταρρέει η κοινωνική συνοχή και από την άλλη μεριά καταρρέει η πραγματική οικονομία. 
Και φυσικά δεν έχει λυθεί το θέμα των κόκκινων δανείων. Απλά τα μεταφέρατε από τους τραπεζικούς ισολογισμούς στα funds και στους servicers. Η Τράπεζα της Ελλάδος καταγράφει δάνεια υπό διαχείριση ύψους περίπου 80 δισεκατομμυρίων ευρώ στο τέλος του δεύτερου τριμήνου του 2026. Αυτή είναι η κατάσταση, λοιπόν, του ιδιωτικού χρέους. 
Το ερώτημα, όμως, είναι ποια είναι η διαφάνεια, η λογοδοσία, ο έλεγχος και η φορολόγηση των funds και των servicers. Γιατί υπάρχει ασυδοσία και το ξέρετε, το ζει καθημερινά η κοινωνία. Εσείς τι κάνετε; Νομοθετείτε υπέρ των funds και των servicers για τα συμφέροντά τους και εις βάρος των συμφερόντων των δανειοληπτών. Εσείς αναιρέσατε την προστασία της πρώτης κατοικίας, εσείς αναιρέσατε στοιχεία ελέγχου και φορολόγησης των funds και των servicers και επίσης κρύβετε τα επιχειρησιακά τους σχέδια, τα οποία έχουν ζητηθεί από τη Βουλή και δεν έχουν έρθει. 
Και φτάνουμε στο άρθρο 23, το οποίο αποκάλυψε το κατάπτυστο σχέδιό σας να δώσετε ακόμη ένα όπλο στην ασυδοσία τους. Σας αποκάλυψε η συζήτηση στις επιτροπές, σας αποκάλυψε ο Δικηγορικός Σύλλογος Αθηνών, οι δικηγορικοί σύλλογοι, οι σύλλογοι δανειοληπτών, η Αντιπολίτευση μέσα εδώ στη Βουλή. 
Και για να καταλάβετε, κυρίες και κύριοι Βουλευτές, την υποκρισία τους, δυο ώρες πριν από την αναίρεση του άρθρου, είχαν βγάλει non paper, το οποίο έλεγε τι καλό είναι το άρθρο 23, το οποίο -προσέξτε, γιατί το έχουμε βρει δημοσιευμένο- μιλούσε για συμφωνίες αμοιβαίας συναίνεσης -το άρθρο που αποσύρατε ήταν συμφωνία αμοιβαίας συναίνεσης;- με δικλείδες ασφαλείας για την πρώτη κατοικία. Αυτά γράφανε οι ψεύτες και οι υποκριτές της Κυβέρνησης για το άρθρο 23, δυο ώρες πριν αποσυρθεί. 
Και τώρα, κύριε Μαρκόπουλε, το ερώτημα είναι: Ποιος υπέγραψε για να εισαχθεί το άρθρο 23 στη Βουλή; Γιατί, εδώ στη Βουλή, κυρίες και κύριοι Βουλευτές, τα πράγματα είναι απλά. Ήρθε ένα νομοσχέδιο με τις υπογραφές της πολιτικής ηγεσίας του Υπουργείου Εθνικής Οικονομίας και Οικονομικών. Είχε την υπογραφή σας, κύριε Μαρκόπουλε, όταν μπήκε το άρθρο 23 στη Βουλή; Ναι ή όχι; Πείτε μου, είχε ή όχι; Δεν απαντάτε. Πώς να απαντήσει; Αφού το είχε υπογράψει. 
Η απόσυρση, λοιπόν, δεν αναιρεί την πολιτική ευθύνη για τους Υπουργούς που έφεραν το άρθρο 23 στη Βουλή. Και τώρα, ποιος θα λογοδοτήσει; Δηλαδή, μπορείς να αποσύρεις ένα άρθρο, το οποίο θεωρείς ότι είναι επιζήμιο για την κοινωνία και να μην υπάρχει καμιά πολιτική ευθύνη; 
Κυρίες και κύριοι Βουλευτές, να το ξεκαθαρίσουμε. Πρέπει να παραιτηθεί ο πολιτικά υπεύθυνος που έφερε το άρθρο 23 στη Βουλή. Δεν υπάρχει αλλιώς ανάληψη πολιτικής ευθύνης. Και έχουν και το θράσος μετά να μας ρωτάνε τι θα ψηφίσουμε εμείς. Το ερώτημα είναι γιατί το υπογράψατε. Σέβεστε ή όχι την υπογραφή σας; Σας βάλανε εκεί για να παριστάνετε τις πολιτικές μαριονέτες;
Υπογράψατε, κύριε Μαρκόπουλε, όπως και ο άριστος κ. Πιερρακάκης. Και τώρα πολιτική ευθύνη δεν υπάρχει πουθενά. Και έχουν και θράσος να ζητάνε και ονομαστική. Θα μας βγουν και από πάνω. Δηλαδή, τους πιάσανε με τη γίδα στην πλάτη και μετά φταίνε οι πολίτες, φταίει η Αντιπολίτευση. Δεν φταίει η Κυβέρνηση, η οποία, μάλιστα, έχει ψηφίσει ρυθμίσεις ελέγχου των funds και των servicers στον ν.5193/2025, που δεν τις εφαρμόζουν. Και τώρα ήρθε να τις εξαγγείλει. Πρόσφατα, ο κ. Μητσοτάκης εξήγγειλε ρυθμίσεις ελέγχου των funds, οι οποίες είναι νομοθετημένες και δεν εφαρμόζονται. 
Και θέλετε και θετική ψήφο για να σας πούμε και «μπράβο» που αποσύρατε το άρθρο 23;
Να το πω ξεκάθαρα. Καμία συναίνεση, καμία θετική ψήφο σε μία διεφθαρμένη Κυβέρνηση, η οποία στηρίζει όσους αμφισβητούν και την πρώτη κατοικία και την κοινωνία και την οικονομία και στηρίζει μόνο funds, servicers και τα καρτέλ. 
Γιατί από τη μια μεριά ο συνεπής πολίτης είναι υποχρεωμένος να είναι σε όλα συνεπής, να καταγράφει κάθε συναλλαγή, να πληρώνει κάθε φόρο και κάθε εισφορά, αλλά από την άλλη μεριά οργανωμένα οικονομικά σχήματα, επιχειρηματικά δίκτυα και ισχυροί χρηματοπιστωτικοί παράγοντες δεν έχουν ούτε ελέγχους, ούτε λογοδοσία. 
Θέλετε να καταγράψουμε λίγο τα υπερκέρδη των καρτέλ στην Ελλάδα επί Κυβέρνησης Νέας Δημοκρατίας το πρώτο εξάμηνο μόνο του 2026; Οι τράπεζες 2,5 δισεκατομμύρια, τα διυλιστήρια 2 δισεκατομμύρια, η ΔΕΗ 1,2 δισεκατομμύρια, με αύξηση 20% από πέρυσι. Όλα αυτά μαζί για το πρώτο εξάμηνο είναι 6 δισεκατομμύρια ευρώ που λείπουν από την αγορά, λείπουν από τα νοικοκυριά, λείπουν από την πραγματική οικονομία, ακόμα και από τη βιομηχανία, για να χαίρεστε εσείς και οι ημέτεροι, οι οποίοι λυμαίνονται το δημόσιο χρήμα. 
Δυστυχώς, κυρίες και κύριοι Βουλευτές, δεν έχουμε ούτε ψηφιακό κράτος, ούτε κράτος δικαίου. Κι αυτό είναι ένα σοβαρό πρόβλημα και κοινωνικό και πολιτικό. Γιατί η Ελλάδα χρειάζεται μια κυβέρνηση η οποία εξασφαλίζει ότι ο πολίτης, ο εργαζόμενος, ο επιχειρηματίας, αλλά και ο αγρότης και ο συνταξιούχος δεν θα φοβούνται ότι θα χάσουν το σπίτι τους. Χρειάζεται, επίσης, μια κυβέρνηση που θα εξασφαλίζει ότι η δουλειά των επιχειρηματιών, των μικρομεσαίων επιχειρήσεων θα πιάνει τόπο, ότι ο συνεπής εργαζόμενος και φορολογούμενος δεν θα αισθάνεται κορόιδο, ότι ο ισχυρός δεν θα θεωρεί ότι είναι υπεράνω του νόμου, όπου όλα δεν θα γίνονται με ρουσφέτια και με τηλεφωνήματα σε Υπουργούς και γραφεία Βουλευτών της Νέας Δημοκρατίας. Αυτή την Ελλάδα χρειαζόμαστε. 
Σήμερα δεν υπάρχει αυτή η Ελλάδα. Γι’ αυτό και απαιτείται το συντομότερο δυνατόν πολιτική αλλαγή, προοδευτική πολιτική αλλαγή. Φυσικά, δεν υπάρχει καμία συναίνεση στα παιχνίδια μιας διεφθαρμένης Κυβέρνησης. 
Σας ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Φάμελλο. 
Έχουμε δύο αιτήματα για άδεια απουσίας στο εξωτερικό.
Ο Βουλευτής κ. Σπυρίδων Κυριάκης ζητεί άδεια ολιγοήμερης απουσίας στο εξωτερικό από 11 Νοεμβρίου 2026 έως 21 Νοεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
 Η Βουλευτής κ. Μαρία- Αλεξάνδρα Κεφάλα ζητεί άδεια ολιγοήμερης απουσίας στο εξωτερικό από 11 Νοεμβρίου 2026 έως 21 Νοεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Τον λόγο έχει η κυρία Μαρία Κομνηνάκα.
ΜΑΡΙΑ ΚΟΜΝΗΝΑΚΑ: Κύριοι της Κυβέρνησης, είστε παραπάνω από προβλέψιμοι. Έχετε κάνει σύστημα την ιστορία με την καλύβα και τον Χότζα. Σε αυτή την περίπτωση, όμως, ακόμα και βγάζοντας από μέσα τον γάιδαρο, δηλαδή αυτό το έκτρωμα για την άμεση εκτελεστότητα της τραπεζικής σύμβασης -αλήθεια, το επόμενο στάδιο ποιο θα ήταν, να λένε οι τράπεζες, «είδα φως και μπήκα»;- η καλύβα παραμένει τόσο ασφυκτικά γεμάτη που δεν αποδίδει καν τα αναμενόμενα, το βολικό δίπολο της ψευδοαντιπαράθεσης που στήνετε με το ΠΑΣΟΚ, το κόμμα Τσίπρα και άλλους βολικούς, που παρουσιάζουν την απόσυρση ενός άρθρου ως κομβικής σημασίας αντιπολιτευτική επιτυχία, όταν μένει αλώβητη η ασφυκτική πραγματικότητα για την οποία όλοι σας έχετε συμβάλει καθοριστικά και μαλώνετε εδώ μέσα για το αν φταίει πιο πολύ ο γάιδαρος ή η κατσίκα στην καλύβα για τα αποπνικτικά αποτελέσματα της πολιτικής που εφαρμόσατε. 
Μαζί τους την περάσατε τη θηλιά στο λαιμό, κύριοι: Νέα Δημοκρατία, Τσίπρας, ΣΥΡΙΖΑ και τα εξ ων συνετέθη και το ΠΑΣΟΚ και της υπερχρέωσης, τσακίζοντας διαδοχικά τους μισθούς, τα εισοδήματα από τα χρόνια των μνημονίων μέχρι και σήμερα, φορτώνοντάς τους τη μερίδα του λέοντος από τα φορολογικά βάρη για να βγαίνει το κοστολόγιο, αφού τράπεζες, επιχειρηματικοί όμιλοι, εφοπλιστές και λοιποί αναξιοπαθούντες σε αυτήν εδώ τη χώρα, φορολογούνται από καθόλου έως μια εθελοντική συμμετοχή, φιλική ή πατριωτική, όπως την ονομάζουν άλλοι. 
Μαζί, όμως, σφίξατε και τη θηλιά, ξηλώνοντας την καθολική προστασία της λαϊκής στέγης από τους πλειστηριασμούς, με τον πρώτο που άνοιξε το χορό να είναι το ΠΑΣΟΚ, γιατί δεν προστάτευσε την πρώτη κατοικία, όπως θέλει να παρουσιαστεί, με τον «νόμο Κατσέλη», αλλά έκανε ακριβώς το αντίθετο. Κατάργησε την οριζόντια απαγόρευση πλειστηριασμού πρώτης κατοικίας, με επίδικο μάλιστα όχι την προστασία των λαϊκών νοικοκυριών, αλλά τη διάσωση του τραπεζικού συστήματος, στέλνοντας στα δικαστήρια τον λαό για να σώσει το σπίτι του, με χιλιάδες να κόβονται με τη γνωστή αθλιότητα της δήθεν δόλιας υπερχρέωσης, με μια σειρά άλλους κόφτες ή να κινδυνεύουν μέχρι και σήμερα μετά από χρόνια κόπους για να πληρώνουν τις δόσεις από το έντοκο των δόσεων που προβλέψατε -αυτό προβλέψατε- που σήμερα κάνουν τις δόσεις απλησίαστες. 
Και η κυβέρνηση Τσίπρα συνέχισε, παραδίδοντας τα κόκκινα δάνεια στα «κοράκια» των funds και των servicers, φέρνοντας τους ηλεκτρονικούς πλειστηριασμούς. Μέχρι και ιδιώνυμο ποινικό αδίκημα νομοθετήσατε, κύριοι, για τις κινητοποιήσεις, για το σταμάτημά τους. Ιδιώνυμο αδίκημα κάνατε την αλληλεγγύη του κόσμου. Γιατί ξέρετε και το rebranding και τα botox δεν σβήνουν τα χιλιόμετρα που έχετε γράψει όλοι μέχρι σήμερα. Θέλετε να ποινικοποιήσετε, λοιπόν, την αλληλεγγύη που σε όλη την Ελλάδα είναι η μόνη που σώζει τα σπίτια του λαού και δείχνει και ποιος μπορεί να γράψει το δίκαιο αν το αποφασίσει. 
Απογειώνεται, βεβαίως, σήμερα το πογκρόμ με τη Νέα Δημοκρατία, με τον πτωχευτικό κώδικα, με όλα αυτά τα νέα εργαλεία που επιστεγάζουν την ασυδοσία και τους εκβιασμούς και νομιμοποιούν τις εκβιαστικές πρακτικές των servicers και των funds. 
Πού θα βρουν, κύριοι, το 15% της προκαταβολής του κεφαλαίου για να ρυθμίσουν τα χρέη τους, που το παρουσιάζετε κιόλας ως μεγάλο κατόρθωμα, από το «μαξιλάρι» που δεν έχουν; Με το 63% των νοικοκυριών να δηλώνουν τον Οκτώβρη ότι με το ζόρι τα βγάζει πέρα; Με τους μισθούς να τελειώνουν στα μέσα του μήνα; Με την εκτίναξη του πληθωρισμού στο 5,6% και το ηλεκτροσόκ του 76% αύξηση των τιμολογίων ρεύματος μέσα σε ένα μήνα;
 Μήπως θα βάλουν κανόνες στη ζούγκλα της αυθαιρεσίας, ρυθμίσεις του τύπου ότι ο πιστωτής με τη ρύθμιση πριν τον πλειστηριασμό δεν πρέπει να βρεθεί σε χειρότερη θέση από αυτή που βρισκόταν σε περίπτωση ρευστοποίησης; Μα, ποιον δουλεύετε; Αν ήταν σε θέση ο πιστωτής να πατσίσει τα αποτελέσματα του πλειστηριασμού, δεν θα είχε βρεθεί σε αυτή τη θέση. 
Τι είναι αλήθεια, αν όχι κέρασμα στην υγεία των κορόιδων, η διάταξη στο άρθρο 14 που προβλέπει ότι τα ποσά που εισπράχθηκαν μέσω πλειστηριασμών, καθ’ υπέρβαση του ανώτατου ορίου τοκοφορίας, η ξεδιάντροπη ληστεία δηλαδή, δεν επιστρέφονται; Με τον ίδιο ακριβώς τρόπο χαρίσατε και τους αχρεωστήτως καταβληθέντες τόκους στις υποθέσεις του «νόμου Κατσέλη», μετά την απόφαση του Αρείου Πάγου. Στο χιόνι, λοιπόν, γράφτηκαν κι αυτά.
Τελικά, σ’ αυτή τη χώρα τα μόνα χρέη που γράφονται στο χιόνι είναι αυτά των τραπεζών, των «κορακιών» και των ομίλων, μαζί, βεβαίως, με τους αναβαλλόμενους φόρους που από κοινού ψήφισαν το 2014 η συγκυβέρνηση Νέας Δημοκρατίας-ΠΑΣΟΚ, Σαμαρά-Βενιζέλου δηλαδή, τη διατήρησε και την επέκτεινε το 2017 η συγκυβέρνηση ΣΥΡΙΖΑ-ΑΝΕΛ, δηλαδή Τσίπρα-Καμμένου -γιατί, μάλλον, είναι πολλοί εδώ μέσα που λειτουργούν κατά το «περασμένα, ξεχασμένα»- και που σήμερα τη διατηρεί και η Νέα Δημοκρατία, αφού το κέρασμα εδώ κρατάει για τριάντα χρόνια. 
Τελικά, η μόνη στέγη που προστατεύετε είναι αυτή των τραπεζών και των αρπακτικών τους, των funds και των servicers. Γιατί σε αυτή τη χώρα, όπως βεβαίως και σε ολόκληρο τον καπιταλιστικό κόσμο, συμβαίνει το εξής εξοργιστικό. Οι τράπεζες να έχουν σωθεί και μάλιστα τρεις φορές με τα λεφτά του λαού και τώρα να θέλουν να τους πάρουν και τα σπίτια. 
Όμως κύριοι, σε αυτήν εδώ τη χώρα υπάρχει και ΠΑΜΕ, υπάρχει και ΚΚΕ, υπάρχει εργατικό λαϊκό κίνημα, που με την αλληλεγγύη του κάνει πράξη το σύνθημα «τα σπίτια του λαού τα σώζει ο λαός», όπως έκανε στην Κάτω Τούμπα, στην Πετρούπολη, στο Περιστέρι, στη Σάμο πριν λίγες μέρες και νωρίτερα τον Μάιο, στη Λέσβο τα προηγούμενα χρόνια. Και θα συνεχίσει να το κάνει μέχρι να γίνει πράξη η καθολική προστασία από τον πλειστηριασμό της κύριας κατοικίας, της επαγγελματικής στέγης των μικρών ΕΔΕ, όπως προβλέπει η πρόταση νόμου του ΚΚΕ, μαζί βεβαίως με το γενναίο κούρεμα των χρεών των λαϊκών νοικοκυριών που πλήρωσαν αρκετά, κύριοι, μέχρι τώρα για να σώσουν τις τράπεζες και τους ομίλους και τώρα τους καλείτε να τους φορτώσετε και τα σπασμένα της πολεμικής εμπλοκής που διεξάγεται γι’ αυτά ακριβώς τα συμφέροντα των ομίλων. 
Είναι καιρός, λοιπόν, να πληρώσουν οι τράπεζες και το κράτος για να σωθεί ο λαός, για να γίνουν πράξη τα μέτρα πραγματικής ανακούφισης του λαού, για σχεδιασμό με ευθύνη του κράτους, επαναλειτουργία του Οργανισμού Εργατικής Κατοικίας και αξιοποίηση του αποθέματος των κρατικών κτιρίων για τις ανάγκες των εργαζομένων και της νεολαίας, για κατάργηση του ΕΝΦΙΑ για τη λαϊκή κατοικία, περιορισμούς στη βραχυχρόνια μίσθωση, κατάργησης της golden visa. 
Είναι καιρός για αναβάθμιση και επέκταση των φοιτητικών εστιών με ευθύνη του κράτους, χωρίς ΣΔΙΤ και ενοίκια, με αξιοποίηση όλων των κτιρίων ιδρυμάτων, δήμων, περιφέρειας, με ανακαίνιση των ήδη λειτουργουσών θεωρητικών εστιών, για να σταματήσει αυτό το αίσχος, παιδιά που μάτωσαν οι ίδιοι και οι οικογένειές τους για να περάσουν σε μια σχολή, να μην τολμούν καν να γραφούν ή να τα παρατούν στη μέση λόγω του απαγορευτικού κόστους, όπως συμβαίνει κατά κόρον και στο Πανεπιστήμιο Αιγαίου με το πανάκριβο κόστος συνολικά διαβίωσης και μετακινήσεων, να υπάρξει φτηνό ρεύμα για τον λαό, ουσιαστικές αυξήσεις στους μισθούς, κρατική στήριξη του κόστους στέγασης των λαϊκών οικογενειών.
Αυτά πρέπει να γίνουν πράξη, γιατί, κύριοι, κόστος είναι τα κέρδη του κεφαλαίου, όχι η κάλυψη των αναγκών του λαού. Σε αυτά πρέπει να μπει κόφτης, σε αυτά τα κέρδη. Και επειδή δεν περιμένουμε από εσάς να τον βάλετε, θα τον βάλει αυτόν τον κόφτη στις προτεραιότητές σας και στα κέρδη των ομίλων ο ίδιος ο λαός, μαζί με το σύστημα που γεννά μόνο δεινά και καταστροφή για τον ίδιο.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Κομνηνάκα.
Τον λόγο έχει ο κ. Ιωάννης Κόντης.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητάμε αυτό το νομοσχέδιο -πάλι θα πω το ίδιο- στην ουσία, εμείς οι Ανεξάρτητοι, σαν σχολιαστές. Περιμένουμε να γίνει μια ονομαστική σε κάποια άρθρα για να ψηφίσουμε. Εγώ προσωπικά δεν ψηφίζω τους τελευταίους μήνες σε ένδειξη διαμαρτυρίας για το ότι δεν είμαι Βουλευτής στην ουσία εδώ, είμαι ένας περαστικός ο οποίος σχολιάζει τα νομοσχέδια. 
Πρέπει να βρεθεί μια λύση. Ας γίνουν όλες οι ψηφοφορίες ονομαστικές, ο καθένας να ανταποκρίνεται στον ρόλο που του έχουν δώσει οι Έλληνες ψηφίζοντάς τον και όχι επειδή υπάρχει η δικαιολογία ότι υπάρχει ένας εισηγητής από κάθε κόμμα να μην ψηφίζουν οι σαράντα, πενήντα Ανεξάρτητοι Βουλευτές. Ο κόσμος θέλει να αποτυπώνονται αυτά για τα οποία έχει στείλει τον κάθε Βουλευτή να ψηφίζει και όχι να στεκόμαστε και να υπάρχουμε εδώ πέρα παρασιτικά πενήντα Βουλευτές. 
Είμαστε παράσιτα εδώ. Δεν ψηφίζουμε, σχολιάζουμε. Εγώ το λέω να αποτυπώνεται και όποιος θέλει και στο μέλλον ή τώρα ή αργότερα να το σκεφτεί σοβαρά. Αύριο μπορεί να έχει εκατό Βουλευτές και να λειτουργεί μια Βουλή με Ανεξάρτητους με αυτόν τον αστείο τρόπο. Γιατί είναι αστείος αυτός ο τρόπος λειτουργίας.
Επίσης, θα πω ότι στο νομοσχέδιο αυτό δεν θα έπρεπε να συζητάμε, κύριε Υπουργέ, τα άρθρα τα οποία έχουμε βάλει σε ονομαστική ψηφοφορία και να ψάχνουμε να βρούμε αν είναι καλό ή αν είναι κακό, να βγάλουμε το 23 ή το 22 ή το 32. Θα έπρεπε με έναν νόμο απλό, οριζόντιο, να υποχρεώσετε τους servicers, τα funds, όλους αυτούς που κινούνται από την Ευρωπαϊκή Ένωση με τον τρόπο που κινούνται, να δίνουν το δικαίωμα στον πολίτη του οποίου πάνε να πάρουνε το σπίτι, με τον ίδιο τρόπο στον οποίο πουλάνε τα funds, να αγοράσει το δάνειό του. Εάν, λοιπόν, το πουλάνε με 10%, να του δώσει τη δυνατότητα να το αγοράσει έστω με ένα μεγαλύτερο ποσοστό, με 15% για παράδειγμα -λέω καταχρηστικά- και όχι να τον βάζουν με φόρους, με προσαυξήσεις, με το ένα, με το άλλο, να κάνει προσπάθεια συμβιβασμού και όταν αποτύχει αυτή η μια πρόταση στην προσπάθεια, να χάσει το σπίτι του.
Θα πω αρχικά ότι θέλω να δώσω συγχαρητήρια στην ομάδα μας, τον «Ηρακλή», στους οπαδούς της, οι οποίοι πρωτοστάτησαν και κάλεσαν όλους τους οπαδούς της Θεσσαλονίκης και μπλόκαραν την έξωση στη Θεσσαλονίκη, στην Τούμπα. Με προτροπή των οπαδών του «Ηρακλή» πήγαν οι οπαδοί του Άρη και του ΠΑΟΚ -δεν έχει ξανασυμβεί αυτό- μαζί υποσχόμενοι ότι σε κάθε τέτοια περίπτωση θα βρίσκονται εκεί δίπλα. Δεν υπήρξαν εκεί ούτε αριστεροί, ούτε κεντρώοι, ούτε δεξιοί. Όλοι πήγαν σαν Έλληνες, σαν άνθρωποι, να μπλοκάρουν μια έξωση ηλικιωμένων. Αυτό δείχνει κάτι, ότι μπορούν οι Έλληνες, όταν ενωθούν σε κάποια πράγματα που είναι κοινό συμφέρον, να πετύχουν πολλά πράγματα.
Τώρα, να αναλύσω τα άρθρα αυτά, που έχουμε σε ονομαστική ψηφοφορία. Δηλαδή, το άρθρο 3 προβλέπει ένα ετήσιο διαχειριστικό έλεγχο των servicers σε τιτλοποιήσεις με δημόσια στήριξη. Στην πραγματικότητα -εδώ θέλει προσοχή- δημοσιοποιείται μια περίληψη και όχι ολόκληρη η έκθεση. Επίσης και στο άρθρο 4, η εταιρική διαφάνεια δεν εγγυάται ατομική προστασία του δανειολήπτη και αυτό είναι το σημαντικό.
Στην υποβολή στρατηγικών διαχείρισης στην Τράπεζα της Ελλάδος, που είναι το άρθρο 5, περιλαμβάνονται οι στόχοι εισπράξεων και ανακτήσεων, αλλά χρειάζεται έλεγχος πώς συνδυάζονται με τη δίκαιη διαχείριση.
Στο άρθρο 11 είναι η συνεργασία των servicers με χρηματοοικονομικό μεσολαβητή. Η διαμεσολάβηση δεν ισοδυναμεί με υποχρεωτική αποδοχή λύσης. Όπως, επίσης, υπάρχουν περιορισμοί στα επαναλαμβανόμενα αιτήματα και δεν θεσπίζεται η γενική αναστολή πλειστηριασμών, στο άρθρο 13, δηλαδή στη χορήγηση αναλυτικών στοιχείων.
Στο άρθρο 14, ο αυτόματος επανυπολογισμός με ανώτατα όρια οφειλής έχει ένα θέμα εδώ με την αναγκαστική εκτέλεση που μπορεί να συνεχιστεί για το μειωμένο ποσό. Δηλαδή, όχι για το προηγούμενο, αλλά για το μειωμένο ποσό υπάρχει πάλι η αναγκαστική εκτέλεση. Στην απαγόρευση ενεργειών είσπραξης κατά τη διάρκεια της τηρούμενης ρύθμισης στο 15, η προστασία συνδέεται με τη συμμόρφωση στη ρύθμιση ή στη συγκεκριμένη υπαιτιότητα του πιστωτή. Στην πρόταση ρύθμισης του 17 πριν τον πλειστηριασμό, οι εξαιρέσεις και ο περιορισμός της υποχρέωσης σε συγκεκριμένες περιπτώσεις είναι και αυτές ένα πρόβλημα που μπορεί να υπάρχει.
Δεν θέλω να τα πιάσω ένα-ένα. Θα πω χαρακτηριστικά για το άρθρο 19 που ελλοχεύει ο κίνδυνος απώλειας κατοικίας. Η αίτηση ρύθμισης δεν σταματάει πάντα τον πλειστηριασμό και ένας πολίτης μπορεί να έχει ζητήσει ρύθμιση, αλλά συνεχίζεται η διαδικασία της απώλειας κατοικίας του. Και εάν ο πλειστηριασμός έχει ήδη τελειώσει και έχει κατακυρωθεί σε κάποιον το σπίτι, η νέα διαδικασία δεν ανατρέπει την κατακύρωση.
Το άρθρο 22 δίνει μία μόνο ευκαιρία αίτησης από τον οφειλέτη και είναι σημαντικό ότι μπορεί να υποβάλει αίτηση μόνο μία φορά για τα ίδια δάνεια, ενώ ο δανειστής μπορεί να επαναλάβει την ίδια διαδικασία περισσότερες φορές. 
Στο άρθρο 21, η δυνατότητα προκαταβολής έως 15% του κεφαλαίου, για παράδειγμα, σε κεφάλαιο 100.000 ευρώ, οι 15.000 ευρώ μπορεί να είναι απαγορευτικό για ένα νοικοκυριό το οποίο μπορεί να μην έχει ούτε 1.000 ευρώ. Η παράταση και η πρόταση πριν τον πλειστηριασμό έχει εξαιρέσεις. Η υποχρέωση υποβολής πρότασης τουλάχιστον τρεις μήνες πριν δεν επαναλαμβάνεται για κάθε νέο πλειστηριασμό. Επίσης, προβλέπονται περιπτώσεις στις οποίες η υποχρέωση δεν υφίσταται, όπως όταν ο οφειλέτης δεν έχει εγγραφεί στο προβλεπόμενο σύστημα ή δεν έχει ανταποκριθεί σε αίτημα οικονομικών στοιχείων.
Το άρθρο 27, που είναι και αυτό κρίσιμο, προβλέπει αποχή από μέτρα αναγκαστικής εκτέλεσης στην κύρια κατοικία όσο διαρκεί η διμερής διαδικασία, μετά την υποβολή της πλήρους αίτησης. Αυτό πρέπει να διαβαστεί μαζί με το άρθρο 19 και να συνδυαστεί, γιατί η προστασία δεν είναι καθολική. Δεν καλύπτεται με τον ίδιο τρόπο μία αίτηση που υποβάλλεται μέσα στο τελευταίο τρίμηνο πριν τον πλειστηριασμό και, επίσης, μετά την αθέτηση συμφωνημένης ρύθμισης, παύουν οι περιορισμοί που προβλέπει το άρθρο 27. Η παράγραφος 3 έχει ένα επίσης σημαντικό σημείο. Μετά την αθέτηση διμερούς ρύθμισης δεν επιτρέπεται νέα αίτηση εξωδικαστικού, όπως είπα προηγουμένως, μηχανισμού. Συνεπώς, ο δανειολήπτης μπορεί να αντιμετωπίσει σοβαρή δυσκολία δεύτερης προσπάθειας και αυτό είναι το θέμα, εάν χάσει τη συμφωνημένη ρύθμιση.
Δεν θα επεκταθώ και στα άλλα άρθρα. Να πω ότι κανονικά έχετε τον τρόπο με μία μονοκονδυλιά που λέμε, να σταματήσει όλο αυτό. Έχετε τον τρόπο να διαχωρίζετε ποιοι είναι ευάλωτοι και πραγματικά δεν πληρώνουν και ποιοι είναι αυτοί που συστηματικά αγόρασαν κάποια σπίτια για να επενδύσουν ή όχι και δεν πλήρωναν, πιστεύοντας ότι θα μπουν σε κάποιες άλλες περιστάσεις που θα δώσει το κράτος, για να ωφεληθούν.
Δεν μπορεί οι άνθρωποι, οι οποίοι πήραν κάποια δάνεια έχοντας στο μυαλό ότι θα τα αποπληρώσουν, έχοντας έναν μισθό κάποια χρόνια πριν, έχοντας ένα στάτους και μια θέση εργασίας και που την έχασαν, είτε ασθένησαν, είτε απολύθηκαν, είτε άλλαξαν οι καταστάσεις και έφτασαν στο σημείο να μην μπορούν να αποπληρώσουν, έχοντας πληρώσει οι περισσότεροι σχεδόν όλο το δάνειο, να τους παίρνουν τα σπίτια. Γιατί βλέπουμε ανθρώπους να τους παίρνουν τα σπίτια, οι οποίοι έχουν πάρει ένα δάνειο 200.000 ευρώ, έχουν αποπληρωθεί και 250.000 και για 50.000 ή 100.000 που είναι με τα πανωτόκια να χάνουν το σπίτι τους.
Μπορείτε, λοιπόν, να το κάνετε αυτό, είναι εύκολο. Ξέρετε ποιοι είναι οι servicers, δεν είναι άγνωστοι. Βλέπω κατά καιρούς να ψάχνουν κάποιοι να βρουν στην Ιρλανδία. Είναι ξεκάθαρο. Οι ίδιοι οι υπάλληλοι είναι και η doValue έχει τους ιδίους υπαλλήλους της Eurobank, η Intrum έχει τους ίδιους με την Πειραιώς. Οι ίδιοι άνθρωποι είναι, ξεκάθαρο είναι αυτό. Ξέρετε ποιοι είναι, δεν είναι ότι δεν ξέρετε. Κάντε το, έχετε ακόμα τη δυνατότητα. Είμαστε μάλιστα και σε παραμονές εκλογών και πολύς κόσμος θα ωφεληθεί από αυτό. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Κόντη. 
Τον λόγο έχει ο κ. Χρήστος Τσοκάνης.
ΧΡΗΣΤΟΣ ΤΣΟΚΑΝΗΣ: Ο λαός χάνει τα σπίτια του. Και γιατί χάνει τα σπίτια του ο λαός; Διότι η κατοικία είναι εμπόρευμα. Και ποιος κερδίζει από αυτό το εμπόρευμα; Οι επενδυτές. Είναι δικαίωμα στον 21ο αιώνα στον καπιταλισμό η κατοικία; Όχι, με ευθύνη όλων σας. Και σε αυτή τη σύγκρουση ο κερδισμένος έχει όνομα και επώνυμο, τράπεζες, fund, servicers. Το μόνιμο υποζύγιο ο εργαζόμενος, ο μισθωτός, ο αυτοαπασχολούμενος. 
Τι έκανε; Δανείστηκε. Γιατί δανείστηκε, έτσι επειδή κοίταξε τον ουρανό και τη θάλασσα; Για να καλύψει ανάγκες του. Γιατί να καλύψει ανάγκες του; Γιατί ακριβώς εσείς τις έχετε πετάξει στον Καιάδα σήμερα. Δανείστηκε για να καλύψει ανάγκες στην υγεία, που σήμερα πάει σε ένα νοσοκομείο και δεν υπάρχει μαγνητικός τομογράφος, δανείστηκε για να καλύψει ανάγκες στην παιδεία και να στηρίξει την οικογένειά του. Σήμερα χαιρετίζουμε και τις μεγαλειώδεις κινητοποιήσεις των φοιτητών της νεολαίας και των μαθητών που λένε, από την Ελλάδα μέχρι τη Γαλλία, «αγωνιζόμαστε για δημόσια και δωρεάν παιδεία», που την έχετε πετάξει και την έχετε κάνει εμπόρευμα. Εσείς φέρατε νόμους. Εσείς φέρατε νόμους στο Υπουργείο Ανάπτυξης να στηρίξετε τους επενδυτές στην ιδιωτική εκπαίδευση και σε όλους αυτούς τους τομείς. 
Δανείστηκε για να πληρώσει τους υπερβολικούς φόρους, που εσείς τον έχετε φορτώσει, για να του τα αρπάξετε και να τα επιστρέψετε πάλι στους επενδυτές. Δανείστηκε για να μπορέσει να βάλει ένα κεραμίδι πάνω από την οικογένειά του, όταν είχε δουλειά και στην καπιταλιστική κρίση του φορτώσατε όλα τα χρέη και όλες τις οφειλές και έμεινε χωρίς μεροκάματο. Δέκατος τρίτος, δέκατος τέταρτος μισθός δέκατη τρίτη, δέκα τέταρτη σύνταξη, οι μισθοί στα τάρταρα. Εργασιακές συνθήκες γαλέρας. Οπότε, πού μένει; Μένει στον αέρα, να μην μπορεί να αποπληρώσει. Και τι έχετε ψηφίσει όλοι σας; 
Σημίτης, o πρώτος εμπνευστής το 2003. Έβαλε τα funds από το παράθυρο για να μπορέσει να προετοιμαστεί και να τα θυμόμαστε όλοι. Και έρχεται μετά κυβέρνηση της Νέας Δημοκρατίας και τι κάνετε για τους δανειολήπτες του ελβετικού φράγκου; Δεν έχετε ευθύνη, κύριε, για τους δανειολήπτες του ελβετικού φράγκου; Γιατί αφήσατε να τους παραμυθιάσουν, λόγω της ισοτιμίας ότι θα πάρουν ένα δανειάκι, που τελικά έγινε δανειάρα και σήμερα χάνουν τα σπίτια τους; Είναι ή δεν είναι έτσι; 
Και μετά πήγε περίπατο η προστασία της πρώτης κατοικίας. Γιατί; Διότι, λέτε, ότι θα υπάρχει δικαστική απόφαση, ε; Ο νόμος Κατσέλη, αλλά, ο νόμος Κατσέλη λέει και κάτι άλλο που δεν το λέτε εδώ πέρα. Το κρύβετε κάτω από τα χαρτιά σας. Τι λέει; Τι έλεγε, μάλλον, γιατί δεν είναι σε ισχύ; Ότι το ποσό που θα γλιτώσει ο οφειλέτης από πού το παίρνουμε; Από τον εγγυητή, κύριοι. Δηλαδή, χρωστούσα εγώ 100.000 ευρώ, μου έκοψαν 30.000 ευρώ σαν οφειλέτη και πάνε και τα παίρνουν από τον εγγυητή, το οποίο το ίδιο το λέει και ο εξωδικαστικός σας που πουλάτε «φύκια για μεταξωτές κορδέλες» σήμερα στην ελληνική κοινωνία και την οικονομία.
Και μετά έρχεται η κυβέρνηση ΣΥΡΙΖΑ, η οποία τι κάνει; Νομιμοποιεί όλη αυτή τη διαδικασία και τους ηλεκτρονικούς πλειστηριασμούς, για να μην πηγαίνει το ΠΑΜΕ και οι εργαζόμενοι και τα σωματεία εκεί που πλειστηριάζονται τα σπίτια του λαού. Και τι άλλο κάνει; Ποινικοποιεί και την αγωνιστική δράση όλων αυτών των σωματείων και των ομοσπονδιών. Ποινικό αδίκημα. 
Και έρχεται και η Κυβέρνησή σας να το τερματίσει και με πτωχευτικούς κώδικες και με όλα τα προνόμια τα οποία τα έχετε δώσει «γη και ύδωρ» στα funds στους servicers και τις τράπεζες. Γιατί; Μήπως κάποιος από εσάς, ο ΣΥΡΙΖΑ, ο Τσίπρας, το ΠΑΣΟΚ, η Νέα Δημοκρατία μιλάει για φορολόγηση των τραπεζών, τη στιγμή που ο μισθωτός, ο συνταξιούχος, ο αυτοαπασχολούμενος, ο ψιλικατζής, ο λαϊκατζής, ο ταξιτζής, ο μικρός βιοπαλαιστής της υπαίθρου, ο αγρότης φορολογείται από το πρώτο ευρώ; Φορολογείτε τους τραπεζίτες; Γιατί, μήπως φορολογείτε τα funds; Όχι, να έρθετε εδώ και να μου πείτε «θέλουμε να φορολογήσουμε τα funds».
Εδώ είναι το δίλημμα, λοιπόν, των δύο πατρίδων. Είναι η πατρίδα που πληρώνει, οι εργάτες, οι αυτοαπασχολούμενοι, οι μισθωτοί, οι συνταξιούχοι και είναι και η πατρίδα που τα τσεπώνει. Απλά είναι τα πράγματα, ρε παιδιά και εσείς είσαστε, δυστυχώς, για τον λαό μας με την πατρίδα που τα τσεπώνει. Αφορολόγητα τους δίνετε, προνόμια τους δίνετε, διάφορες διευκολύνσεις να επενδύσουν τους δίνετε, για να προσελκύσετε ξένα κεφάλαια, αφορολόγητα κι αυτά. Έτσι είναι. Είναι η πατρίδα που ανεβαίνει τον Γολγοθά της ενεργειακής ακρίβειας και είναι και η πατρίδα η δική σας, που δίνει απαλλαγή στους Νατοϊκούς με το σημερινό νομοσχέδιο και στους άλλους εκπροσώπους της Ευρωπαϊκής Ένωσης και άλλα στελέχη Πρεσβειών, όταν αγοράζουν ενεργειακά προϊόντα. 
Δεν θα πληρώνουν, βλέπετε, όπως πληρώνει ο λαός μας σήμερα 2,05 και 2,20 τη βενζίνη και το πετρέλαιο 1,40 με 1,50. Όλοι αυτοί οι Νατοϊκοί, τα τσιράκια, τα κοράκια, όλοι αυτοί που μας έχουν κάνει τη ζωή δύσκολη και της Ευρωπαϊκής Ένωσης οι Πρεσβείες, έχουν απαλλαγή από τον Ειδικό Φόρο Κατανάλωσης και το ΦΠΑ. Γιατί δεν το λέτε; Το λέει το νομοσχέδιο ή δεν το λέει το νομοσχέδιο; 
Λέει και κάτι άλλο, όμως. Τη στιγμή που τσακίζετε τον λαό, προνομιάκια για τους εφοπλιστές. Αυτά γιατί δεν τα λέτε; Γιατί δεν τα φέρνετε στην επιφάνεια; Προνομιάκια για τους εφοπλιστές με φωτογραφική διάταξη. Γιατί όταν το ΚΚΕ συναντιότανε στη μεγάλη απεργία στις 30 Οκτώβρη στα λιμάνια με τους λιμενεργάτες και τους ναυτεργάτες, που νέκρωσε όλη η χώρα και σε όλο τον πλανήτη πάνω από εκατόν είκοσι λιμάνια, είπανε «δεν βουτάμε τα χέρια στον πόλεμο», εσείς συναντιόσαστε με αυτούς που κερδίζουνε 500.000 την ημέρα και μεταφέρουν το υγροποιημένο LNG και τους δίνετε και καινούργια προνόμια να εισαχθούν στο χρηματιστήριο και να τα τσεπώσουν. Προνόμια, φοροαπαλλαγές, μπάτε σκύλοι αλέστε. Αυτό λέτε. Αυτοί είναι οι δύο κόσμοι. 
Τι άλλο λέτε μέσα στο νομοσχέδιο;Λέτε ότι σε ανώνυμες εταιρείες -είπαμε όχι αυτοαπασχολούμενοι που είναι στους δρόμους, που χάνουν τα σπίτια τους, που χάνουν το βιός τους, που δεν μπορούν να πληρώσουν τα νοίκια στα καταστήματά τους- που είναι μικρομεσαίες επιχειρήσεις -για να το «φάνε» τους ονομάζετε και μικρομεσαίες επιχειρήσεις- θα υπάρχουν νέα κίνητρα, για να επενδύσουν και αυτές, να εισαχθούν στο Χρηματιστήριο. Νόμος Τσίπρα ήταν, βέβαια, το οποίο έρχεστε να το υλοποιήσετε και να το εμπλουτίσετε εσείς. 
Και το παραμυθάκι του 15% αφήστε το, γιατί σήμερα με το νομοσχέδιο στην ουσία έρχεστε να σώσετε τις τράπεζες και τα funds. Βλέπετε πού πάει η κατάσταση. Είμαστε μέσω πολεμικής εμπλοκής. Δεν μπορείτε να το κρύψετε. Τι άλλο βλέπετε; Ότι έρχεται καπιταλιστική κρίση. Δεν θα στηρίξετε τον βασικό πυλώνα της λειτουργίας του καπιταλισμού; Θα τον στηρίξετε. Αυτό κάνει σήμερα και το νομοσχέδιο. 
Κατ’ αρχήν, μην ψεύδεστε ότι υπήρχε πλαφόν. Το πλαφόν το επιβάλανε τα σωματεία και όλοι αυτοί που αγωνίζονταν, για να μην κοιμούνται οι εργαζόμενοι στον δρόμο και έξω από τα σπίτια που τα πλειστηριάζατε και που είχαν τη δυνατότητα μέσα από αυτή την αγωνιστική παρέμβαση να κερδίσουν και 1% προκαταβολή. Τώρα, τι τους λέτε; Τους λέτε 15% προκαταβολή πλαφόν. Ποιος θα τα βρει για να τα πληρώσει; Μα, ποιον κοροϊδεύετε; Έχετε βγει στην κοινωνία; Κάθε μέρα χτυπάνε τα τηλέφωνα για ένα νοικοκυριό που χάνει το σπίτι του και την ίδια στιγμή βλέπουμε ότι θησαυρίζουν οι εισηγμένες, οι ενεργειακοί όμιλοι, οι στρατηγικοί επενδυτές και όλα αυτά τα funds. 
Ε όχι, δεν θα σας περάσει και ο αγώνας θα δοθεί και στο Κοινοβούλιο, αλλά και έξω στους δρόμους, καθημερινά. Εκεί που το ΠΑΜΕ, το ΚΚΕ, τα σωματεία και οι φορείς δίνουν τη μάχη για να μην πληστειριαστούν τα σπίτια του λαού.
Και κάτι άλλο, γιατί καλό το παραμυθάκι σας, αλλά να το θίξουμε και αυτό. Τα παίρνετε από αυτούς που δανείστηκαν και δεν κατάφεραν λόγω του ότι τους φορτώσατε όλα τα χρέη και το να σώσετε το καπιταλιστικό σύστημα. Εδώ δεν κάνετε κουβέντα για κάτι άλλο πολύ σημαντικό: Για τις επιδοτήσεις που τις βαφτίσατε δάνεια από κυβερνήσεις ΠΑΣΟΚ, ΣΥΡΙΖΑ και Νέας Δημοκρατίας σήμερα και τις έχετε φορτώσει στους Έλληνες ομογενείς από την πρώην Σοβιετική Ένωση και σήμερα από την Αλεξανδρούπολη μέχρι την Κρήτη κινδυνεύουνε να χάσουν τις λαϊκές κατοικίες τους. 
Παρόλη την παρέμβασή μας στο Ελληνικό Κοινοβούλιο και στο Ευρωκοινοβούλιο και την απάντηση που πήραμε ότι ήταν στεγαστικές επιχορηγήσεις σε όλους τους Έλληνες ομογενείς από την πρώην Σοβιετική Ένωση, συνεχίζετε να λέτε ότι είναι δάνεια και να τους πλειστηριάζετε και να τους πετάτε έξω από τα σπίτια τους. Μέχρι εδώ και μη παρέκει!
Να φέρετε ρύθμιση, όπως και το ΚΚΕ κατέθεσε και τροπολογία, να διαγραφούν όλες αυτές οι οφειλές των δανειοληπτών που ήταν επιχορηγήσεις και επιδοτήσεις και να επιστραφούν τα χρήματα και σε αυτούς που τα έχουν καταβάλει. 
Τέλος! Τέλος, δεν έχουμε καμία αυταπάτη. Το σημερινό σύστημα έχει φάει τα ψωμιά του. Δεν μπορεί να λύσει το πρόβλημα της λαϊκής στέγης. Η Σοβιετική Ένωση και ο σοσιαλισμός το είχε λύσει. Τα νεαρά ζευγάρια είχανε κατοικία δωρεάν και όταν έκαναν ένα παιδί είχαν μεγαλύτερο σπίτι δωρεάν. Στηριζόντουσαν στην καθημερινότητά τους, έχοντας σταθερή δουλειά με δικαιώματα, με υποδομές υγείας, παιδείας, πρόνοιας.
Σήμερα, γυρνάμε γύρω από την ουρά μας για να μπορέσουμε να ξοφλήσουμε όλες τις οφειλές που φορτώνετε στον λαό. Αυτό θα πάρει τέλος. Ο λαός έχει βγάλει τα συμπεράσματά του και στην πορεία σύγκρουσης με αυτό το σάπιο σύστημα που έχει φάει τα ψωμιά του, μαζί με το ΚΚΕ θα ανοίξει το δρόμο της ανατροπής και της οριστικής λύτρωσης από τα δεσμά της εκμετάλλευσης, της αδικίας και των πολέμων.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Τσοκάνη. 
Τον λόγο έχει ο κ. Παναγής Καππάτος.
ΠΑΝΑΓΗΣ ΚΑΠΠΑΤΟΣ: Ευχαριστώ κύριε Πρόεδρε.
Κύριε Υφυπουργέ, κυρίες και κύριοι συνάδελφοι, συζητούμε σήμερα ένα ιδιαίτερα σημαντικό νομοσχέδιο του Υπουργείου Εθνικής Οικονομίας και Οικονομικών, το οποίο αφορά ζητήματα που επηρεάζουν άμεσα την καθημερινότητα των πολιτών, τη λειτουργία των επιχειρήσεων και την αποτελεσματικότητα του κράτους. Στο επίκεντρο βρίσκονται η προστασία των δανειοληπτών, η αυστηρότερη εποπτεία των εταιρειών διαχείρισης δανείων, η διευκόλυνση της αποπληρωμής οφειλών, ο εκσυγχρονισμός της δημόσιας οικονομικής διαχείρισης και η ενίσχυση της σταθερότητας του χρηματοπιστωτικού μας συστήματος. 
Πρόκειται για ένα νομοσχέδιο με πολλές διαφορετικές διατάξεις, οι οποίες όμως συνδέονται με μια κοινή ανάγκη, να αποκτήσουμε κανόνες πιο σαφείς, διαδικασίες πιο αποτελεσματικές και μεγαλύτερη διαφάνεια στη σχέση του πολίτη με τους χρηματοπιστωτικούς οργανισμούς και τη δημόσια διοίκηση. Γιατί οι νόμοι αποκτούν πραγματική αξία όταν προσφέρουν συγκεκριμένες λύσεις στα προβλήματα της κοινωνίας.
 Και θα ήθελα να ξεκινήσω από ένα ζήτημα που απασχολεί χιλιάδες συμπολίτες μας, τη διαχείριση των δανείων και την προστασία των οφειλετών. Γνωρίζουμε πολύ καλά ότι πίσω από κάθε οφειλή μπορεί να βρίσκεται μια οικογένεια που προσπαθεί να διατηρήσει το σπίτι της, ένας επαγγελματίας που αγωνίζεται να κρατήσει ανοικτή την επιχείρησή του ή ένας εργαζόμενος που προσπαθεί να ανταποκριθεί στις υποχρεώσεις του. Με τις νέες διατάξεις ενισχύουμε τη διαφάνεια και καθιερώνουμε αυστηρότερες υποχρεώσεις για τις εταιρείες διαχείρισης δανείων. Ο πολίτης αποκτά τη δυνατότητα να γνωρίζει αναλυτικά πώς διαμορφώνεται η οφειλή του, ποιες καταβολές έχουν πραγματοποιηθεί και πώς υπολογίζονται οι τόκοι. 
Παράλληλα, προβλέπονται συγκεκριμένες συνέπειες όταν οι εταιρείες δεν παρέχουν εμπρόθεσμα τα απαιτούμενα στοιχεία, ενώ ενισχύεται η προστασία όσων τηρούν τις συμφωνημένες ρυθμίσεις τους. Με αυτόν τον τρόπο επιδιώκουμε να διαμορφώσουμε μια σχέση με σαφείς κανόνες, μεγαλύτερη λογοδοσία και ουσιαστικό σεβασμό απέναντι στον συνεπή δανειολήπτη. 
Στην ίδια κατεύθυνση ιδιαίτερη σημασία έχουν οι νέες δυνατότητες ρύθμισης των οφειλών. Θεσπίζουμε μια πιο οργανωμένη διαδικασία διαπραγμάτευσης μεταξύ δανειοληπτών και πιστωτών με συγκεκριμένες προθεσμίες, υποχρέωση αιτιολογημένης απάντησης και σαφείς κανόνες για τις δύο πλευρές.
Επιπλέον, με τη συμπληρωματική τροπολογία καθιερώνουμε σταθερό επιτόκιο 3% για τους ευάλωτους και επιλέξιμους οφειλέτες που έχουν ενταχθεί στον εξωδικαστικό μηχανισμό, το οποίο θα εφαρμόζεται και στις υφιστάμενες ρυθμίσεις από την 1η Δεκεμβρίου. Παράλληλα, αυξάνουμε το ανώτατο πρόστιμο που μπορεί να επιβληθεί στις εταιρείες διαχείρισης και αγοράς απαιτήσεων από τις 500.000 στα 5.000.000 ευρώ. Πρόκειται για παρεμβάσεις που ενισχύουν την προστασία των οφειλετών και την ευθύνη των πιστωτών απέναντι στον νόμο. 
Επιπρόσθετα, δίνουμε τη δυνατότητα ρύθμισης συγκεκριμένων οφειλών προς την Εφορία και τους ασφαλιστικούς φορείς σε έως 120 δόσεις, προσφέροντας μεγαλύτερα περιθώρια αποπληρωμής σε πολίτες και επιχειρήσεις που πληρούν τις σχετικές προϋποθέσεις. 
Κυρίες και κύριοι συνάδελφοι, θεωρώ απαραίτητο να αναφερθώ και στο άρθρο 23, το οποίο προκάλεσε αντιδράσεις και τελικά αποσύρθηκε από την Κυβέρνηση. Η συγκεκριμένη διάταξη αφορούσε αναγκαστική εκτέλεση συμβάσεων ρύθμισης οφειλών και συνδεόταν άμεσα με ζητήματα του Κώδικα Πολιτικής Δικονομίας. 
Κατά την άποψή μου, όταν νομοθετούμε για τόσο σύνθετα δικονομικά ζητήματα, η ουσιαστική συμμετοχή του Υπουργείου Δικαιοσύνης στο σχεδιασμό των διατάξεων είναι ιδιαίτερα σημαντική. Ίσως μάλιστα μια τέτοια προσέγγιση να είχε επιτρέψει να εντοπιστούν εγκαίρως οι αδυναμίες της συγκεκριμένης ρύθμισης. Η Κυβέρνηση, πάντως, άκουσε τις ενστάσεις και προχώρησε στην απόσυρσή της. Επομένως, η συζήτηση οφείλει πλέον να επικεντρωθεί στις διατάξεις που πραγματικά τίθενται προς ψήφιση. 
Η Αντιπολίτευση έχει κάθε δικαίωμα να ασκεί κριτική, αλλά οφείλει, επίσης, να τοποθετηθεί επί της ουσίας για την προστασία των δανειοληπτών, τις νέες δυνατότητες ρύθμισης και την αυστηρότερη εποπτεία των εταιρειών διαχείρισης απαιτήσεων. Αυτές είναι οι ρυθμίσεις για τις οποίες καλούμαστε σήμερα να αποφασίσουμε. 
Πέρα, όμως, από το ζήτημα των δανείων, το νομοσχέδιο περιλαμβάνει σημαντικές μεταρρυθμίσεις για τον εκσυγχρονισμό της ελληνικής οικονομίας και της δημόσιας διοίκησης. Για πρώτη φορά διαμορφώνουμε ένα σαφέστερο φορολογικό πλαίσιο για τα κρυπτοστοιχεία, με συντελεστή 10% στην υπεραξία από τη μεταβίβασή τους, ενισχύοντας τη διαφάνεια και την ασφάλεια των συναλλαγών. Παράλληλα, προχωρούμε στη λογιστική μεταρρύθμιση της Γενικής Κυβέρνησης, ώστε το κράτος να διαθέτει ακριβέστερη εικόνα των οικονομικών του υποχρεώσεων, να παρακολουθεί αποτελεσματικότερα τις δημόσιες δαπάνες και να ενισχύει τη λογοδοσία. 
Ταυτόχρονα, ενσωματώνουμε σημαντικές ευρωπαϊκές Οδηγίες που ενισχύουν την εποπτεία των τραπεζών, τη σταθερότητα του χρηματοπιστωτικού συστήματος και τη λειτουργία της Κεφαλαιαγοράς. Όλες αυτές οι παρεμβάσεις υπηρετούν έναν κοινό στόχο, ένα σύγχρονο κράτος που λειτουργεί με διαφανείς κανόνες, αξιοποιεί τις νέες τεχνολογίες, προστατεύει τη δημόσια περιουσία και δημιουργεί ένα ασφαλέστερο περιβάλλον για την οικονομική δραστηριότητα και τις επενδύσεις. 
Κυρίες και κύριοι συνάδελφοι, η ελληνική κοινωνία περιμένει απ’ όλους μας υπευθυνότητα, σοβαρότητα και συγκεκριμένες λύσεις. Οι πολίτες δεν ενδιαφέρονται για τις κομματικές αντιπαραθέσεις που εξαντλούνται στις εντυπώσεις. Θέλουν να γνωρίζουν αν μπορούν να προστατεύσουν την περιουσία τους, να ρυθμίσουν τις οφειλές τους, να κρατήσουν τις επιχειρήσεις τους ανοικτές και να αισθάνονται ότι το κράτος λειτουργεί με δικαιοσύνη και διαφάνεια. Αυτές τις ανάγκες οφείλουμε να υπηρετούμε με κάθε νομοθετική μας πρωτοβουλία.
 Η Κυβέρνηση της Νέας Δημοκρατίας αναλαμβάνει την ευθύνη να προχωρήσει σε αλλαγές, να αντιμετωπίσει πραγματικά προβλήματα και να διορθώσει όσα χρειάζονται βελτίωση. Γιατί η υπεύθυνη διακυβέρνηση απαιτεί αποφάσεις, συνέπεια και διαρκή προσπάθεια. Και αυτή είναι η δική μας δέσμευση απέναντι στους Έλληνες πολίτες, να συνεχίσουμε να εργαζόμαστε για μια Ελλάδα με ισχυρούς θεσμούς, μια οικονομία που δημιουργεί ευκαιρίες και μια κοινωνία στην οποία κανένας πολίτης δεν αισθάνεται απροστάτευτος. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Καππάτο. 
Τον λόγο έχει ο κ. Σιμόπουλος Ευστράτιος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, κατ’ αρχήν να αποκρούσω μια καταστροφολογία που ακούω επί δύο μέρες στην Αίθουσα αυτή. Πρώτον, το 2012 σύμφωνα με την ΕΛΣΤΑΤ η ιδιοκατοίκηση στην Ελλάδα ήταν περίπου 76%. Στο τέλος του 2025 ήταν 70%. Τι σημαίνει αυτό; Ότι η γενική άποψη ότι ο λαός χάνει τα σπίτια του, δεν ισχύει. 
Υπάρχει όμως εκεί έξω ένα πρόβλημα, υπάρχουν άνθρωποι που μέσα από το κοκκίνισμα των δανείων χάνουν τα σπίτια τους. Και η συζήτηση την οποία κάνουμε σήμερα, δεν είναι συζήτηση που αφορά αριθμούς και δείκτες. Αφορά ανθρώπους. Αλλά βλέπω ότι ορισμένοι στην Αίθουσα αυτή, μας θεωρούν και λωτοφάγους. Πρόκειται για τους ανθρώπους, οι οποίοι ή κυβέρνησαν ή στήριξαν την κυβέρνηση από το 2015-2019 και σήμερα ανήκουν στο ΣΥΡΙΖΑ, σε άλλα κόμματα ή είναι ανεξάρτητοι. 
Να τους ενημερώσω, λοιπόν, ότι το 2018 έγιναν δεκαεπτά χιλιάδες πλειστηριασμοί και το 2019 έγιναν δεκαοκτώ χιλιάδες πλειστηριασμοί. Τι σημαίνει αυτό; Ότι η διαδικασία των πλειστηριασμών και η μεταβίβαση δανείων στα funds έγινε πριν το 2019. Υπήρχε, λοιπόν, μία απολύτως ενεργή διαδικασία. 
Η Κυβέρνηση, βέβαια, έχει ευθύνη. Το ότι κάτι ξεκίνησε πριν το 2019 δεν φτάνει ώστε να αποσείσει τις ευθύνες της. Τι έκανε λοιπόν από το 2019 και μετά; Με τον ν.4738 έδωσε τη δεύτερη ευκαιρία. Κι η δεύτερη ευκαιρία -αυτό το οποίο λέμε- μέσα από την πτώχευση να μπορείς σε ένα ή σε τρία χρόνια να ξαναγίνεις ενεργός οικονομικά, είναι πολύ, πολύ σημαντική παρέμβαση. 
Επίσης, ένας εξωδικαστικός μηχανισμός, ο οποίος, ναι, λειτουργούσε από το 2017 επί της κυβέρνησης ΣΥΡΙΖΑ, αλλά αφορούσε τους επιχειρηματίες, διευρύνθηκε και βέβαια διευρύνθηκε ο κύκλος εφαρμογής και βέβαια περιέλαβε και funds, servicers και πάρα πολλές άλλες κατηγορίες δανείων. Ταυτόχρονα, αυτό που έκανε η Κυβέρνηση είναι να αυστηροποιήσει πάρα πολύ το πλαίσιο λειτουργίας των funds. 
Το έκανε σταδιακά, βλέποντας ότι πολλές φορές ο τρόπος με τον οποίο ενεργούσαν τα funds και οι servicers ήταν στην κυριολεξία ασύδοτος. Έτσι, λοιπόν, νομοθέτησε ώστε μέσα από συγκεκριμένες διαδικασίες, οι οποίες δεν θα λιμνάζουν, στην τραπεζική γραφειοκρατία ή στους servicers μπορεί να ξέρει πόσα χρωστάει ο δανειολήπτης, τι τόκους του έχουν επιβληθεί και με ποιες χρεώσεις. 
Συνέχισε με κάτι σημαντικό για το οποίο, ευλογώντας τα γένια μου, είμαι περήφανος. Αύξησε το ακατάσχετο και το αύξησε από τα 1.250 στα 1.600 ευρώ, δείχνοντας ότι πραγματικά νοιάζεται για τους ανθρώπους οι οποίοι έχουν πρόβλημα και αυτοί οι άνθρωποι δικαιούνται συνεχώς τη στήριξη της πολιτείας. Έρχεται, λοιπόν, σήμερα να επεκτείνει αυτήν την προστασία με συγκεκριμένες ρυθμίσεις, τις οποίες ο εισηγητής, ο Υπουργός και οι συνάδελφοι έχουν αναφέρει αναλυτικά. 
Βλέπω, όμως, μία πολύ μεγάλη συζήτηση για το περιβόητο άρθρο 23. Θεωρώ ότι η Κυβέρνηση με ό,τι έκανε έως σήμερα και με το συγκεκριμένο νομοσχέδιο -για να το πω παραστατικά- ουσιαστικά προσφέρει στους δανειολήπτες «γάλα με πλούσια συστατικά». Με το άρθρο 23 παρεισέφρησε, όμως, κατά τη γνώμη μου, μία μύγα μέσα στο γάλα. Ήρθε, λοιπόν, η Αντιπολίτευση και στην κυριολεξία, όπως είναι και η δουλειά της, αναφέρθηκε στο άρθρο 23. Τι έκανε η Κυβέρνηση; Το απέσυρε, πέρασε το γάλα από παστερίωση, το εμπλούτισε και με άλλα συστατικά, όπως είναι το 3% για τα δάνεια του εξωδικαστικού, όπως είναι και βέβαια και άλλες ρυθμίσεις. Τώρα, λοιπόν, αυτό το οποίο προσφέρει στην κυριολεξία είναι αυτό το οποίο χρειάζεται στην φάση αυτή. 
Εγώ απόλυτα πιστεύω, όμως, ότι πρέπει να συνεχίσουμε σε αυτήν την κατεύθυνση, στην κατεύθυνση της προστασίας. Γι’ αυτό, κύριε Υπουργέ, έχω δύο προτάσεις. Η μία είναι το ακατάσχετο του επαγγελματικού λογαριασμού. Γνωρίζω πολύ καλά ότι τεχνικά είναι κάτι δύσκολο, γιατί πώς θα ξεχωρίσουμε τι είναι τα προσωπικά έσοδα και τι είναι τα επαγγελματικά και πώς θα εξασφαλίσουμε τους πιστωτές; Πρέπει, όμως, να προσπαθήσουμε στην κατεύθυνση αυτή. Υπάρχουν επιχειρήσεις έξω, οι οποίες μπορεί να συνεχίσουν να λειτουργούν με τη θέσπιση αυτού του λογαριασμού. Επιμένω πως πρέπει να προσπαθήσουμε. Γνωρίζω τις τεχνικές δυσκολίες. 
Επίσης, θα σας αναφέρω και ένα θέμα το οποίο έπεσε στην αντίληψή μου τώρα τελευταία. Ξέρετε, το Δημόσιο κάνει κατάσχεση από μισθούς ανθρώπων του δημοσίου, δημοσίων υπαλλήλων, και κάνει την κατάσχεση εις χείρας -και μάλιστα εκεί που δουλεύατε, κύριε Γιαννούλη, πριν γίνετε Βουλευτής- και οι άνθρωποι αυτοί δεν μπορούν να εφαρμόσουν το ακατάσχετο, γιατί δεν μπαίνουν τα λεφτά σε λογαριασμό, πηγαίνουν και παίρνουν τα λεφτά, το Δημόσιο, εις χείρας του Δημοσίου. Είναι, λοιπόν, δύο πολύ σημαντικές τροποποιήσεις.
ΧΡΗΣΤΟΣ ΓΙΑΝΝΟΥΛΗΣ: Λίγο πιο απλά πες το να το καταλάβουν οι άνθρωποι.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Να το ξαναπώ. Πηγαίνει το δημόσιο, κύριε Γιαννούλη, και επειδή τα χρήματα δεν έχουν μπει σε έναν λογαριασμό ο οποίος είναι ακατάσχετος, κάνει κατάσχεση εις χείρας αυτού που θα πληρώσει, που είναι το δημόσιο πάλι. Έτσι δεν έχει ο άνθρωπος αυτός το ακατάσχετο. Είναι κάτι το οποίο πρέπει να το δούμε, γιατί σε εμένα μπορεί να ήρθαν μια-δυο περιπτώσεις, μπορεί να είναι χιλιάδες έξω. 
Θέλω να πω, λοιπόν, ότι μέχρι τώρα ναι, προσφέρουμε αυτό που είπα, «το γάλα με πλούσια συστατικά», πρέπει να συνεχίσουμε να το εμπλουτίζουμε συνέχεια για τους ανθρώπους οι οποίοι θέλουν τη στήριξή μας εκεί και να μειώσουμε όσο μπορούμε την συνεχή τάση των funds και των servicers για ασυδοσία.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Σιμόπουλο.
Τον λόγο έχει τώρα η κ. Ιατρίδη, αμέσως μετά ο κ. Λιβανός και στη συνέχεια η Κοινοβουλευτική Εκπρόσωπος από την Πλεύση Ελευθερίας κ. Γεωργία Κεφαλά. 
Ορίστε, κυρία Ιατρίδη, έχετε τον λόγο.
ΤΣΑΜΠΙΚΑ ΙΑΤΡΙΔΗ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, πίσω από κάθε κόκκινο δάνειο υπάρχει μία ανθρώπινη ιστορία, μία οικογένεια που προσπαθεί να κρατήσει το σπίτι της, ένας επαγγελματίας που αγωνίζεται να διατηρήσει την επιχείρησή του, ένας άνθρωπος που θέλει να ανταποκριθεί στις υποχρεώσεις του, αλλά συχνά δεν γνωρίζει ούτε με ποιον πρέπει να μιλήσει ούτε ποια είναι η πραγματική εικόνα της οφειλής του. 
Αυτήν την πραγματικότητα οφείλουμε να έχουμε όλοι στο μυαλό μας όταν συζητούμε για το ιδιωτικό χρέος και τις εταιρείες διαχείρισης απαιτήσεων. Γιατί για τον πολίτη το ζήτημα δεν είναι οι τεχνικοί όροι ενός νομοσχεδίου. Είναι αν θα σηκώσει κάποιος το τηλέφωνο, αν θα του δώσει μία καθαρή απάντηση, αν θα μπορέσει να συμφωνήσει σε μία ρύθμιση που να ανταποκρίνεται στις πραγματικές οικονομικές του δυνατότητες και κυρίως, αν θα αισθάνεται ασφαλής όσο τηρεί αυτήν τη συμφωνία. 
Κυρίες και κύριοι συνάδελφοι, το νομοσχέδιο επιχειρεί να απαντήσει σε συγκεκριμένα προβλήματα, θέτοντας σαφέστερους κανόνες και υποχρεώσεις. Και αυτό διότι τα τελευταία χρόνια η Κυβέρνηση της Νέας Δημοκρατίας και το Υπουργείο Εθνικής Οικονομίας και Οικονομικών έχουν κάνει σημαντικά βήματα για την αντιμετώπιση του ιδιωτικού χρέους. Αναγνωρίζουμε, όμως, ότι εξακολουθούν να υπάρχουν σοβαρές δυσκολίες τόσο στην επικοινωνία των δανειοληπτών με τους διαχειριστές απαιτήσεων όσο και σε άλλα ζητήματα. 
Έτσι, αυτά που αντιμετωπίζει το νομοσχέδιο, μεταξύ άλλων, είναι τα εξής: Πρώτα απ’ όλα ο δανειολήπτης αποκτά δικαίωμα να γνωρίζει πλήρως τι χρωστά, να έχει πρόσβαση στη σύμβασή του, στο ιστορικό των πληρωμών, στο κεφάλαιο, στους τόκους και στις υπόλοιπες επιβαρύνσεις. Η ενημέρωση πρέπει να παρέχεται μέσα σε σαράντα πέντε ημέρες. Διαφορετικά, προβλέπεται αναστολή της τοκοφορίας. Γιατί δεν μπορεί ένας άνθρωπος να καλείται να πληρώσει χωρίς να γνωρίζει πώς διαμορφώνεται η οφειλή του.
Δεύτερον, τίθενται χρονικά όρια στη διαδικασία ρύθμισης. Ο πιστωτής οφείλει να απαντήσει μέσα σε τρεις μήνες από την υποβολή πλήρους φακέλου, ενώ η διαδικασία πρέπει να ολοκληρώνεται το αργότερο σε έξι μήνες. Ο πολίτης δεν μπορεί να βρίσκεται επ’ αόριστον σε αναμονή. Παράλληλα, πριν από τον πλειστηριασμό προβλέπεται έγγραφη τεκμηριωμένη πρόταση ρύθμισης με βάση το εισόδημα, την περιουσιακή κατάσταση και τη δυνατότητα αποπληρωμής. Η προκαταβολή δεν θα υπερβαίνει το 15% του κεφαλαίου. 
Τρίτον, ενισχύεται η προστασία εκείνου που τηρεί τη ρύθμισή του. Όσο ο οφειλέτης είναι συνεπής σε ενεργή συμφωνία δεν επιτρέπονται ενέργειες αναγκαστικής εκτέλεσης που αντιβαίνουν στην προστασία αυτή. Σε περίπτωση παραβίασης προβλέπονται συγκεκριμένες συνέπειες. Το μήνυμα είναι σαφές. Όταν ο πολίτης τηρεί όσα συμφώνησε οφείλει να τα τηρεί και η άλλη πλευρά. 
Ταυτόχρονα, ενισχύεται η εποπτεία των εταιρειών διαχείρισης απαιτήσεων με περισσότερες υποχρεώσεις δημοσιοποίησης στοιχείων, ελέγχους και αυστηρότερο πλαίσιο λογοδοσίας, γιατί η διαχείριση χιλιάδων δανείων δεν μπορεί να γίνεται χωρίς διαφάνεια. 
Στην ίδια κατεύθυνση κινείται και η τροπολογία που κατατέθηκε. Για τους ευάλωτους και τους επιλέξιμους οφειλέτες που έχουν ενταχθεί στον εξωδικαστικό μηχανισμό προβλέπεται σταθερό επιτόκιο 3% για όλη τη διάρκεια της ρύθμισης. Το μέτρο καλύπτει και υφιστάμενες συμβάσεις με εφαρμογή από την 1η Δεκεμβρίου. Έτσι, οι συγκεκριμένοι δανειολήπτες αποκτούν σαφέστερη εικόνα για τις μηνιαίες υποχρεώσεις τους. Παράλληλα, το ανώτατο διοικητικό πρόστιμο που μπορεί να επιβληθεί στους διαχειριστές και τους αγοραστές πιστώσεων αυξάνεται από τις 500.000 στα 5.000.000 ευρώ. Γιατί οι κανόνες πρέπει να συνοδεύονται από αποτελεσματικές κυρώσεις. 
Κυρίες και κύριοι συνάδελφοι, δεν ισχυρίζομαι ότι με αυτές τις ρυθμίσεις εξαφανίζονται όλα τα προβλήματα. Η ύπαρξη ενός δικαιώματος στον νόμο είναι απαραίτητη. Εξίσου απαραίτητο είναι να μπορεί ο πολίτης να το ασκήσει στην πράξη.
Το νομοσχέδιο περιλαμβάνει και άλλες σημαντικές παρεμβάσεις, κανόνες φορολόγησης για τα κρυπτοστοιχεία, εκσυγχρονισμό της λογιστικής λειτουργίας του δημοσίου και ενίσχυση της εποπτείας του χρηματοπιστωτικού συστήματος της κεφαλαιαγοράς, αλλαγές που υπηρετούν τη διαφάνεια, την ασφάλεια των συναλλαγών και την καλύτερη λειτουργία της οικονομίας. 
Θέλω, όμως, να κλείσω επιστρέφοντας εκεί απ’ όπου ξεκίνησα, στον πολίτη που προσπαθεί να σώσει το σπίτι του, στον επαγγελματία που θέλει να σταθεί ξανά στα πόδια του, στην οικογένεια που δεν ζητά να απαλλαγεί από τις υποχρεώσεις της, αλλά να έχει μια πραγματική δυνατότητα να τις εκπληρώσει. Αυτοί οι άνθρωποι δεν ζητούν προνομιακή μεταχείριση. Ζητούν καθαρούς κανόνες, σεβασμό και μια δίκαιη ευκαιρία. Γι’ αυτό έχει σημασία να παρακολουθούμε αν οι δανειολήπτες λαμβάνουν έγκαιρα τις πληροφορίες που δικαιούνται, αν εξετάζονται ουσιαστικά τα αιτήματά τους και αν τηρούνται οι συμφωνίες που έχουν συνάψει και όπου διαπιστώνονται αδυναμίες να προχωρούμε στις αναγκαίες διορθώσεις, όπως πολλές φορές έχει κάνει η Κυβέρνησή μας, η Κυβέρνηση της Νέας Δημοκρατίας σε τόσες άλλες περιπτώσεις, γιατί η ευθύνη μας δεν τελειώνει με την ψήφιση ενός νόμου, αλλά αρχίζει από τη στιγμή που ο πολίτης θα χρειαστεί να στηριχτεί σ’ αυτόν.
Γι’ αυτόν τον λόγο στηρίζουμε το παρόν νομοσχέδιο και το υπερψηφίζουμε. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Μίκα Ιατρίδη.
Θα δώσω για πολύ λίγο τον λόγο στον κύριο Υπουργό για την κατάθεση κάποιων νομοτεχνικών βελτιώσεων.
Ορίστε, κύριε Υπουργέ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε.
Θα ήθελα να καταθέσω κάποιες νομοτεχνικές βελτιώσεις. 
Στο άρθρο 14 του σχεδίου νόμου ουσιαστικά επεκτείνεται η βάση νομολογίας και η προστασία για τους αγρότες και τους αγροτικούς συνεταιρισμούς σε σχέση με τα ανώτατα όρια οφειλών. 
Στο άρθρο 44 έχουμε κάποιες διευκρινίσεις γύρω από τα κρύπτο. Το ίδιο συμβαίνει και στο 47, στο 48, στο 49. Αντίστοιχες είναι οι παρεμβάσεις στο 53. Στον τίτλο του κεφαλαίου Δ΄ του μέρους Β΄, διόρθωση τίτλου. Έχουμε μια σειρά διορθώσεων τίτλων και στο άρθρο 55 του σχεδίου νόμου και στο 62.
Διευκρινίζουμε στο άρθρο 93 του σχεδίου νόμου ότι ειδικά για τους υποδιοικητές της Τράπεζας της Ελλάδος όσον αφορά την παύση τους, ισχύουν τα προβλεπόμενα του Καταστατικού του Ευρωπαϊκού Συστήματος Κεντρικών Τραπεζών, ό,τι ορίζει δηλαδή η Ευρωπαϊκή Κεντρική Τράπεζα και το καταστατικό της Τράπεζας της Ελλάδος. 
Μια διόρθωση παραπομπής στο άρθρο 281.
Στο άρθρο 300 του σχεδίου νόμου ουσιαστικά διευκρινίζεται ότι ο «Τειρεσίας», από τη στιγμή που γίνονται οι εξοφλήσεις, αυθημερόν θα πρέπει να αποστέλλει τα στοιχεία από τις τράπεζες και όχι με την προθεσμία των δεκαπέντε ημερών, η οποία μέχρι στιγμής ίσχυε.
Μια διόρθωση στο άρθρο 309 του σχεδίου νόμου στο τέλος. Αντικαθίστανται οι λέξεις «νόμιμο πρόσωπο» από τις λέξεις «νομικό πρόσωπο ή η νομική οντότητα». 
Σας ευχαριστώ.
(Στο σημείο αυτό ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:







ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. Παρακαλώ να διανεμηθούν στους Βουλευτές.
Τον λόγο έχει ο κ. Μιχαήλ Λιβανός.
ΜΙΧΑΗΛ ΛΙΒΑΝΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το παρόν νομοσχέδιο είναι ιδιαίτερα σημαντικό, γιατί απαντάει ουσιαστικά σε μια δύσκολη πραγματικότητα για τους δανειολήπτες και κυρίως για τους ευάλωτους δανειολήπτες. Την έχουμε βιώσει ειδικά στην περιφέρειά μου, τη Β΄ Πειραιά, όπου υπάρχουν άνθρωποι οι οποίοι εργάζονται σκληρά για να καταφέρουν να εκπληρώσουν τις συμβατικές τους υποχρεώσεις απέναντι στον οποιοδήποτε είδους δανεισμό τους. Έχουμε βιώσει πολλές φορές ιστορίες ανθρώπων που ενώ είναι συνεπείς, προέκυψε κάποια δυσκολία, κάποια κακοτυχία -όπως μπορεί να συμβεί στον καθέναν από εμάς- και δυσκολεύονται να εκπληρώσουν τις οφειλές τους. Απέναντι σ’ αυτούς τους ανθρώπους οφείλουμε να δώσουμε μια απάντηση και επιτέλους να καταλάβουν όλοι -και κυρίως οι servicers- ότι υποχρεώσεις δεν έχει μόνον ο οφειλέτης, αλλά έχουν και οι ίδιοι οι servicers. 
Απέναντι σ’ αυτήν την κοινωνική ανάγκη που προέκυψε από την ασυδοσία τους και την πλημμελή συμπεριφορά τους οφείλουμε να δώσουμε απάντηση μέσα απ’ αυτό το νομοσχέδιο. Ουσιαστικά σ’ αυτό καλούμαστε να απαντήσουμε και αυτό καλούμαστε να ψηφίσουμε όλοι εμείς, το πώς θα βοηθήσουμε έναν ευάλωτο άνθρωπο, έναν άνθρωπο στον οποίον προέκυψε μια σοβαρή δυσκολία, να καταφέρει να επιβιώσει και να συνεχίσει να αποπληρώνει τις υποχρεώσεις του με αξιοπρέπεια, έχοντας μια δεύτερη ευκαιρία να ξανασταθεί στα πόδια του και να επιχειρήσει να ξαναχτίσει τη ζωή του. 
Το παρόν νομοσχέδιο, λοιπόν, επικεντρώνεται σ’ αυτήν την ανάγκη ενίσχυσης της προστασίας των πολιτών απέναντι στους ισχυρούς οικονομικούς οργανισμούς μέσα από σαφείς κανόνες, διαφάνεια, δικαιώματα και αποτελεσματικό έλεγχο που θέλω, κύριε Υπουργέ, πραγματικά να υπάρξει από εδώ και πέρα και απέναντι στους servicers, όταν δεν τηρούν τις υποχρεώσεις τους, να υπάρχουν δηλαδή οι ποινές οι οποίες θα θεσμοθετηθούν απ’ αυτήν εδώ τη νομοθέτηση. 
Βασική θέση της Κυβέρνησης και -νομίζω- κοινή άποψη όλων μας είναι ότι οι οφειλέτες πρέπει να έχουν τη δυνατότητα επιτέλους να αντιμετωπίζουν τις υποχρεώσεις τους με δικαιοσύνη και αξιοπρέπεια, χωρίς να στερούνται την προστασία της πολιτείας και αυτό γίνεται, φίλες και φίλοι συνάδελφοι, με πράξεις, όχι στα λόγια, όχι εκφράζοντας προθέσεις. Μπορεί να έχουμε πολλές διαφορετικές απόψεις στο πώς λύνονται τα προβλήματα, αλλά απέναντι σ’ αυτήν την ανάγκη πρέπει να απαντήσουμε όχι με τις προθέσεις μας, αλλά με πράξεις και με υπευθυνότητα. Οι νέες νομοθετικές παρεμβάσεις σ’ αυτό στοχεύουν, στην προστασία των δανειοληπτών, στην ελάφρυνση των οικονομικών τους υποχρεώσεων και στην ενίσχυση των δικαιωμάτων τους μέσα από την αυστηροποίηση του πλαισίου εποπτείας των εταιρειών διαχείρισης δανείων. 
Το νομοσχέδιο δεν είναι μόνον η απόσυρση του άρθρου 23. Υπάρχουν πάρα πάρα πολλές άλλες διατάξεις, οι οποίες αφορούν την ουσία του προβλήματος. Πραγματικά η απόσυρση του άρθρου 23, έπειτα από τις επιφυλάξεις που διατυπώθηκαν σχετικά με την εκτελεστότητα των συμβάσεων ρύθμισης και τις εγγυήσεις δικαστικής προστασίας των οφειλετών, αποτελεί έμπρακτη απόδειξη της δημοκρατικής λειτουργίας και της υπευθυνότητας της Κυβέρνησης, η οποία ακούει τις παρατηρήσεις, αξιολογεί τα επιχειρήματα και προχωρά στις απαραίτητες διορθώσεις και όταν το κάνει, μας κατηγορείτε και για τα δύο. Μας κατηγορείτε ότι πολλές φορές οι κοινοβουλευτικές Επιτροπές είναι μια τυπική διαδικασία, ενώ δεν είναι, γιατί ορίστε το έμπρακτο παράδειγμα όπου διορθώνεται κάτι το οποίο θα μπορούσε να εκφρασθεί με καλύτερο τρόπο. Μας κατηγορείτε πολύ συχνά ότι αυτές οι κοινοβουλευτικές διαδικασίες είναι τυπικές διαδικασίες και στη συγκεκριμένη περίπτωση, ενώ μας καλούσατε να το αλλάξουμε, ορίστε, άλλαξε, αποσύρθηκε αυτή η διάταξη και πλέον δεν έχετε καμία απολύτως δικαιολογία για να μην ψηφίσετε τις υπόλοιπες ευεργετικές διατάξεις. 
Οφείλει, λοιπόν, η Αντιπολίτευση να σταματήσει την «αναμάσηση» μιας «καραμέλας» για μια διάταξη που δεν πρέπει και δεν πρόκειται τελικά να εφαρμοστεί. Η Αντιπολίτευση πρέπει να τοποθετηθεί καθαρά, με θέσεις απέναντι στις υπόλοιπες διατάξεις που ενισχύουν την ενημέρωση και κυρίως την προστασία των δανειοληπτών. 
Επίσης, η ηχηρή απουσία των εταιρειών διαχείρισης απαιτήσεων από την ακρόαση των φορέων στη Βουλή δεν απαλλάσσει τη Βουλή και εμάς ως κυβερνητική παράταξη από την ευθύνη να θεσπίσουμε δεσμευτικούς κανόνες λειτουργίας τους και ελέγχου τους και αυτό ακριβώς κάνουμε. 
Ακούγονται κραυγές σήμερα εναντίον του νομοσχεδίου εκείνων που με τις πολιτικές τους κατήργησαν την προστασία της πρώτης κατοικίας -όπως είχε θεσπιστεί από τον νόμο Κατσέλη- και θεσμοθέτησαν τη λειτουργία των εταιρειών διαχείρισης, επέτρεψαν στη δική τους θητεία τη μεταβίβαση στα funds νομικών απαιτήσεων άνω των 18 δισεκατομμυρίων ευρώ, καθιέρωσαν τους ηλεκτρονικούς πλειστηριασμούς και θέσπισαν κανόνες ποινικής προστασίας όσων τους διενεργούν. Είναι οι κραυγές των εκπροσώπων της κυβέρνησης του ΣΥΡΙΖΑ και του τότε Πρωθυπουργού Αλέξη Τσίπρα, γιατί τότε, επί πρωθυπουργίας του, έγιναν όλα αυτά. Αυτές οι κραυγές μοιάζουν τελικά με κροκοδείλια δάκρυα, με τα δάκρυα του κροκόδειλου ο όποιος δακρύζει, αφού πρώτα έχει καταβροχθίσει το θήραμά του.
Κεντρική θέση, λοιπόν, στο νομοσχέδιό μας κατέχουν οι διατάξεις που ενισχύουν τη διαφάνεια και προστατεύουν τους συνεπείς οφειλέτες. Με το άρθρο 13 θεσπίζεται το δικαίωμα δωρεάν και πλήρους ενημέρωσης του δανειολήπτη για τη σύμβασή του, τις τροποποιήσεις της, το ιστορικό πληρωμών, τον υπολογισμό του επιτοκίου και την αναλυτική διάρθρωση της οφειλής σε κεφάλαιο, τόκους, προμήθειες και έξοδα. Οι σχετικές πληροφορίες πρέπει πλέον να παρέχονται εντός 45 ημερών. Αν δεν συμμορφωθεί ο servicer, προβλέπεται αναστολή της παραγωγής συμβατικών τόκων και τόκων υπερημερίας. Αυτή είναι μια οικονομική συνέπεια, μια ποινή για τους servicers, για τα funds, όπως ονομάζονται κοινώς, που μόνον η Κυβέρνηση της Νέας Δημοκρατίας τόλμησε, εισηγήθηκε και κάνει πράξη.
Κυρίες και κύριοι συνάδελφοι, υπάρχουν πλείστες ευεργετικές διατάξεις στις οποίες δεν θα αναφερθώ, γιατί έχουν αναφερθεί όλοι οι συνάδελφοι. Θέλω να μιλήσω για τη σημασία που έχει και το κομμάτι της μετατροπής από τις 72 στις 120 δόσεις για συγκεκριμένες και ενεργές ρυθμίσεις, αλλά και νεότερες ρυθμίσεις, αυτές οι οποίες αφορούν οφειλές μέχρι το τέλος του ‘24. 
Θέλω να αναφερθώ επίσης στη σημασία που έχει για τους ευάλωτους η θέσπιση του σταθερού επιτοκίου 3% για όλη τη διάρκεια της ρύθμισης. Αυτά είναι μερικά από όσα ευεργετικά γίνονται, όπως επίσης και τα πρόστιμα τα οποία θα υπάρχουν πλέον στους servicers. 
Όμως, τελικά, κυρίες και κύριοι συνάδελφοι, η επιτυχία ενός προς ψήφιση νομοσχεδίου δεν κρίνεται από τον αριθμό των διατάξεών του, αλλά κυρίως από την ουσία των διατάξεών του, από τα πραγματικά αποτελέσματα που αυτό θα επιφέρει στην καθημερινότητα των πολιτών και στην επιβίωσή τους, στη βιωσιμότητά τους, στη δυνατότητα να ξαναβρεί κάθε υγιής επιχείρηση τον βηματισμό της και την αξιοπρέπειά της, στη δυνατότητα κάθε πολίτης να έχει τη δυνατότητα να ξανασταθεί στα πόδια του και να δημιουργήσει καινούργιες προϋποθέσεις για το μέλλον του. 
Η προστασία του οφειλέτη δεν σημαίνει κατάργηση των υποχρεώσεών του, αλλά διασφάλιση ότι αυτές εκπληρώνονται μέσα σε ένα πλαίσιο νομιμότητας, ισορροπίας και σεβασμού. Η Κυβέρνηση, λοιπόν, μέσω του συγκεκριμένου νομοσχεδίου επιδιώκει να δώσει απαντήσεις σε πραγματικά οικονομικά και κοινωνικά ζητήματα. Θέλει οι πολίτες που απέτυχαν σε μια επιλογή τους να έχουν τη δυνατότητα και την ευκαιρία να προσπαθήσουν ξανά να τα καταφέρουν και κυρίως -γιατί αυτό αφορά όλη την κοινωνία- να αποπληρώσουν τελικά τις υποχρεώσεις τους και οι ίδιοι και απέναντι ευρύτερα στην κοινωνία. Για τον λόγο αυτό σας καλώ όλους, αγαπητοί συνάδελφοι, με σύνεση και ρεαλισμό να υπερψηφίσετε τις διατάξεις του νομοσχεδίου που αφορούν αυτές τις συγκεκριμένες κοινωνικές ανάγκες. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Λιβανό. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρία μέλη από τα ΚΑΠΗ Πειραιά.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει η Κοινοβουλευτική Εκπρόσωπος της Πλεύσης Ελευθερίας κ. Γεωργία Κεφαλά. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ πολύ, κύριε Πρόεδρε.
Θα ήθελα να ξεκινήσω με ένα κάλεσμα στους συναδέλφους μου στη δουλειά που κάνω τόσα χρόνια και που αγαπώ πάρα πολύ, που έχει να κάνει με την τέχνη. Να καλωσορίσω τη θετική εξέλιξη που έχουμε στην πολιτική κατάσταση της Αμερικής. Να πω ότι αυτό το αποτέλεσμα ήταν και αποτέλεσμα των αγώνων των καλλιτεχνών στην Αμερική. Οι καλλιτέχνες δεν σκέφτηκαν φυσικά την προσωπική τους καριέρα και την εξέλιξή τους, αλλά σκέφτηκαν να πάρουν μέρος στην πορεία της εξέλιξής μας. Δεν αφορά μόνο την πολιτική, αλλά και την εξέλιξή μας στην ανθρώπινη φύση μας. Το μήνυμα που θέλω να δώσω εγώ είναι ότι οι καλλιτέχνες πρέπει να μιλάνε. 
Θέλω να πω ότι υπάρχει μια μελέτη στο Χάρβαρντ που λέει ότι ο καλλιτέχνης δεν μπορεί να αλλάξει το πολιτικό αποτέλεσμα. Δεν μπορεί, δηλαδή, να πείσει τον ψηφοφόρο τι να ψηφίσει. Μπορεί όμως να αυξήσει την ορατότητα στα προβλήματα που υπάρχουν. Μπορεί, επίσης, να κινητοποιήσει τους νέους. Αυτή είναι μια μεγάλη δύναμη που δυστυχώς η πολιτική και οι πολιτικοί την έχουν χάσει. Οι καλλιτέχνες όμως έχουν ακόμη αυτή τη δύναμη. Γι’ αυτό όταν μας ρωτούν αν πρέπει να παίρνει θέση ένας καλλιτέχνης στα πολιτικά πράγματα, η γνώμη μου είναι ότι έχει σχεδόν υποχρέωση να παίρνει θέση σύμφωνα με τις εξελίξεις που υπάρχουν και στην πατρίδα μας. 
Βλέπουμε μια πολύ ανησυχητική άνοδο της ακροδεξιάς, η οποία είναι ένα επικίνδυνο και εγκληματικό ψέμα. Φυσικά είμαστε όλοι υπαίτιοι γι’ αυτό το αποτέλεσμα. Η παιδεία μας συνεχώς στον προϋπολογισμό παίρνει ελάχιστα για να υπάρχει. Δυστυχώς δεν υφίσταται η παιδεία στα σχολεία. Και αυτό το βλέπουμε στους νέους μας σήμερα ευτυχώς σε ένα πολύ μικρό ποσοστό. 
Πρέπει να πούμε στους νέους ότι η ακροδεξιά δανείζεται θέματα ακόμα και από την ατζέντα της Αριστεράς για να παρουσιάσει έναν άλλον εαυτό από αυτόν που έχει στην πραγματικότητα να προσφέρει. Δηλαδή, παρουσιάζονται να μιλούν ενάντια στο Ισραήλ. Παρουσιάζονται ως άνθρωποι που αγαπούν τους ανθρώπους, τα ζώα και το περιβάλλον, που αγαπούν τον Θεό, που είναι ευσεβείς. Μια ματιά στην ιστορία όμως αρκεί για να μας δείξει ότι οι άνθρωποι αυτοί πιστεύουν μόνο στη βία, πιστεύουν μόνο στην επιβολή, στην καταστολή, στην κατάχρηση της εξουσίας. 
Έχει πει ένας Βουλευτής της Νέας Δημοκρατίας «κάθε φορά που λέτε φασίστα, εγώ παίρνω εκατό ψήφους επιπλέον». Αυτή είναι η δική μας ευθύνη που θεωρούμε τη λέξη φασίστα πλέον ως παράσημο. Αυτό δυστυχώς δεν ξέρω πως μπορούμε να το ξεπλύνουμε.
Να περάσω, λοιπόν, εδώ στα ωραία μας, στο γάλα και στη μύγα που είπε ο κ. Σιμόπουλος. Ο Υπουργός μας μάς είπε ότι μας κάλεσε σε μία ομιλία που είχε επάνω στις επιτροπές. Την παρακολούθησα και μου έκανε μεγάλη εντύπωση. Να προσπεράσουμε, είπε, «τις κοινοβουλευτικές νίκες ή ήττες», «να αποφύγουμε την κοκορομαχία». Πολλά ζώα και πολλά παράγωγα των ζώων έχουν οι ομιλίες σας τελευταία. Είπε, «να επικεντρωθούμε στην ουσία». Όταν όμως η Κυβέρνηση αναγκάζεται να αποσύρει ένα άρθρο την τελευταία στιγμή -που το χαρακτηρίσατε και μόνος σας ως μύγα μέσα στο γάλα, μετά τη σφοδρή αντίδραση της συντονιστικής επιτροπής, φυσικά των δικηγόρων, των συλλόγων- αυτό δεν είναι κοκορομαχία, κύριε Υπουργέ. Είναι μια θεσμική ομολογία ενοχής.
 Προσπαθήσατε να μετατρέψετε ουσιαστικά μια ιδιωτική συμφωνία ρύθμισης σε έναν αυτοτελή εκτελεστό τίτλο παρακάμπτοντας τον δικαστικό έλεγχο και τη διαταγή πληρωμής, αφήνοντας εκτεθειμένους δανειολήπτες και εγγυητές. 
Θέλω να μιλήσω γρήγορα, γιατί δεν έχω πάρα πολύ χρόνο, για τον πρώτο άξονα. Ακούσαμε τον Υπουργό να απαριθμεί 16 μέτρα. Δεν ακούσαμε όμως ούτε μία λέξη για το άρθρο 22, δυστυχώς. Ευτυχώς ο κ. Γιαννούλης το έβαλε μέσα στα άρθρα που θα είναι στην ονομαστική ψηφοφορία. Μιλάμε για το δράμα των αγροτών, τα δάνεια της πρώην Αγροτικής Τράπεζας δηλαδή. 
Το άρθρο 22 προβλέπει ότι τριπλασιάζεται ή διπλασιάζεται για τους αγρότες το αρχικό κεφάλαιο. Αυτό συνιστά ένα τεράστιο νομικό και λογιστικό έγκλημα κατά τη γνώμη μας. Γιατί σύμφωνα με τον νόμο 2004 αυτό που πρέπει να τριπλασιάζεται είναι το απλήρωτο υπόλοιπο και όχι το αρχικό κεφάλαιο. Διότι με τη δική σας ρύθμιση τριπλασιάζεται ακόμα και το κεφάλαιο που έχει ήδη αποπληρωθεί. 
Για τον δεύτερο άξονα, για την προστασία της πρώτης κατοικίας, ουσιαστικά έχουμε κάποιες αυταπάτες αριθμών. Ο Υπουργός θριαμβολόγησε για τον εξωδικαστικό μηχανισμό αναφέροντας 70.000 αρχικές ρυθμίσεις. Τι ξέχασε όμως να πει; Παραδέχθηκε ο ίδιος ότι οι επιτυχείς ρυθμίσεις για πραγματικά ευάλωτους οφειλέτες είναι μόλις 8.172 και ότι οι πολίτες που έσωσαν το σπίτι τους είναι μόλις πάνω από 600. Δεν είναι λόγος αυτός για να πανηγυρίζετε. Θα έπρεπε να πάρετε και άλλα μέτρα σε ένα τόσο κρίσιμο θέμα, πάρα πολλά. 
Ευχαριστώ πάρα πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Κεφαλά. 
Τον λόγο έχει η κ. Μαρία Συρεγγέλα. 

ΜΑΡΙΑ ΣΥΡΕΓΓΕΛΑ: Κύριε Πρόεδρε, κυρίες και κύριοι συνάδελφοι, το νομοσχέδιο που συζητάμε σήμερα αφορά την οικονομία, τη λειτουργία του χρηματοπιστωτικού συστήματος, όμως, πάνω από όλα αφορά την προστασία των πολιτών. Γιατί πίσω από τους οικονομικούς δείκτες, τις χρηματοοικονομικές ρυθμίσεις και τις ευρωπαϊκές Οδηγίες, υπάρχουν άνθρωποι, υπάρχουν οικογένειες που προσπαθούν να προστατεύσουν την κατοικία τους, επαγγελματίες που αγωνίζονται να κρατήσουν τις επιχειρήσεις τους και πολίτες που, παρά τις δυσκολίες, θέλουν να είναι συνεπείς στις υποχρεώσεις τους και φυσικά η πολιτεία οφείλει να είναι δίπλα τους. 
Θα ξεκινήσω από ένα ζήτημα που απασχολεί χιλιάδες συμπολίτες μας, που είναι η διαχείριση των κόκκινων δανείων και η λειτουργία των servicers. Τα τελευταία χρόνια έχουμε ακούσει καταγγελίες για καθυστερήσεις, ελλιπή ενημέρωση, δυσκολίες επικοινωνίας και πρακτικές που δημιουργούν μια πρόσθετη ανασφάλεια στους δανειολήπτες. Οι εταιρείες, λοιπόν, αυτές θα πρέπει να λειτουργούν με αυστηρούς κανόνες, με διαφάνεια και λογοδοσία. 
Η Κυβέρνηση της Νέας Δημοκρατίας, ακούγοντας το αίτημα της κοινωνίας, παρεμβαίνει ακριβώς σε αυτό το σημείο: Πρώτον, ενισχύει την εποπτεία και προβλέπει αυστηρότερες κυρώσεις για τις εταιρείες που δεν τηρούν τις υποχρεώσεις τους. Θεσπίζει συγκεκριμένες προθεσμίες για την ανταπόκριση στα αιτήματα των δανειοληπτών. Δεν μπορεί, δηλαδή, ένας άνθρωπος που ζητά να ρυθμίσει την οφειλή του να περιμένει επ' αόριστον μία απάντηση. Και προβλέπει ανώτατο όριο προκαταβολής 15% για τις συγκεκριμένες διμερείς ρυθμίσεις. Και τονίζω ότι το 15% είναι ανώτατο όριο και όχι υποχρεωτική προκαταβολή. 
Παράλληλα, ενισχύεται το δικαίωμα του οφειλέτη να λαμβάνει αναλυτική και σαφή ενημέρωση για την οφειλή του και η αύξηση του κατώτατου εποπτικού προστίμου έως 5.000.000 ευρώ, στέλνει ένα ξεκάθαρο μήνυμα: Κανείς δεν είναι πάνω από τον νόμο, όσο ισχυρός οικονομικά και αν είναι. Ιδιαίτερη σημασία έχει και η προστασία των ευάλωτων και επιλέξιμων οφειλετών, μέσω του εξωδικαστικού μηχανισμού με σταθερό επιτόκιο 3% για όλη τη διάρκεια της ρύθμισης. Γιατί ο πολίτης χρειάζεται κάτι περισσότερο από υποσχέσεις. Χρειάζεται σταθερότητα, ασφάλεια και τη δυνατότητα να μπορεί να οργανώσει τη ζωή του. 
Θέλω να σταθώ ιδιαίτερα και στην προστασία των συνεπών οφειλετών, γιατί η συνέπεια θα πρέπει να επιβραβεύεται και να προστατεύεται. Δεν μπορεί ένας άνθρωπος που κάνει θυσίες για να τηρεί τη ρύθμισή του, να αισθάνεται ότι βρίσκεται απροστάτευτος. Η πολιτεία οφείλει να διασφαλίζει ότι οι συμφωνίες τηρούνται και από τις δύο πλευρές και αυτό είναι ένα ζήτημα δικαιοσύνης. 
Κατά τη διάρκεια της συζήτησης στις Επιτροπές αποσύρθηκε και μια διάταξη που προκάλεσε αντιδράσεις. Θεμιτό, θα πω εγώ, γιατί η κοινοβουλευτική διαδικασία πρέπει να δίνει -και δίνει- χώρο και σε διορθώσεις. Όμως, να μην μας παραπλανούν οι αντιπολιτευτικές κορώνες. Ο στόχος μας είναι ξεκάθαρος: Το νομοσχέδιο δίνει περισσότερα δικαιώματα για τους δανειολήπτες και φέρνει περισσότερες υποχρεώσεις για τους servicers και το πιο σημαντικό, αυτοί οι κανόνες θα εφαρμόζονται στην πράξη. 
Βεβαίως, το νομοσχέδιο δεν περιορίζεται μόνο στα κόκκινα δάνεια, αλλά περιλαμβάνει σημαντικές ρυθμίσεις για την εποπτεία και τη φορολόγηση ή τη μεταχείριση των κρυπτοστοιχείων, για τον εκσυγχρονισμό της λογιστικής λειτουργίας της Γενικής Κυβέρνησης, για την ενίσχυση των συλλογικών επενδύσεων και της Κεφαλαιαγοράς. Ενσωματώνει, επίσης, σημαντικές ευρωπαϊκές Οδηγίες, ενισχύοντας τη διαφάνεια, τη χρηματοπιστωτική σταθερότητα, την εποπτεία των κινδύνων. Γιατί η Ελλάδα χρειάζεται ένα σύγχρονο χρηματοπιστωτικό σύστημα, που να προσελκύει επενδύσεις, να στηρίζει την επιχειρηματικότητα και να λειτουργεί με κανόνες. 
Κυρίες και κύριοι συνάδελφοι, θέλω να κλείσω με μια απλή σκέψη και απευθύνω ένα απλό ερώτημα στην Αντιπολίτευση: Πώς γίνεται, ενώ αποσύρθηκε η διάταξη για την οποία εκφράσατε αντιρρήσεις, πάλι, να λέτε πως δεν είναι σίγουρο ότι θα στηρίξετε όλα τα μέτρα που ενισχύουν την προστασία των δανειοληπτών; Δεν θα στηρίξετε τις αυστηρότερες κυρώσεις; Δεν θα στηρίξετε τις υποχρεωτικές απαντήσεις και τη μικρότερη προκαταβολή; Πώς γίνεται πάντα να μετατρέπετε την προστασία των πολιτών σε αντικείμενο μιας μικροκομματικής αντιπαράθεσης; 
Και σε αυτήν την περίσταση προσπαθείτε να μας πείσετε ότι είστε οι μόνοι κοινωνικά ευαίσθητοι. Με περηφάνια, όμως, χθες υπογράψαμε οι Βουλευτές της Νέας Δημοκρατίας την πρόταση για ονομαστική ψηφοφορία, για να δούμε με ονοματεπώνυμα ποιοι είναι οι πραγματικά κοινωνικά ευαίσθητοι και ποιους τους πιάνει η ευαισθησία μόνο στα τηλεοπτικά πάνελ και στο tik tok, στα βιντεάκια του tik tok. Διότι, η κοινωνική ευαισθησία δεν αποδεικνύεται με καταγγελίες. Αποδεικνύεται με νομοθετικές ρυθμίσεις και με το τι ψηφίζουμε εδώ στη Βουλή. 
Εμείς ποτέ δεν είπαμε ότι λύθηκαν όλα τα προβλήματα. Εμείς ποτέ δεν είπαμε ότι θα λύσουμε όλα τα προβλήματα. Γιατί ακούω από την Αντιπολίτευση να λέει «αργήσατε». Εμείς ποτέ δεν είπαμε ότι θα λύσουμε όλα τα προβλήματα με έναν νόμο και ένα άρθρο. Άλλωστε, αυτό το έχουμε -νομίζω- ξεπεράσει. Κάποιοι κάνουν και rebranding για να μας αποδείξουν ότι πρέπει να το ξεχάσουμε. 
Ισχυριζόμαστε, όμως, ότι όταν διαπιστώνουμε κενά οφείλουμε να παρεμβαίνουμε. Δεν κάνουμε διαγωνισμό συνθημάτων και καταγγελιών, αλλά διορθώνουμε όσα δεν λειτουργούν και δίνουμε λύσεις εκεί που οι πολίτες έχουν πραγματικά ανάγκη. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Συρεγγέλα. 
Τον λόγο έχει τώρα η κυρία Θεοδώρα Τζάκρη.
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, στο θέμα της ακρίβειας τα πράγματα έχουν καταστεί ανεξέλεγκτα. Θα είδατε, φαντάζομαι, ότι η προκαταρκτική εκτίμηση για τον πληθωρισμό του Οκτωβρίου είναι της τάξεως του 5,6% με πρόγνωση περαιτέρω ανόδου πάνω από το 6% μέχρι το τέλος Νοεμβρίου και ένας Θεός ξέρει πού μπορεί να φτάσει αυτό με τον χειμώνα που έρχεται. 
Στην πράξη, λοιπόν, αυτός ο επίσημος πληθωρισμός επιτρέπει την περαιτέρω αφαίμαξη του διαθεσίμου εισοδήματος των πολιτών μέσω της αύξησης των επιτοκίων. Διότι, ενώ τα επιτόκια καταθέσεων παραμένουν κοντά στο μηδέν ή και κάτω από το μηδέν, τα επιτόκια των στεγαστικών δανείων θεμελιώνουν μια νέα επερχόμενη γενιά κόκκινων δανείων, καθώς δεν πρέπει να περνά απαρατήρητο ότι για κάθε 100.000 δανείου, υπάρχει αύξηση της μηνιαίας δόσης έως 100 ευρώ το μήνα. Αυτό τι σημαίνει; Στην Αθήνα, για παράδειγμα, όπου ένα σπίτι έχει στην πλάτη του τουλάχιστον ένα δάνειο 200.000 ευρώ, σημαίνει, κύριε Υπουργέ, ότι η δόση έχει αυξηθεί για τους Αθηναίους τα τελευταία πέντε χρόνια τουλάχιστον κατά 200 ευρώ τον μήνα. Πού θα βρεθούν αυτά τα λεφτά; 
Προς επίρρωση αυτού που σας λέω, δείτε και τις αποφάσεις των τραπεζών που ήδη ανακοίνωσαν μείωση των διαθεσίμων πιστώσεων για τα στεγαστικά δάνεια -δηλαδή, την πιο ασφαλή μορφή δανείου- σε μια κτηματαγορά που καλπάζει.
Αντιλαμβάνεστε, λοιπόν, ότι ελάχιστοι πλέον θα μπορούν να αποκτήσουν δικό τους σπίτι, διότι πολύ απλά το μείγμα είναι τοξικό: Υψηλότατες τιμές, υψηλότατα επιτόκια, υψηλότατα ενοίκια και, βεβαίως, πλειστηριασμοί μέχρι να σβήσει ο ήλιος.
Σε αυτό το κλίμα, λοιπόν, φέρνετε ένα νομοσχέδιο το οποίο χρησιμοποιεί εκατοντάδες άρθρα άνευ πρακτικής αξίας και μέσα σε αυτήν τη χρυσόσκονη κρύβετε τη νεοφιλελεύθερη βόμβα περαιτέρω φτωχοποίησης του ελληνικού λαού. Είναι, πλέον, αντιληπτό. Και η Αντιπολίτευση σάς έχει καταλάβει και οι κοινωνικοί φορείς σάς έχουν καταλάβει και η κοινωνία η ίδια έχει καταλάβει ότι το τέχνασμα σας αυτήν τη φορά δεν πέρασε. 
Η απόσυρση του άρθρου 23 δεν είναι μόνο μια τακτική υποχώρηση, αλλά μια στρατηγική ήττα της νομοθετικής σας μεθοδολογίας. Γιατί δεν έχει σημασία αν το πήρατε τελικά πίσω. Σημασία έχει να εξηγήσετε στον ελληνικό λαό τι από τα δύο συνέβη: Ή σας το έστειλαν τα funds έτοιμο γραμμένο ή σας κρατούν τόσοι πολύ και τόσο πολύ που δεν μπορούσατε να κάνετε αλλιώς. Ένα από τα δυο συμβαίνει. 
Και επειδή πλέον όλοι σας έχουμε καταλάβει, θα επαγρυπνούμε μέχρι την ημέρα που θα κλείσει αυτή η Βουλή για εκλογές μήπως τυχόν το ξαναφέρετε με μια τροπολογία σε ένα άσχετο νομοσχέδιο, προκειμένου να πάρετε τα σπίτια του κόσμου. Έχετε φέρει πολλά τέτοια, άλλωστε, και μάλιστα έχετε νομοθετήσει εσείς, που δώσατε 20 δισ. ευρώ εγγυήσεις στα funds και τους servicers, τον ακατάσχετο λογαριασμό αυτών των απίθανων εταιρειών έναντι απαιτήσεων του δημοσίου και του ΕΦΚΑ. 
Αν μια μέρα οι εταιρείες αυτές, που έχουν μετοχικό κεφάλαιο 500 και 1.000 και 5.000 ευρώ, βαρέσουν κανόνι στον ΕΦΚΑ ή παραβούν την εργατική νομοθεσία και φάνε πρόστιμα ή τους πιάσουν οι αρμόδιες αρχές του κράτους να φοροδιαφεύγουν, δεν έχει ο ελληνικός λαός το δικαίωμα να ακουμπήσει ούτε ένα ευρώ από τους λογαριασμούς τους. Σε μια χώρα με 4 εκατομμύρια κατασχεμένους λογαριασμούς, νομοθετήσατε αυτοί να έχουν ακατάσχετο. Και όταν εδώ, σε αυτήν την Αίθουσα, σάς είπα αυξήστε, επιτέλους, τον ακατάσχετο λογαριασμό για τη συνταξιοδότηση και τη μισθοδοσία στα 1.600 ευρώ, εσείς το αφήσατε στα 1.000 ευρώ και κατάσχονται, πλέον, οι μισθοί και οι συντάξεις στην πηγή. 
Επίσης, δεν είδα πουθενά σε αυτό εδώ το νομοσχέδιο να φέρνετε μια πρόνοια που να υποχρεώνει τα funds και τους servicers, ως εταιρείες πλέον δημόσιου συμφέροντος από τη στιγμή που εργάζονται με την εγγύηση του Ελληνικού Δημοσίου, να προσέρχονται στην Επιτροπή Οικονομικών Υποθέσεων της Βουλής και να παρουσιάζουν την πορεία εκτέλεσης των επιχειρησιακών τους σχεδίων, τα οικονομικά τους αποτελέσματα και τη θετική ή αρνητική έκβαση των χαρτοφυλακίων των κόκκινων δανείων τα οποία διαχειρίζονται, καθώς και να απαντούν στις ερωτήσεις των Βουλευτών, όπως οφείλει κάθε φορέας που χρηματοδοτείται από το κράτος ή παίρνει τις εγγυήσεις του κράτους. 
Και τι θα γίνει, κύριε Υπουργέ, τώρα που όλες αυτές οι απίθανες εταιρείες δεν ήλθαν καν στην ακρόαση φορέων που συζητούσαν το νομοσχέδιο; Θα τους μαλώσετε; Ή Τι θα κάνετε, κύριε Υπουργέ, αν μια μέρα επαληθευτούν οι φήμες ότι τα επιχειρησιακά τους σχέδια εμφανίζουν υστέρηση της τάξης του 20% και καταπέσουν οι κρατικές εγγυήσεις; Θα τους πληρώσετε; 
Γιατί εδώ πρόκειται για το μεγαλύτερο και πιο καλοστημένο κόλπο που έχει εξελιχθεί ποτέ. Έχετε αφήσει ανοχύρωτη τη δημόσια περιουσία, σας περιφρονούν και δεν λογοδοτούν και στο τέλος θα τους προικίσουμε κιόλας.
Επειδή, λοιπόν, δεν είμαστε όλοι ίδιοι, εμείς τους πήραμε από το χέρι την αντίδραση των κοινωνικών φορέων και πρωτίστως των δικηγορικών συλλόγων της χώρας και αποτρέψαμε το ρεσάλτο που επιχειρήσατε με το άρθρο 23, το οποίο ούτε λίγο ούτε πολύ έλεγε ότι αν καθυστερήσουν μια δόση της ρύθμισης οι φτωχοποιημένοι οι Έλληνες, τότε η ρύθμιση καταπίπτει και η απαίτηση γίνεται αυτομάτως απαιτητή στο αρχικό της ποσό και μετατρέπεται μάλιστα σε εκτελεστό τίτλο, με δυνατότητα άμεσης εκτέλεσης και πλειστηριασμών, βεβαίως, χωρίς δικαίωμα ανακοπής και χωρίς καμία δυνατότητα αντίρρησης εκ μέρους του δανειολήπτη.
Αυτό τολμήσατε και το φέρατε σε ένα Κοινοβούλιο όπου συμμετέχουν και οι δικοί σας, για να δώσετε σε αυτούς τους ανύπαρκτους των funds και των servicers τα σπίτια των ψηφοφόρων σας. Ούτε αυτούς δε σεβαστήκατε. Γιατί για το σύνολο του ελληνικού λαού ούτε λόγος να γίνεται. Ούτως ή άλλως, έχετε αποδείξει ότι σας ενδιαφέρουν μόνο οι δικοί σας ψηφοφόροι και τώρα περάσατε και αυτή την κόκκινη γραμμή και σας κατάλαβαν πλέον κι αυτοί.
Κύριε Υπουργέ, όπως σας είπα, επειδή φτάσατε σε αυτό το σημείο και είστε ικανοί για όλα, θα επαγρυπνούμε για να αισθάνεται ο ελληνικός λαός πως ό,τι κι αν συμβεί εμείς θα είμαστε εδώ για να κάνουμε ό,τι μπορούμε υπέρ του, απέναντι σε μια Κυβέρνηση που έχει μετατρέψει την απλή κοινοβουλευτική πλειοψηφία σε εφαρμοσμένη κατάχρηση εξουσίας. 
Πάμε, όμως, και σε μια στατιστική αποτύπωση του μεγέθους και της σύνθεσης του δημοσίου χρέους, καθώς έχουμε φτάσει στο σημείο ακόμη και οι συνεπείς οφειλέτες να χρειάζονται πλέον πρόσθετη νομοθετική προστασία απέναντι στα funds και τους servicers. Γιατί γι’ αυτό θέλετε να νομοθετήσετε, δηλαδή για το αυτονόητο, που σημαίνει ότι de facto, με δικούς σας νόμους, φτιάξατε ένα τέρας το οποίο έχει καταστεί πλέον ανεξέλεγκτο. 
Πάμε, λοιπόν, να δούμε την εικόνα στην οποία αναφέρθηκα, δηλαδή του ιδιωτικού χρέους στη χώρα. Στις  αρχές του 2026 ανήλθε στα 420,9 δισεκατομμύρια ευρώ, δηλαδή στο 169% του ΑΕΠ. Και προς επίρρωση αυτού που σας είπα νωρίτερα ότι τα funds έχουν υστέρηση στα business plans τους και για να εξηγηθεί και ο πανικός σας για το άρθρο 23, που το φέρατε για να μην καταπέσουν οι εγγυήσεις του Δημοσίου και εκτεθείτε και σε παγκόσμια κλίμακα, πρέπει να δούμε την αλήθεια της κοινωνίας και γιατί έχει σταματήσει αυτή να πληρώνει. Γιατί δεν είναι μόνο τα funds και οι servicers που παρουσιάζουν υστέρηση  20%. Είναι και το ίδιο το κράτος.
Ποια είναι, λοιπόν, η επίδοση του κράτους; Πάμε πρώτα σε αυτή τη διαβόητη ΑΑΔΕ και βεβαίως στον ΕΦΚΑ. Μόλις 3% για τις παλιές φορολογικές οφειλές και μόλις 4,5% για τις παλιές ασφαλιστικές όφειλες. Και για τις νέες ασφαλιστικές φορές της τάξεως του 41,5%. Δηλαδή, τι σημαίνει αυτό; Οι αρχές του κράτους έχουν υστέρηση από 60% ως 97% στην εισπραξιμότητα του ληξιπρόθεσμου χρέους. 
Σε αυτή την κοινωνία που φυσιολογικά επιλέγει να ταΐσει τα παιδιά της από το να πληρώνει τα χρέη της, εσείς έρχεστε και φέρνετε έναν ανεφάρμοστο εξωδικαστικό συμβιβασμό και εκατόν είκοσι δόσεις, έντοκες με 5,84%, χωρίς περικοπή των τόκων και των προσαυξήσεων, χωρίς να λαμβάνετε υπ’ όψη σας τις εύλογες δαπάνες βίωσης, χωρίς να αυξάνετε την εισοδηματική περίμετρο υπαγωγής της ρύθμισης και γι’ αυτό το λόγο έχει αποτύχει η παταγωδώς, όπως και η προηγούμενη ρύθμιση των εβδομήντα δύο δόσεων. 
Αν υπήρχε τρόπος να πάρετε κι άλλα λεφτά από αυτή την κοινωνία που παραδώσατε στα καρτέλ της κερδοσκοπίας και καταντήσατε τις Ελληνίδες και τους Έλληνες σε ποσοστό 80% να μην έχουν ούτε 1000 ευρώ στην τράπεζα και να βρίσκονται δυόμισι εκατομμύρια στην απόλυτη φτώχεια κι άλλα δυόμισι εκατομμύρια στο όριο της φτώχειας. 
Τι πρέπει να γίνει λοιπόν; Πρώτον, εκατόν είκοσι δόσεις άμεσα, με διαγραφή των τόκων και των προσαυξήσεων και μέρους της βασικής οφειλής, αν πληρούνται οι εισοδηματικές και υγειονομικές προϋποθέσεις, λαμβανομένου υπόψη και του εύλογου κόστος διαβίωσης των νοικοκυριών, όπως αυτό υπολογίζεται με τις οδηγίες της Ευρωπαϊκής Ένωσης. 
Δεύτερον, άμεση υπαγωγή των funds και των servicers σε ειδική εποπτευόμενη από το Κοινοβούλιο διακομματική επιτροπή και νομοθέτηση της υποχρέωσης λογοδοσίας τους. Τρίτον, άμεση νομοθέτηση πραγματικού ακατάσχετου επαγγελματικού λογαριασμού. Και τέταρτον, αναστολή πλειστηριασμένων πρώτης κατοικίας για τρία χρόνια, λαμβανομένου υπόψη εισοδηματικών, οικογενειακών και γενικών περιουσιακών κριτηρίων. 
Η Κυβέρνηση οφείλει να απαντήσει γιατί δεν ενσωματώνει με σαφήνεια αυτές τις προβλέψεις. Κύριε Υπουργέ, φέρατε ένα νομοσχέδιο το οποίο, έχοντας αφαιρέσει μεν με την ομιλία μου τη χρυσόσκονη, μπορεί ο οποιοσδήποτε να συμπεράνει ότι είναι κακοποιό και εκπροσωπεί τη χειρότερη εκδοχή του νεοφιλελεύθερου κυνισμού. Δεν είστε πια η λαϊκή Δεξιά. Δεν σας αναγνωρίζουμε. Δεν είστε, σε οποιαδήποτε περίπτωση, ούτε καν κεντρώοι. Δεν γνωρίζουμε ποιοι είστε πια εσείς σε αυτή τη χώρα που μας κυβερνάτε. 
Ούτε τα σπίτια του κόσμου θα πάρετε, ούτε θεατές θα μείνουμε σε αυτό το απίστευτο bullying των funds και των servicers στα λαϊκά νοικοκυριά, ούτε βέβαια θα τους αφήσουμε αφύλακτους έστω και ένα λεπτό από τη στιγμή που σκεφτήκατε και εισηγηθήκατε το κατάπτυστο άρθρο 23. 
Καταψηφίζω. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Τζάκρη.
Θα ολοκληρώσουμε τον κύκλο των ομιλητών με τον κ. Θανάση Παπαθανάση από τη Νέα Δημοκρατία και αμέσως μετά θα λάβει τον λόγο ο Κοινοβουλευτικός Εκπρόσωπος της Νίκης, ο κ. Τσιρώνης. 
ΑΘΑΝΑΣΙΟΣ ΠΑΠΑΘΑΝΑΣΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, πίσω από τη συζήτηση για το ιδιωτικό χρέος βρίσκονται άνθρωποι που αγωνίζονται καθημερινά, οικογένειες που προσπαθούν να ρυθμίσουν τα χρέη τους, επαγγελματίες που εργάζονται σκληρά για να ενδυναμώσουν την επιχείρησή τους, αγρότες που χρειάζονταν οικονομική ενίσχυση για να συνεχίσουν να παράγουν. Οι άνθρωποι αυτοί ζητούν κάτι απολύτως εύλογο, να γνωρίζουν τι οφείλουν, να έχουν απέναντί τους έναν υπεύθυνο συνομιλητή και να μπορούν να συμφωνήσουν μια ρύθμιση που πραγματικά θα καταφέρουν να τηρήσουν. 
Σε αυτή την ανάγκη απαντά το νομοσχέδιο του Υπουργείου Εθνικής Οικονομίας και Οικονομικών, με συγκεκριμένα δικαιώματα για τους δανειολήπτες, δεσμευτικές υποχρεώσεις για τις εταιρείες διαχείρισης και αυστηρότερες συνέπειες για όσους παραβιάζουν τους κανόνες. Η αντιμετώπιση του ιδιωτικού χρέους απαιτεί ισορροπία, συνέπεια και κοινωνική ευθύνη. Η χρηματοπιστωτική σταθερότητα και η προστασία του πολίτη οφείλουν να υπηρετούνται μαζί. Μια βιώσιμη ρύθμιση επιτρέπει στον οφειλέτη να παραμένει οικονομικά ενεργός, στην επιχείρηση να λειτουργεί και στην οικονομία να προχωρά. 
Κυρίες και κύριοι συνάδελφοι, η πρώτη μεγάλη παρέμβαση αφορά τη διαφάνεια. Ο δανειολήπτης αποκτά δικαίωμα δωρεάν πρόσβασης στα στοιχεία της οφειλής του, κατόπιν αιτήματος, μέσα σε σαράντα πέντε μέρες, στη σύμβασή του, στο ιστορικό των πληρωμών του, στον τρόπο υπολογισμού του επιτοκίου, στην ανάλυση κεφαλαίου τόκων και επιβαρύνσεων. Η υποχρέωση αυτή συνοδεύεται από ουσιαστική συνέπεια. Όταν παρέρχεται η προθεσμία χωρίς την απαιτούμενη ανταπόκριση, η απαίτηση παύει να παράγει συμβατικούς τόκους και τόκους υπερημερίας μέχρι την πλήρη και προσήκουσα ενημέρωση. Είναι ζήτημα στοιχειώδους δικαιοσύνης. Ο πολίτης πρέπει να μπορεί να ελέγχει την απαίτηση που στρέφεται εναντίον του και να οργανώνει υπεύθυνα τις υποχρεώσεις του. 
Η δεύτερη παρέμβαση αφορά την προστασία της συνέπειας. Όταν ένας οφειλέτης τηρεί τη ρύθμισή του, πρέπει να έχει ασφάλεια, να γνωρίζει ότι η προσπάθειά του αναγνωρίζεται και ότι η συμφωνία δεσμεύει και την άλλη πλευρά. Το νομοσχέδιο απαγορεύει τις ενέργειες είσπραξης κατά παράβαση της ενεργής ρύθμισης και προβλέπει συγκεκριμένες συνέπειες, πίστωση ποσού αντίστοιχου με πέντε μηνιαίες δόσεις, υποχρέωση αποκατάστασης των συνεπειών της παράνομης ενέργειας και διοικητικές κυρώσεις. Αυτή είναι μια σαφής πολιτική επιλογή υπέρ του συνεπούς δανειολήπτη. 
Παράλληλα, η νέα διαδικασία διμερούς ρύθμισης θέτει χρονικά όρια, απάντηση μέσα σε τρεις μήνες από την υποβολή πλήρους φακέλου και ολοκλήρωση της διαδικαιοσύνης μέσα σε έξι μήνες. Η πρόταση πρέπει να στηρίζεται στην πραγματική δυνατότητα αποπληρωμής και στην περιουσιακή κατάσταση του οφειλέτη και η προκαταβολή περιορίζεται ως το 15% του κεφαλαίου, όπως διαμορφώνεται μετά την πρόταση ρύθμισης, με δυνατότητα περαιτέρω μείωσης ή απαλλαγής, λαμβάνοντας υπόψη ιδιαίτερες κοινωνικές και οικονομικές συνθήκες. Για έναν μικρό επαγγελματία η δυνατότητα να πετύχει μια εφαρμόσιμη συμφωνία μπορεί να κρίνει τη συνέχεια της δουλειάς του. 
Ιδιαίτερη σημασία έχει η πρόσθετη παρέμβαση για σταθερό επιτόκιο 3% σε όλη τη διάρκεια της ρύθμισης για τους ευάλωτους και επιλέξιμους οφειλέτες του εξωδικαστικού μηχανισμού. Η πρόβλεψη αφορά οφειλές προς χρηματοδοτικούς φορείς και καταλαμβάνει και υφιστάμενες συμβάσεις για καταβολές από την 1 Δεκεμβρίου. Δίνει μεγαλύτερη προσβασιμότητα στον οικογενειακό προϋπολογισμό, περιορίζει την αβεβαιότητα για την εξέλιξη του επιτοκίου, ενισχύει τη δυνατότητα να διατηρηθεί μια ρύθμιση σε βάθος χρόνου. Ταυτόχρονα, το ανώτατο εποπτικό πρόστιμο που μπορεί να επιβάλει η Τράπεζα της Ελλάδος δεκαπλασιάζεται από 500.000 ευρώ σε 5.000.000 ευρώ. 
Η διαχείριση απαιτήσεων συνοδεύεται από ευθύνη. Όποιος διαχειρίζεται οφειλές που επηρεάζουν την κατοικία, την περιουσία και την επαγγελματική ζωή των πολιτών, οφείλει να λειτουργεί με διαφάνεια, σεβασμό και πλήρης συμμόρφωση προς τον νόμο. 
Κυρίες και κύριοι συνάδελφοι, σημαντική είναι και η διεύρυνση της δυνατότητας αποπληρωμής συγκεκριμένων παλαιών φορολογικών ασφαλιστικών οφειλών σε εκατόν είκοσι δόσεις, υπό τις προβλεπόμενες προϋποθέσεις. Για πολλές μικρές επιχειρήσεις και αυτοαπασχολούμενους η καλύτερη κατανομή των υποχρεώσεων δημιουργεί χώρο για την κάλυψη των τρεχουσών αναγκών και την επιστροφή στην οικονομική συνέπεια. 
Στην περιφέρεια γνωρίζουμε καλά πόσο στενά συνδέονται η οικογενειακή οικονομία, η μικρή επιχείρηση και η αγροτική παραγωγή. Μια βιώσιμη ρύθμιση μπορεί να στηρίζει το εισόδημα μιας οικογένειας, να διατηρήσει θέσεις εργασίας και να ενισχύσει την τοπική αγορά. Γι’ αυτό και η επιτυχία αυτών των μέτρων θα κριθεί στην πράξη, στην προσβασιμότητα των διαδικασιών, στην έγκαιρη ενημέρωση, στην ποιότητα των προτάσεων και στην αποτελεσματικότητα των ελέγχων. 
Το νομοσχέδιο περιλαμβάνει, επίσης, παρεμβάσεις για την εποπτεία του χρηματοπιστωτικού συστήματος, τη λειτουργία της Κεφαλαιαγοράς, τη φορολογική μεταχείριση των κρυπτοστοιχείων και τη λογιστική οργάνωση της Γενικής Κυβέρνησης. 
Κοινός στόχος είναι σαφέστεροι κανόνες, καλύτερη πληροφόρηση και ισχυρότερη λογοδοσία. Αυτές είναι οι αναγκαίες προϋποθέσεις για την εμπιστοσύνη των πολιτών και των επενδυτών. Η αφαίρεση της επίμαχης πρόβλεψης του άρθρου 23 δεν αφήνει καμία δικαιολογία τώρα πια στην Αντιπολίτευση να μην υπερψηφίσει τις ευεργετικές διατάξεις του νόμου. Το ιδιωτικό χρέος είναι ένα σύνθετο πρόβλημα που συσσωρεύτηκε επί χρόνια. Η αντιμετώπισή του απαιτεί διαρκή προσπάθεια. 
Οι συγκεκριμένες παρεμβάσεις αποτελούν ένα ουσιαστικό βήμα, βελτιώνουν τη θέση του δανειολήπτη και ενισχύουν τα εργαλεία για βιώσιμες λύσεις. Στηρίζουμε το νομοσχέδιο για τη συνέπεια, χρειάζεται προστασία. Η οικονομική δυσκολία χρειάζεται βιώσιμη διέξοδο και η εφαρμογή των κανόνων χρειάζεται έλεγχο και κυρώσεις.
Με αυτό το νομοσχέδιο και τα κριτήρια που θέτει ο πολίτης αποκτά μεγαλύτερη ασφάλεια, ουσιαστική ενημέρωση και μια πραγματική δυνατότητα να προχωρήσει.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Παπαθανάση.
Τον λόγο έχει ο κ. Τσιρώνης, Κοινοβουλευτικός Εκπρόσωπος από την ΝΙΚΗ.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, έτυχε να ακούσω πολλές ομιλίες συναδέλφων της Πλειοψηφίας, οι οποίες πλην αυτών που σαμαροκοιτάζουν, είναι λες και είναι φτιαγμένες από διαφορετικά προγράμματα, μάλλον από το ίδιο πρόγραμμα τεχνητής νοημοσύνης.
Αλήθεια, τώρα θυμηθήκατε ότι δεν μιλάμε για αριθμούς και μιλάμε για πολίτες, για αγρότες; Τώρα το θυμηθήκατε; Να σας καλωσορίσω σε αυτό που βιώνει η κοινωνία εκεί έξω, γιατί ήσασταν πολύ ψηλά, στον Όλυμπο και δεν βλέπατε. Αλλά το ερώτημα είναι προς όλους και σε αυτούς που σαμαροκοιτάζουν και προς εσάς. Δεν ήσασταν εδώ; Τι ψηφίζατε τόσα χρόνια; Οκτώ χρόνια τι ψηφίζατε; Υπέρ των δανειοληπτών;
Όμως, θα φύγω από αυτές τις ομιλίες, γιατί είναι εκπληκτική η ομιλία του Υπουργού Οικονομικών εχθές, του κ. Πιερρακάκη, που δεν μπορώ να την αφήσω ασχολίαστη. Γιατί πραγματικά ήταν επίδειξη θράσους και αντιστροφής της λογικής, αλλά και κεκαλυμμένης ομολογίας. Και ξεκινάω. Είπε: «Σήμερα να ξεκινήσω από εκεί που οφείλει να ξεκινά κάθε συζήτηση σε αυτήν την Αίθουσα, από τους δανειολήπτες που μας παρακολουθούν, από τις αγωνίες οι οποίες δεν χωρούν σε οποιοδήποτε πολιτικό σύνθημα». Το αφήνω ασχολίαστο, γελάνε και τα Έδρανα. Συνεχίζει: «Για αυτούς τους ανθρώπους νομοθετούμε σήμερα και απέναντι σ’ αυτούς τους ανθρώπους είμαστε υπόλογοι». Σε αυτό συμφωνούμε απολύτως. 
Όντως είστε υπόλογοι για όλο αυτό το πάρτι δισεκατομμυρίων που παίζεται στην πλάτη των αδύναμων δανειοληπτών, όλα αυτά τα χρόνια. Δεν είστε απλά υπόλογοι, είστε προστάτες των συμφερόντων, των funds και των τραπεζών. Για την ακρίβεια είστε CEO των χαρτοφυλακίων τους. Και αν ποτέ γίνει εξεταστική για το τι έγινε, θα δούμε και κατά πόσο είστε και ποινικά υπόλογοι. Και να πω ότι σε οποιαδήποτε τέτοια πρόταση εξεταστικής, η ΝΙΚΗ θα ψηφίσει -εννοείται- «υπέρ». 
Αλλά αφού είστε υπόλογοι, κύριε Υπουργέ, για πείτε μας ποιος είναι υπόλογος για το άρθρο 23; Είναι κάποιος Υπουργός υπόλογος, κάποιος CEO των funds που σας επέβαλε να το βάλετε; Ή μήπως είναι ακριβώς το ίδιο πράγμα; Περιμένουμε εδώ και μια εβδομάδα απάντηση για το πρόσωπο. Θα απαντήσετε ή πάλι προστατεύετε κάποιο ή το ίδιο αφεντικό; Αυτό είναι το ερώτημα.
Συνεχίζει ο Υπουργός: «Με το νομοσχέδιο το οποίο συζητάμε, κάνουμε ένα ουσιαστικό βήμα για την προστασία των δανειοληπτών. Ενισχύουμε τα δικαιώματά τους». Αλήθεια; «Θωρακίζουμε τη θέση τους απέναντι στις εταιρείες διαχείρισης απαιτήσεων και βάζουμε τέλος σε πρακτικές, οι οποίες επί χρόνια -αλήθεια, ποιας Κυβέρνησης χρόνια;- δημιουργούσαν ανασφάλεια, αβεβαιότητα και αίσθημα αδικίας». Παρθενογένεση! Χθες ξεκίνησε η Κυβέρνηση. Το τι έχετε κάνει, τα αφήσατε πίσω όλα για την προεκλογική περίοδο.
Πότε γιγαντώθηκαν αλήθεια τα funds και έγινε ανεξέλεγκτη η υπερεξουσία; Πότε τιτλοποίησαν και άνοιγαν τα δικαστήρια, όταν ήταν κλειστά επί την περίοδο covid, για να συνεχιστούν οι διαδικασίες; Πότε έγιναν οι επισπεύσεις των πλειστηριασμών από εταιρείες που δεν είχαν καν ΑΦΜ στην Ελλάδα; Ξεχάσατε τον κ. Τζαβάρα -ο δικός σας- που έλεγε για 58 δισεκατομμύρια ευρώ φοροδιαφυγή από τα funds; Πότε οι αποφάσεις του Αρείου Πάγου, πριν καν καθαρογραφούν, πετσοκόβονταν από τις δηλώσεις του Στουρνάρα και αμέσως τρέχατε να περιορίσετε το εύρος των δανειοληπτών που θα είχαν ευεργετικά αποτελέσματα από αυτές;
Και περιέγραψε ο Υπουργός αργότερα με ειλικρίνεια τη δεινή θέση στην οποία έχει καταδικάσει τους δανειολήπτες, όπως ακριβώς την περιγράφαμε εμείς όλα αυτά τα χρόνια και πεισματικά το αρνιόταν. Δηλαδή, λέει: «Τι οφείλει να κάνει εκείνος ο οποίος διαχειρίζεται το χρέος του δανειολήπτη; Οφείλει να απαντά εγκαίρως, οφείλει να ενημερώνει πλήρως, οφείλει να προτείνει βιώσιμες λύσεις». Αλήθεια; Καλώς ήλθατε! «Οφείλει να σέβεται τις συμφωνίες τις οποίες έχει υπογράψει και, όταν παραβιάζει τις υποχρεώσεις του, οφείλει να υφίσταται συνέπειες». Φοβερό, πρωτότυπο! Πανηγυρίστε το!
Και συνεχίζει η περιγραφή του ζοφερού περιβάλλοντος, στο οποίο έχετε καταδικάσει τους δανειολήπτες. Από δικά του λόγια, συνεχίζω: «Βάζουμε τέλος στην ατελείωτη αναμονή». Αυτή είχατε νομοθετήσει. «Οι εταιρείες θα υποχρεούνται να απαντούν σε κάθε πλήρες αίτημα ρύθμισης μέσα σε τρεις μήνες». Μα μέχρι τώρα, τι κάνετε; «Ο πολίτης θα γνωρίζει επακριβώς πότε θα πάρει απάντηση». Εκεί ήταν που δεν ήξερε και φταίτε! «Δεν θα περιμένει επ’ αόριστον με το σπίτι και την επιχείρησή του στον αέρα. Βάζουμε τέλος στην αδιαφάνεια». Αυτό είναι η περιγραφή του περιβάλλοντος που έχετε φτιάξει.
Και έρχεται μετά η ειρωνεία: «Αυτή τη φιλοσοφία, με την οποία εκτιμώ ότι καμία πτέρυγα στη Βουλή δεν μπορεί να διαφωνήσει». Μα, εμείς το φωνάζαμε. Μας ειρωνεύεται; Εμείς τα λέγαμε. Έχει καταθέσει και η ΝΙΚΗ -και χθες την ανέλυσε και ο ειδικός αγορητής μας, ο κ. Βορύλλας- πρόταση νόμου. Να την ξανακαταθέσω στα Πρακτικά, μπας και ενδιαφερθείτε και να δείτε τι σημαίνει πραγματική προστασία του δανειολήπτη και όχι απλά επικοινωνιακή διαχείριση λόγω προεκλογικής πίεσης και πεσμένων ποσοστών.
(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 Το εκπληκτικό είναι το τι παραδέχεται παρακάτω, λέγοντας: «Εκτιμώ ότι έχετε φτάσει στο σημείο να καταγγέλλετε την Κυβέρνηση ακόμα και όταν νομοθετεί ακριβώς όσα ισχυρίζεστε ότι διεκδικείτε». Αυτό είναι η αναγνώριση του τι διεκδικεί όλη η Αντιπολίτευση, την πραγματική προστασία των δανειοληπτών. Θράσος και κοροϊδία μαζί!
Διεκδικούμε, όμως, να το πούμε πολλά περισσότερα, γιατί η μεγάλη μας διαφορά είναι ότι, όπου εσείς βλέπετε χαρτοφυλάκια, επενδυτικές ευκαιρίες και οικονομική σταθερότητα, εμείς βλέπουμε ανθρώπινο μόχθο και πόνο, κατασκευασμένες αρπαγές και απάτες με κυβερνητική συγκάλυψη και έχουμε ως προτεραιότητα όχι μόνο την οικονομική σταθερότητα, αλλά την κοινωνική σταθερότητα. Γιατί η ΝΙΚΗ πονάει με ό,τι πονάει ο Έλληνας πολίτης.
Αυτό είναι το αμίμητο, ακούτε τι λέει: «Και εάν κάνατε πράξη τις προτάσεις νόμου που σας έχουμε καταθέσει, αυτός που θα πλήρωνε στο τέλος τον λογαριασμό είναι ο αδύναμος». Αλήθεια; Γιατί, μέχρι τώρα ποιος πλήρωνε; Ποιος πλήρωνε για τα επενδυτικά παιχνίδια των τραπεζών και των golden boys; Ποιος πλήρωνε για τη διάσωση ξένων τραπεζών; Ποιος πλήρωσε για τη διάσωση των ελληνικών τραπεζών; Πάντα ο αδύναμος πληρώνει, κύριε Υπουργέ. Και ξέρετε γιατί; Είναι ρητορικό το ερώτημα, γιατί το ξέρετε. Γιατί δεν εκπροσωπείτε τον δανειολήπτη, κύριε Υπουργέ. Δεν τον εκπροσωπείτε, γιατί έχουμε δυστυχώς όχι δημοκρατία, αλλά εκλόγιμη ολιγαρχία.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Τσιρώνη. 
Έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 6 Νοεμβρίου 2026.
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 170/26-10-2026 επίκαιρη ερώτηση του Βουλευτή Δράμας της Κ.Ο. ΝΕΑ ΔΗΜΟΚΡΑΤΙΑ κ. Δημητρίου Κυριαζίδη προς τον Υπουργό Υποδομών και Μεταφορών με θέμα: «Ανάληψη πρωτοβουλίας εκ μέρους του Υπουργείου Υποδομών και Μεταφορών για τον συντονισμό των Περιφερειών Ανατολικής Μακεδονίας - Θράκης και Κεντρικής Μακεδονίας για την άμεση αναβάθμιση του υπάρχοντος οδικού δικτύου Δράμας - Αμφίπολης».
2. Η με αριθμό 176/27-10-2026 επίκαιρη ερώτηση του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς τον Υπουργό Κλιματικής Κρίσης και Πολιτικής Προστασίας με θέμα: «Ανεπαρκής θωράκιση της Ρόδου έναντι διαδοχικών φυσικών καταστροφών».
3. Η με αριθμό 195/2-11-2026 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Γεωργίου Λαμπρούλη προς την Υπουργό Εργασίας και Κοινωνικής Ασφάλισης με θέμα: «Ανέγερση νέου σύγχρονου κτιρίου σε οικόπεδο του ΕΦΚΑ (πρώην ΙΚΑ) για τη στέγαση Διοικητικών και Υγειονομικών υπηρεσιών».
4. Η με αριθμό 187/30-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δις;».
5. Η με αριθμό 181/29-10-2026 επίκαιρη ερώτηση του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς τον Υπουργό Εξωτερικών με θέμα: «Τα Σκόπια δεν αποσύρουν το εγχειρίδιο με τις επίμαχες αναφορές στη Μακεδονία». 
6. Η με αριθμό 203/2-11-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Ποιοι βρίσκονται πίσω από τις επιθέσεις κατά ελληνόκτητων και υπό ελληνική σημαία εμπορικών πλοίων στη Μαύρη Θάλασσα και γιατί η Κυβέρνηση δεν επιβάλλει αντίποινα;».
7. Η με αριθμό 178/27-10-2026 επίκαιρη ερώτηση της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Υποδομών και Μεταφορών με θέμα: «Σε ποιο στάδιο βρίσκεται η χρηματοδότηση και η δημοπράτηση της Παράκαμψης Αράχωβας;».
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, είναι η δεύτερη μέρα που βλέπω άδεια, αλλά τοποθετημένη, την καρέκλα του Πρωθυπουργού, θεωρώντας ότι είναι σημάδι ενδιαφέροντος για το νομοσχέδιο που συζητάμε. Ήλπιζα να ήταν και σημάδι αξιοπιστίας, ότι αυτό το σημαντικό νομοσχέδιο, κατά την Κυβέρνηση, θα είχε την τύχη να απολαύσει και το ενδιαφέρον του ίδιου του Πρωθυπουργού, ο οποίος απλά έστειλε την κενή καρέκλα του αντ’ αυτού. 
Δεν έχει τελειώσει ακόμα η διαδικασία, αλλά εάν δεν κάνω λάθος και ο ΣΥΡΙΖΑ και ο κ. Ανδρουλάκης, ο επικεφαλής της Αξιωματικής Αντιπολίτευσης, σε αντιστοίχιση της σοβαρότητας των αλλαγών, των επιβαρύνσεων που προκαλούνται στους Έλληνες πολίτες, ζητήθηκε από τον κ. Μητσοτάκη να είχαμε την τιμή να δούμε τον Πρωθυπουργό στην Αίθουσα. Αντί αυτών και πάλι επιλέγει επικοινωνιακές και προεκλογικού τύπου περιοδείες, εάν δεν κάνω λάθος, σήμερα στη Μεσσηνία, στην Καλαμάτα.
Κύριε Μαρκόπουλε, επειδή αναλαμβάνετε το βαρύ φορτίο της πίεσης από την Αντιπολίτευση στο ότι αρνείται να πέσει για μία ακόμη φορά στην παγίδα που επιχειρήσατε να στήσετε για την ακρίβεια, για τις τράπεζες, για τις συμφωνίες κυρίων, για την αισχροκέρδια, θέλω να σας πω ότι, όταν είχαν φτάσει οι χρεώσεις των τραπεζών στο Θεό, είχαμε τα μπινελίκια του κ. Χατζηδάκη ως πολιτική πρακτική. Είχε πει ο «λεοντόκαρδος» Αντιπρόεδρος της Νέας Δημοκρατίας και Υπουργός, ο κ. Χατζηδάκης «Άρχισες τα πολιτικά χαστούκια στους τραπεζίτες» και το αποτέλεσμα ήταν να παραμείνουν πολλές από αυτές τις χρεώσεις και να παραμένει η ψαλίδα μεταξύ επιτοκίου δανεισμού και καταθέσεων με ευρωπαϊκή πρωτοτυπία σε τόσο μεγάλη απόσταση. 
ΑΛΕΞΑΝΔΡΟΣ ΚΑΖΑΜΙΑΣ: Ο Σταϊκούρας ήταν…
ΧΡΗΣΤΟΣ ΓΙΑΝΝΟΥΛΗΣ: O Σταϊκούρας έριχνε τα μπινελίκια; Ε, εντάξει. 
Θέλω να πω με λίγα λόγια ότι είναι πάρα πολύ ωραίες οι πολιτικές σας διακηρύξεις, αλλά το καταπίστευμα εμπιστοσύνης των Ελλήνων πολιτών, όχι κατ’ ανάγκη μόνο το δημοσκοπικό, αλλά η πραγματική εικόνα της ελληνικής κοινωνίας διακατέχεται από έντονη καχυποψία μεταξύ των προθέσεων, των λεγομένων και των πράξεών σας, όπως συνέβη σε αυτά που περιέγραψα, στην ενέργεια, στα καύσιμα, στα τρόφιμα και πάλι έχουμε μία διατύπωση προθέσεων και μάλιστα, με βερμπαλισμούς και μαξιμαλισμούς ότι θα βάλουμε «τα δυο πόδια σε ένα παπούτσι» στις διαχειρίστριες εταιρείες, θα χτυπήσουμε στην καρδιά του τέρατος και της πληγής.
Και ξαφνικά μετά από επτάμισι χρόνια -όχι απραξίας, το αντίθετο- ανοχής, υποβοήθησης αυτής της ζούγκλας που λέγεται διαχείριση ιδιωτικού χρέους από τις διαχειρίστριες εταιρείες που πολλαπλασιάστηκαν αυτά τα επτάμισι χρόνια, έρχεστε και λέτε ότι έχουμε τη ρομφαία τη μαγική, έχουμε το Εξκάλιμπερ και θα λύσουμε το πρόβλημα με ένα άρθρο και ένα νόμο. Αυτό δεν σας αρέσει να προβάλλετε ως επιχείρημα, για να κρίνετε την Αντιπολίτευση; 
Κύριε Μαρκόπουλε, αν θέλατε να είμαστε αντιστοιχισμένοι με αυτό που συμβαίνει στην ελληνική κοινωνία, θα έπρεπε πάνω απ’ όλα και πριν απ’ όλα να συζητάμε ένα πράγμα. Αυτό το νομοσχέδιο μπορεί να γίνει εργαλείο προστασίας της πρώτης, της μοναδικής κατοικίας εκατομμυρίων Ελλήνων, οι οποίοι πάτησαν την πεπονόφλουδα της τεχνητής ευμάρειας, το δανειάκι, αν θέλετε; 
Πάμε λίγο πίσω. Πώς δημιουργήθηκε το ιδιωτικό χρέος; Μπαίνει η χώρα στο ευρώ. Γίνονται ελκυστικά τα επιτόκια δανεισμού. Απελευθερώνεται ο δανεισμός και μέχρι το 2009 έχει δημιουργηθεί ήδη ένα μεγάλο τραύμα στον ιστό της ελληνικής κοινωνίας και της ελληνικής οικογένειας που είναι ο υπερδανεισμός, χωρίς να εξετάζει κανείς -κανείς!- μέχρι το 2009 την πιστοληπτική ικανότητα των ωφελουμένων. Είναι η εποχή που για να εξυπηρετήσετε και πάλι τραπεζικά συμφέροντα μπορούσε να πάρει δάνειο και ένα έδρανο, και ένα άψυχο αντικείμενο! Αυτή είναι η αρχή του προβλήματος. 
Πέστε μου, σας παρακαλώ, για όλες αυτές τις μεταρρυθμίσεις που πομπωδώς παρουσίασε ο κ. Πιερρακάκης και μάλιστα βλέπω και κάτι διαρροές σήμερα στη δημόσια συζήτηση, ότι έχει και πολύ μεγάλες ποδοσφαιρικές ικανότητες, γιατί γύρισε -λέει- το παιχνίδι, γύρισε το αρνητικό κλίμα που είχε δημιουργηθεί με το άρθρο 23 -θα συζητήσουμε γι’ αυτό παρακάτω- ο Μέσι της πολιτικής, ο Ρονάλντο της πολιτικής, το γύρισε από αρνητική εικόνα, από αρνητικό κλίμα και είναι ενθουσιασμένοι οι δανειολήπτες και η ελληνική κοινωνία γιατί με αυτό που μας καλείτε να ψηφίσουμε θα λυθούν όλα τα προβλήματα.
Είναι το δεύτερο ψέμα και ξέρετε, υπάρχει μια τραγική σύμπτωση και συνάφεια, το 23ο γράμμα της αλφαβήτου είναι το Ψ που ξεκινάει το ψέμα. Θέλω να σας ρωτήσω πραγματικά γιατί απουσιάζει από αυτή τη συζήτηση -και θα το πω με πολύ απλό τρόπο- η προστασία της πρώτης κατοικίας, την οποία καταργήσατε οριστικά εσείς με τον πτωχευτικό σας κώδικα το 2019. 
Πριν συζητήσουμε για όλα τα υπόλοιπα και κυρίως για τις λαθροχειρίες ότι εξαγγέλλετε με στόμφο μέτρα χωρίς να εξειδικεύετε τους κανόνες, γράμματα, δηλαδή, κενά περιεχομένου. Τι είναι αυτό που μας εμποδίζει να απουσιάζει νομοθετικά η επαναφορά της προστασίας της πρώτης και μοναδικής κατοικίας; Όχι από κακοπληρωτές. Γιατί αυτό που κάνετε είναι και πολιτικά ανήθικο. Θεωρείτε ότι σήμερα δοκιμάζονται ή κινδυνεύουν με την απώλεια της πρώτης τους κατοικίας μόνο οι κακοπληρωτές; 
Και δεν είναι έτσι, διότι ξεπερνάτε με τρόπο κυνικό και αναποτελεσματικό το γεγονός ότι από τη δημιουργία του μεγάλου ιδιωτικού χρέους, που αναφέρθηκα πώς ξεκίνησε και πώς γιγαντώθηκε, αλλάξανε δραματικά τα οικονομικά δεδομένα της ελληνικής επιχείρησης, της ελληνικής οικογένειας, των εργαζομένων, των μισθωτών, η αγοραστική τους δύναμη σήμερα, σε σχέση με την ακρίβεια και την αισχροκέρδεια που εσείς βοηθάτε με κάθε δυνατό τρόπο και κυρίως με τα ημίμετρα τα οποία επιλέγετε ως πολιτική πρακτική και έχουν δημιουργήσει νέες συνθήκες. 
Και δεν υπάρχει το εξής απλό, απουσιάζει η απλή κοινή λογική. Είναι χιλιάδες οι Έλληνες δανειολήπτες που θέλουν να ρυθμίσουν τις οφειλές τους. Δεν υπεκφεύγουν της πληρωμής των υποχρεώσεών τους, όπως κάνει το κόμμα σας με 600.000.000 δανεικά και αγύριστα, απολαμβάνοντας μια προνομιακή μεταχείριση μοναδική σε παγκόσμιο επίπεδο. Μην ξεχνάτε ότι η Νέα Δημοκρατία κατετάγη σε ευρωπαϊκό επίπεδο ως το κόμμα με τις μεγαλύτερες οφειλές σε τράπεζες ευρωπαϊκά. Αυτά δεν είναι fake news του ΣΥΡΙΖΑ-Προοδευτική Συμμαχία. 
Αυτοί οι άνθρωποι, λοιπόν, θέλουν κάτι πολύ απλό που με την κοινή λογική θα μπορούσε να είναι ο κορμός του νομοθετήματός σας. Με βάση την εισοδηματική τους κατάσταση, χωρίς εκβιασμούς, τραμπουκισμούς, απειλές, μαθήματα και χρηστομάθειες περί καταναλωτικής συμπεριφοράς και συνέπειας από τους εκπροσώπους και τα call center των συγκεκριμένων εταιρειών, θέλουν να μπορούν να ζουν, να επιβιώσουν και παράλληλα, να πληρώνουν με λογική και ρύθμιση βιώσιμη τις υποχρεώσεις τους. Αυτή είναι η μεγάλη εικόνα.
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Γι’ αυτό δεν υπάρχει τίποτα απολύτως στο συγκεκριμένο νομοσχέδιο. Θα έπρεπε να είναι το πρώτο άρθρο αυτού του νομοσχεδίου. Δώστε μου μια πειστική απάντηση, όχι αυτές τις πομφόλυγες και τα φληναφήματα που λέγατε για το άρθρο 23. Ο ένας έλεγε «το ξεχάσαμε», ο άλλος έλεγε «το βάλαμε κατά λάθος», ο άλλος έλεγε «ήταν copy paste από άλλο νομοσχέδιο». Όπως λέει ο Νίκος ο Παππάς, «ήταν και πολύ καλό και κακώς το αποσύραμε». Σήμερα ο κ. Σιμόπουλος μας είπε ότι το άρθρο 23 ήταν μια μύγα που έπεσε μέσα στο φρέσκο γάλα. Αρχίζει και γίνεται Δελφινάριο η συζήτηση. Ναι, με συγχωρείτε, αρχίζει και γίνεται Δελφινάριο. 
Τι σας εμποδίζει το πρώτο άρθρο να αφορούσε -ξαναλέω- την προστασία της πρώτης και μοναδικής κατοικίας απ’ αυτούς που μπορούν να ρυθμίσουν, θέλουν να ρυθμίσουν, έχουν τη δυνατότητα, αλλά πρέπει και να ζήσουν; Και πρέπει να ζήσουν αλλά όχι υπηρετώντας τον στόχο, που περιγράφει πάλι ο Νίκος ο Παππάς. Με 2.000.000.000 ευρώ αγοράζω εμπορικό επιχειρηματικό εργαλείο 80.000.000.000 ευρώ, αποφέρει 50.000.000.000 κέρδη και εσείς οι πολίτες κόψτε το λαιμό σας! Μα τέτοιες δουλειές, τέτοιες μπίζνες μόνο επί Νέας Δημοκρατίας έχουν εφευρεθεί και έχουν αναδειχθεί σε πραγματικά κεντρική πολιτική πρακτική. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ναι, είναι διαφορετικά τα πράγματα σε σχέση με την απληστία -η οποία φαίνεται και σε άλλες περιπτώσεις- η οποία περνάει κάτω από τη μύτη σας, κάτω από τη μύτη του κ. Πιτσιλή της ΑΑΔΕ, κάτω από τη μύτη των ελεγκτικών μηχανισμών που αποδυναμώνονται μέρα με τη μέρα, χρόνο με τον χρόνο. Όλα αυτά συμβαίνουν σε αυτή τη χώρα. 
Χαίρομαι που και άλλα κόμματα της Αντιπολίτευσης θεωρούν ότι η εξεταστική επιτροπή χωρίς Λαζαρίδηδες και «είμαστε η Πλειοψηφία και η μαγκιά και ό,τι θέλουμε κάνουμε» και όλα όσα έχουμε ζήσει σε αυτή τη Βουλή, μια εξεταστική επιτροπή που θα καταδυθεί στον πυρήνα του προβλήματος και θα έχει την υποχρέωση να μας φέρει όλους μπροστά στις ευθύνες μας, είτε που είχαμε, είτε που έχουμε, είτε που θα έχουμε, θα ήταν μία απάντηση στους Έλληνες πολίτες. 
Ειλικρινά, θέλω να σας ρωτήσω και κάτι άλλο. Πιστεύετε ότι με όσα περιλαμβάνονται στο νομοσχέδιο το οποίο συζητάμε σήμερα να ψηφίσουμε, θα αλλάξει σε κάτι η αδυναμία των πολιτών, όπως για παράδειγμα η προκαταβολή του 15%; Πείτε μου, σας παρακαλώ, μία εταιρεία από αυτές που αποτελούν και πολιτικούς σας χορηγούς προφανώς, που -με προκαταβολή ή μηδενική προκαταβολή- για ένα δάνειο που μπορεί να είναι βιώσιμο αν εξαιρέσεις την προκαταβολή, θα δεχθεί κάτι λιγότερο από το 15%; Δηλαδή, σε πραγματικά μεγέθη ζω με 800 ευρώ το μήνα, 900 ευρώ το μήνα, 1.000 ευρώ το μήνα, 1.200 ευρώ το μήνα και για ένα δάνειο 100.000 θα πρέπει να βρω αύριο το πρωί 15.000 ρευστό να τα καταθέσω για να ρυθμίσω το υπόλοιπο του δανείου. 
Πιστεύετε ότι υπάρχουν πολλοί πραγματικοί Έλληνες πολίτες και όχι προϊόν τεχνητής νοημοσύνης που μπορούν να ανταπεξέλθουν σ’ αυτόν τον κανόνα; Ξέρετε πολλούς; Εγώ δεν ξέρω κανέναν από τους ανθρώπους που συγχρωτίζομαι. Δεν ξέρω κανέναν. 
Υπάρχουν και ζητήματα διαφάνειας, γιατί ωραίες οι πομπώδες εξαγγελίες του κ. Πιερρακάκη, αλλά μέσα στο νομοθέτημά σας δεν υπάρχουν οι κανόνες που ακολουθούν τις πολιτικές σας διακηρύξεις. Πώς τα αστεία πρόστιμα των 9 χιλιάδων θα γίνουν 5 εκατομμύρια, με βάση ποιους κανόνες; 
Δείτε τις τροπολογίες…. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Έχει ζητήσει τον λόγο από την Πλεύση Ελευθερίας η κ. Κεφαλά για μια τρίλεπτη παρέμβαση. 
Ορίστε, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Κύριε Μαρκόπουλε, φέρατε και άλλες νομοτεχνικές. Πραγματικά δηλώνουμε εξαντλημένοι σε αυτό το νομοσχέδιο. Έχουμε διαβάσει το ίδιο νομοσχέδιο δεκαπέντε φορές και ακόμα δεν μπορούμε να βγάλουμε άκρη. 
Και ξέρετε ότι το καταπληκτικό είναι ότι αυτές τις εκπρόθεσμες διορθώσεις που φέρνετε και τις έξτρα τροπολογίες και όλα τα σχετικά, ο Υπουργός -που σήμερα δεν είναι και εδώ- τα βάφτισε κοινοβουλευτικό έλεγχο. Και δεν αμφισβητούμε ότι μπορεί να έχετε κάποιες καλές προθέσεις για πραγματικό διάλογο, γιατί αυτός είναι και ο ρόλος της Βουλής. 
Στη συγκεκριμένη περίπτωση, όμως, πρέπει να σας πούμε ότι δεν είναι αρετή αυτό που κάνετε. Αυτό που κάνετε είναι μία απόδειξη πάγιας τακτικής πρόχειρης νομοθέτησης, πολυσέλιδες ρυθμίσεις, που δεν έχουν καμία ουσιαστική διαβούλευση και κανέναν σεβασμό σε οτιδήποτε πει κάποιος συνάδελφος εδώ, παρά μόνο στη δημόσια κατακραυγή. Αυτό ήταν που σας έκανε να πάρετε πίσω κάποια πράγματα.
Πραγματικά τον Υπουργό δεν τον έχουμε ξαναδεί τόσο εκνευρισμένο, τόσο ταραγμένο, τόσο να αμφιβάλλει και ο ίδιος γι’ αυτά που λέει. Παρουσίασε δεκαέξι μέτρα αυστηροποίησης και διερωτήθηκε κιόλας ότι ποιος διαφωνεί με αυτά. Μα, εμείς σας είπαμε να βάλετε κανόνες και εσείς δεν βάζετε αυτούς τους κανόνες. Δεν διαφωνούμε με τους κανόνες. Εμείς σας ζητάμε να τους βάλετε.
 Και εξαγγέλλετε πρόστιμα και υποχρεωτική διαφάνεια. Άρα, παραδεχτήκατε σιωπηλά ότι τόσα χρόνια αφήνατε τους servicers να λειτουργούν ανεξέλεγκτα, εκβιάζοντας τους πολίτες. Αυτό είναι το συμπέρασμα. Και είπε στην ομιλία του ότι χτυπάει το τηλέφωνο στο γραφείο και τον ρωτάνε οι πολίτες «πόσο είναι το χρέος μου, πόσα πρέπει να πληρώσω;». Και λέει ο Υπουργός «έχετε δίκιο». Χρειάστηκε, δηλαδή, να περάσουν επτά χρόνια διακυβέρνησης για να αποκαλύψετε ότι ο οφειλέτης δικαιούται να γνωρίζει το υπόλοιπό του. 
Μας είπατε ότι ενεργοποιείται ο φορέας απόκτησης και επαναμίσθωσης ακινήτων. Ένας φορέας που ψηφίσατε εσείς το 2020. Πέντε χρόνια τον αφήσατε στα χαρτιά την ώρα που εκπλειστηριάζονταν οι πρώτες κατοικίες ευάλωτων πολιτών. Τα ξέρετε όλα αυτά, όπως ξέρετε ότι επιπλέον επικαλεστήκατε τη μείωση των κόκκινων δανείων από το 99,7% στο 72,3% στις τράπεζες. Μα, τα χρέη δεν διαγράφηκαν, κύριε Υπουργέ, ούτε ελαφρύνθηκε η κοινωνία. Τα χρέη απλώς μεταφέρθηκαν από τους ισολογισμούς των τραπεζών στα funds, φορτωμένα μάλιστα με ληστρικούς τόκους και με προσαυξήσεις. 
Και φυσικά καταργήσατε και τον Κώδικα Δεοντολογίας τραπεζών, γιατί πετάξατε στα σκουπίδια ενενήντα τέσσερις ουσιαστικές παρατηρήσεις της δημόσιας διαβούλευσης, τις οποίες δεν πήρατε καν υπόψη. Αυτή είναι, λοιπόν, η πραγματικότητα και για εμάς, για την κατάσταση των δύο ημερών που συζητάμε εδώ, και για τον δικό σας τρόπο νομοθέτησης. Και δυστυχώς, αυτή είναι η πραγματικότητα για τους πολίτες που θα εξακολουθήσουν να ζουν με αυτό. 
Κάτι είπατε για το 15% στις νομοτεχνικές σας. Πραγματικά δεν πρόλαβα να το κοιτάξω. Δεν πρόλαβα. Φέρατε κάτι γι’ αυτό το παράδειγμα του 15% που δεν θα λειτουργήσει πουθενά; Φυσικά δεν θα το δει κανείς.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Δεκαπέντε ημερών σας είπα.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Άλλο. Είδατε; Έχουμε χάσει την μπάλα εδώ πέρα. 
Ευχαριστώ πολύ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Πρόεδρε, τον λόγο.
ΠΡΟΕΔΡΕΥΩΝ (Γεώργιος Γεωργαντάς): Ορίστε, έχετε τον λόγο για ένα λεπτό να δώσετε διευκρίνιση. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κοιτάξτε, κυρία Κεφαλά, ο Κανονισμός προβλέπει τις νομοτεχνικές παρεμβάσεις. Δεν είναι κάτι εκτός Κανονισμού. Και επειδή είναι μια ζώσα διαδικασία, υπάρχει και αυτό το μέρος. 
Τόνισα ότι στον «Τειρεσία» αυθημερόν και όχι σε δεκαπέντε ημέρες -δεν είπα 15%- θα δημοσιοποιούνται, θα αποστέλλονται τα στοιχεία από τις τράπεζες ότι εξοφλήθηκαν. Αν κάποιος, δηλαδή, έχει εξοφλήσει, θα γίνεται αυθημερόν και όχι σε δεκαπέντε ημέρες. Άρα, είναι μια θετική νομοτεχνική παρέμβαση.
Απλά όλα αυτά είναι διαδικασίες, είναι μια ζώσα διαδικασία. Τα νομοσχέδια κατατίθενται, είναι σε δημόσια διαβούλευση, συζητιούνται και στο τέλος ψηφίζονται. Επομένως, είναι κάτι το οποίο  είναι θετικό.                   (AR)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε. 
Τον λόγο έχει τώρα ο Κοινοβουλευτικός Εκπρόσωπος του ΚΚΕ, ο κ. Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Πρώτον, περιμένουμε ακόμη από την Κυβέρνηση μια απάντηση πώς η επίθεση των φασιστοειδών απέναντι στους φοιτητές, η οποία οργανώθηκε στην Πάτρα, μετατράπηκε σε συμπλοκή. Ποιο χέρι παρενέβη; Παρενέβη χέρι διοικητικό, μηχανισμός διοικητικός, η Αστυνομία, οι εισαγγελικοί λειτουργοί ή ήταν μετά από κυβερνητική εντολή; 
Όμως για όλα αυτά δεν λέει κουβέντα η Κυβέρνηση. Εικοσιτέσσερις ώρες τώρα κάνει την πάπια κατά τα κοινώς λεγόμενα και επί της ουσίας με τη στάση της αυτή εξωραΐζει τα φασιστοειδή και βάζει στην ίδια μοίρα, στην ίδια θέση, και τον θύτη και το θύμα. Άρα λοιπόν κάτω από την κάλυψη της Κυβέρνησης έχουμε τα επαναλαμβανόμενα περιστατικά της φασιστικής βίας. 
Δεύτερο ζήτημα, κύριε Υφυπουργέ, που είναι και της αρμοδιότητάς σας, και είστε και λαλίστατος οφείλω να ομολογήσω, είναι το παράδειγμα με την Κάτω Τούμπα. Ούτε σε αυτό λέτε κουβέντα. Καμία κουβέντα για την απαράδεκτη τακτική της Cepal, δηλαδή της θυγατρικής, ας το πούμε έτσι, από την Alpha Bank, για αυτό που έκανε, βγάζοντας πρώτα τον πλειστηριασμό του εγγυητή, γιατί γνώριζε ότι δεν θα καλύψει τις δανειακές υποχρεώσεις που υπάρχουν, και να βγει μετά και του πρωτοφειλέτη. Αυτό δεν είναι μια καραμπινάτη κομπίνα, μια απάτη καραμπινάτη; Δεν λέτε κουβέντα, τίποτα. Μίλησαν οι Υπουργοί, οι Υφυπουργοί, εδώ, σε αυτήν την Αίθουσα, αλλά τσιμουδιά. Κατά τα άλλα λέτε ότι είστε με τους κανόνες, τη διαφάνεια και την αξιοπρέπεια. 
Επικαλείστε, δηλαδή, το δικαίωμα της σιωπής, κύριοι της Κυβέρνησης; Θεωρείτε ένοχο τον εαυτό σας γιατί έτσι είναι; Είστε υπόλογοι, βεβαίως, όχι μόνο εσείς, αλλά και οι προηγούμενες κυβερνήσεις, για την ασύδοτη δράση των funds, των servicers και όλα τα υπόλοιπα. 
Τρίτο ζήτημα, στη συζήτηση που παρακολουθούμε αυτές τις δύο μέρες γίνεται μια προσπάθεια τόσο από την κυβερνητική πλειοψηφία όσο και από τα άλλα κόμματα για να δείξουν ότι θέλουν να αντιμετωπίσουν τα προβλήματα των υπερχρεωμένων λαϊκών νοικοκυριών και ιδιαίτερα των δανειακών τους, οι υποχρεώσεις που έχουν, των κόκκινων δανείων. Μιλάει η Κυβέρνηση ότι βάζει κανόνες στη λειτουργία και στη δράση των funds. Η Αντιπολίτευση θεωρεί ότι αυτοί οι κανόνες δεν αρκούν, γιατί ακριβώς δεν φέρνουνε, λέει, τη διαφάνεια, τον έλεγχο και τη λογοδοσία των funds. 
Σοβαρά μιλάτε; Δηλαδή αυτό είναι το πρόβλημά μας; Αν τα funds θα έχουνε κανόνες στη λειτουργία τους; Αν θα έχουν λογοδοσία τα funds; Αν θα έχουν διαφάνεια και θα ελέγχονται; Δηλαδή να νομιμοποιήσουμε τα funds και τη λειτουργία τους, και τη δράση τους, και να πούμε όλα καλά καμωμένα! Τι σημαίνει αυτό; Είναι σαν το γεγονός να έχετε βάλει τον λύκο μέσα στη στάνη, να συμβιώνει μαζί με τα πρόβατα και μέσα από τον έλεγχο που θα κάνετε στον λύκο και τη λογοδοσία που θα δίνετε ο λύκος θα συμπεριφέρεται με κανόνες στα πρόβατα. 
Μας κοροϊδεύετε, κύριοι της Κυβέρνησης και των υπόλοιπων κομμάτων της Αντιπολίτευσης; Θα βάλετε κανόνες δηλαδή στα αρπακτικά να είναι λιγότερο αρπακτικά; Αυτό είναι το πρόβλημά σας, ο βαθμός της αρπακτικότητας; Άρα λοιπόν είναι προκλητική και η στάση της Κυβέρνησης, αλλά και των άλλων κομμάτων της Αντιπολίτευσης όσον αφορά τους δανειολήπτες.
Και δεν θα μπορούσε να γίνει διαφορετικά, γιατί είναι υπόλογοι και τα υπόλοιπα κόμματα που κυβέρνησαν, γιατί διαμόρφωσαν ένα πεδίο τέτοιο ούτως ώστε να μπορεί να υφίστανται όλα όσα υπομένουν σήμερα τα υπερχρεωμένα λαϊκά νοικοκυριά. 
Πρώτο και κύριο, γιατί είναι υπερχρεωμένα; Απαντάτε σε αυτό το ερώτημα κανείς σας; Γιατί έχουν δεχτεί όλα τα τελευταία χρόνια, από την κρίση και μετά, μια ολομέτωπη επίθεση στο βιοτικό τους επίπεδο. Τα τσακίσατε με τα διάφορα νομοθετήματά σας, όπως δέκατος τρίτος μισθός, δέκατη τρίτη σύνταξη, δέκατος τέταρτος μισθός, δέκατη τέταρτη σύνταξη. Είχαμε επίθεση συνολικότερα στις αποδοχές τους και από την άλλη τη μεριά φοροεπιδρομή και εισφοροεπιδρομή. Πώς θα αντέξουν; Και αυτό συνεχίζεται. Και αυτό είναι το αποτέλεσμα της πολιτικής σας. Η υπερχρέωση είναι το αποτέλεσμα της ταξικής πολιτικής και του συστήματος στο οποίο ζούμε. Και ακριβώς δεν μπορούνε να καλύψουν τις ανάγκες τους. 
Και τι λέτε τώρα; Ότι θα βάλετε διάφορους κανόνες. Και οι κανόνες ποιοι είναι; Να μπορείτε από τη μια μεριά να διαγράφετε και εσείς, και η προηγούμενη κυβέρνηση του Τσίπρα, και η προπροηγούμενη συγκυβέρνηση Νέας Δημοκρατίας-ΠΑΣΟΚ, διαγράφουμε τα δάνεια των μεγαλοφειλετών, εφοπλιστικού κεφαλαίου, ξενοδοχειακού κεφαλαίου, ως ανεπίδεκτα είσπραξης και ταυτόχρονα κυνηγάμε τον μικρό οφειλέτη, τον φτωχό, που δεν μπορεί να επιβιώσει και να καλύψει τις ανάγκες του. 
Έχετε διαμορφώσει ένα τέτοιο ασφυκτικό πλαίσιο στην Εφορία και στα ασφαλιστικά ταμεία, που χρωστάει εκατομμύρια κόσμος μικροποσά γιατί δεν μπορεί να πληρώσει, και ταυτόχρονα τι λέτε; Αυτά που χρωστάνε οι μεγάλοι είναι ανεπίδεκτα είσπραξης. Σοβαρά μιλάτε; Δύο μέτρα και δύο σταθμά λοιπόν; Και τι λέτε στον λαό; Λέτε εκατόν είκοσι δόσεις; Δηλαδή ομηρία για δέκα χρόνια να πληρώνεις αυτά που χρωστάς σε Εφορία και ασφαλιστικά ταμεία. Μα, πλάκα μας κάνετε; Μπορεί να πληρώσει; Εδώ, δεν μπορεί να πληρώσει τα τρέχοντα, θα πληρώσει και αυτά που χρωστάει;
Η απάντηση είναι μία και μοναδική. Ποια είναι αυτή; Ότι πρέπει να πληρώσουν αυτοί οι οποίοι κερδίσανε όλα τα προηγούμενα χρόνια στις πλάτες του λαού με τις πολιτικές σας, δηλαδή οι τράπεζες, τα funds και οι servicers. Να κουρευτούν δηλαδή οι οφειλές, όχι μόνο τόκους και πανωτόκια, αλλά και κεφάλαιο που χρωστάνε, όπως κουρεύεται, όπως διαγράφεται, από τους μεγάλους επιχειρηματικούς ομίλους, γιατί δεν μπορεί να τα βγάλουν πέρα. 
Και δεύτερον, να πληρώσει το κράτος για αυτήν τη φοροεπιδρομή την οποία επέβαλε στα λαϊκά στρώματα. Άρα, δηλαδή, να μειωθούν αυτά τα οποία χρωστάνε, να κουρευτούν τα χρέη, τα πανωτόκια και τα χρέη, στην Εφορία και σε ασφαλιστικά ταμεία. Είναι πάρα πολύ απλό. Μόλις το 1,5% χρωστάνε αυτοί που χρωστάνε ως 5.000 στην Εφορία του συνολικού χρέους προς την Εφορία, του ληξιπρόθεσμου. Διαγράψτε το. Θα απελευθερωθούν δυόμισι εκατομμύρια κόσμος που χρωστά στην Εφορία άμα διαγραφεί μόλις το 1,5%. Διαγράφετε το 45% ως ανεπίδεκτα είσπραξης των μεγάλων. Ας διαγράψετε το 1,5% που χρωστάνε οι μικροί, τα λίγα, για να αναπνεύσει ο κόσμος. Δυόμιση εκατομμύρια θα αναπνεύσουν απ’ αυτήν τη διαγραφή. Ιδού η Ρόδος, ιδού και το πήδημα. Γι’ αυτό και το Κομμουνιστικό Κόμμα Ελλάδας καταθέτει τη συγκεκριμένη πρόταση. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κύριε συνάδελφε. 
Περνάμε τώρα στον κύκλο των δευτερολογιών. Πρώτος τον λόγο έχει από την Πλεύση Ελευθερίας ο κ. Αλέξανδρος Καζαμίας. 
Παρακαλώ, κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κυρίες και κύριοι Βουλευτές, από την αρχή της συνεδρίασης σήμερα στις 10.00΄, δηλαδή τις προηγούμενες τρεις ώρες, ο κ. Πιερρακάκης απουσιάζει ηχηρά από την Αίθουσα. Δεν έχει παραβρεθεί εδώ να ακούσει τις αγορεύσεις των Βουλευτών, των Κοινοβουλευτικών Εκπροσώπων, αλλά βρίσκεται στα κανάλια. Γιατί η Κυβέρνηση, βέβαια, είναι στον τοίχο με την απαράδεκτη νομοθέτηση που φέρνει για τα κόκκινα δάνεια στη Βουλή και προσπαθεί τώρα επικοινωνιακά να συμμαζέψει ό,τι μπορεί να συμμαζευτεί. 
Πήγε το πρωί στα κανάλια και είπε ότι αυστηροποιεί, λέει, η Κυβέρνηση με το νομοσχέδιο αυτό το πλαίσιο για τους servicers και τα funds. Σας έχουμε πει σε όλες τις συνεδριάσεις της Επιτροπής, το έχουμε πει σε όλες τις παρεμβάσεις μας τώρα, ότι το πλαίσιο αυτό είναι σαθρό, και είναι χαλαρό, και ελλιπές, και στην πραγματικότητα εισαγάγει μία εικονική ρύθμιση του τρόπου λειτουργίας των κορακιών, για να μπορεί η Κυβέρνηση να επικαλείται ότι έκανε κάτι.
 Αυτή δεν είναι η πρώτη φορά. Θυμόμαστε και τον κ. Χατζηδάκη που είχε έλθει εδώ και είχε πει «τώρα αυστηροποιούμε το πλαίσιο». Όλο αυστηροποιείτε και όλο το πλαίσιο χρειάζεται περισσότερη αυστηροποίηση, γιατί στην ουσία δεν κάνετε τίποτα. Γι’ αυτό το περιβόητο πλαίσιο, για το οποίο τώρα ο κ. Πιερρακάκης νομίζει ότι μας σόκαρε που μας ζητάει να το ψηφίσουμε, φέρνει ονομαστική ψηφοφορία. Αυτό το πλαίσιο είναι τόσο εικονικό και τόσο ανώδυνο για τους servicers και τα funds που στην πραγματικότητα δεν πρόκειται να αλλάξει τίποτα. Θα πρέπει η Κυβέρνηση επιτέλους να μας πει εφτάμισι χρόνια που κυβερνάει γιατί το άφηνε αυτό το πλαίσιο τόσο ανύπαρκτο και άφηνε τα funds και τους servicers να συμπεριφέρονται με ασυδοσία στην ελληνική οικονομία, εις βάρος αδύναμων οφειλετών.
Ήλθε και ο κ. Πιερρακάκης, στο πλαίσιο της επικοινωνιακής διαχείρισης όλης αυτής της νομοθέτησης, να μας φέρει και μια τροπολογία της τελευταίας στιγμής, η οποία επίσης υποτίθεται ότι θα μας εξέπληττε. Και τι ήταν αυτή η τροπολογία; Έλεγε ότι θα μπει σταθερό επιτόκιο εξόφλησης 3% για τους δανειολήπτες που κατατάσσονται στην κατηγορία των ευάλωτων και των επιλέξιμων. Αυτό το επιτόκιο 3% είναι το επιτόκιο της αγοράς. Ο ευάλωτος οφειλέτης, σύμφωνα με τη δική σας νομοθέτηση πέρσι, ορίζεται ως ο οφειλέτης που έχει ετήσιο εισόδημα 7.000 ευρώ τον χρόνο, δηλαδή 600 ευρώ τον μήνα. Αν είναι ζευγάρι, ο ευάλωτος οφειλέτης έχει εισόδημα 10.500 ευρώ τον χρόνο, δηλαδή ούτε 1.000 ευρώ τον μήνα. Και του βάζετε επιτόκιο αγοράς και κάνετε το φιλανθρωπικό ίδρυμα, τη φιλάνθρωπη Κυβέρνηση; Είναι άνθρωποι οι οποίοι δεν μπορούν να τα βγάλουν πέρα καθημερινά σε μια συνθήκη όπου το κόστος ζωής είναι τεράστιο. 
Σήμερα βγήκαν τα στοιχεία για τον πληθωρισμό του Οκτωβρίου, κύριε Πετραλιά. Ρεκόρ. Είμαστε στην τρίτη θέση στον πληθωρισμό στην Ευρωπαϊκή Ένωση, σύμφωνα με τα στοιχεία. Παρ’ όλα αυτά, η Κυβέρνηση επιμένει ότι το 5,6%, που είναι ο πληθωρισμός για τον Οκτώβριο, είναι εισαγόμενο. Καλά, όλη η υπόλοιπη Ευρωπαϊκή Ένωση έχει πολύ χαμηλότερο πληθωρισμό. Από πού τον εισάγετε, δηλαδή; Γιατί οι άλλοι εισάγουν πιο λίγο πληθωρισμό από τη σύρραξη στη Μέση Ανατολή απ’ ό,τι εμείς; Δώστε επιτέλους μια απάντηση. Φτάνει πια το να λέτε ότι έχουμε διπλάσιο ρυθμό ανάπτυξης απ’ αυτόν στην Ευρωπαϊκή Ένωση και πείτε ότι έχουμε σχεδόν διπλάσιο ρυθμό πληθωρισμού απ’ αυτόν στην Ευρωπαϊκή Ένωση, ο οποίος «γονατίζει» τα νοικοκυριά για χρόνια! Είναι το πρώτο πρόβλημα η ακρίβεια. Και σ’ αυτήν τη συνθήκη έρχεστε και λέτε ότι ζευγάρια με εισόδημα λιγότερο από 1.000 ευρώ τον μήνα φιλανθρωπικά θα τα κάνετε να ξεπληρώνουν τα «κόκκινα» δάνεια με επιτόκιο αγοράς 3%; Καταργήστε το εντελώς!
Έχουμε επιπλέον καταστάσεις όπου η πρώτη κατοικία δεν προστατεύεται. Είχαμε τη γυναίκα 92 χρονών στην Ηλιούπολη Θεσσαλονίκης -η οποία έχει και αναπηρία 87%- και αν δεν γινόταν κινητοποίηση για να προστατευθεί το σπίτι της, θα είχε υποβληθεί σε έξωση, θα ήταν στον δρόμο. Έχει ανασταλεί προσωρινά η έξωσή της, δεν έχει ανασταλεί μόνιμα. Το ίδιο είχαμε και με ζευγάρι στην Κάτω Τούμπα Θεσσαλονίκης ηλικίας 75 και 77 ετών. Γιατί εξευτελίζετε τους πολίτες, ειδικά τους πολίτες προχωρημένης ηλικίας, μ’ αυτόν τον τρόπο; Δεν καταλαβαίνετε ότι δεν αρκούν αυτά που κάνετε, ότι είναι «σταγόνα στον ωκεανό» και ότι το πρόβλημα είναι τεράστιο;
Το νομοσχέδιο αυτό, κύριε Πρόεδρε, δεν έχει μόνο τα 41 άρθρα που αφορούν τα «κόκκινα» δάνεια. Είναι ένα νομοσχέδιο 400 άρθρων. Δυστυχώς, επειδή η Κυβέρνηση νομοθετεί μ’ αυτόν τον τρόπο, δηλαδή τα βάζει όλα μαζί για να μπερδέψει την Αντιπολίτευση -εμείς βέβαια το ξέρουμε και δεν μπερδευόμαστε-, δεν έχουμε αρκετό χρόνο για να συζητήσουμε τα υπόλοιπα άρθρα.
Θα σας πω μόνον ένα πράγμα δυστυχώς, γιατί με τους χρόνους που δίνετε για να συζητηθούν αυτά τα νομοσχέδια-«μαμούθ», δεν μπορούμε να κάνουμε σωστή επεξεργασία των υπολοίπων άρθρων.
Η Νέα Δημοκρατία όρισε τον κ. Αυγενάκη εισηγητή του νομοσχεδίου, τον κύριο ΟΠΕΚΕΠΕ, τον οποίον η μισή Κοινοβουλευτική Ομάδα της Νέας Δημοκρατίας δεν ήλθε στη Βουλή να υπερασπιστεί και να ψηφίσει κατά της παραπομπής του σε Ειδικό Δικαστήριο τον Ιούλιο του ’25 και η άλλη μισή που ψήφισε -υποτίθεται- κατά της παραπομπής του σε Ειδικό Δικαστήριο, είχε κι αυτή ελεγχόμενες τις ψήφους, γιατί ψήφισε επιστολικά. Αυτός ο κύριος, ο οποίος θα έπρεπε να είχε παραπεμφθεί σε Ειδικό Δικαστήριο για την εμπλοκή του στην υπόθεση του ΟΠΕΚΕΠΕ, τώρα νομιμοποιείται και είναι ο εισηγητής, ο απών εισηγητής, γιατί βεβαίως δεν είναι εδώ. Καλοπερνάει! Είναι αλλού! Αυτός ο απών εισηγητής ήλθε εδώ να μας μιλήσει για αξιοπιστία και για εντιμότητα και για δικαιώματα και για ευθύνες. Αλήθεια; Ο κ. Αυγενάκης;
Υπάρχει στο νομοσχέδιο και ένα άρθρο το οποίο πέρασε δυστυχώς «κάτω από το χαλί», το άρθρο 349, το οποίο νομιμοποιεί τώρα δαπάνες του ΟΠΕΚΕΠΕ από προηγούμενα έτη που δεν πληρώθηκαν νόμιμα. Η αιτιολογική έκθεση του νομοσχεδίου λέει «εκκρεμείς δαπάνες που δεν πραγματοποιήθηκαν εγκαίρως». Θα πρέπει κάποιος να μας πει γιατί νομιμοποιούνται αυτές οι εκκρεμείς δαπάνες, τι δαπάνες είναι. Ούτε η αιτιολογική έκθεση το λέει ούτε κανένας Υπουργός είπε κουβέντα, αλλά έτσι τα περνάτε όλα στα μουλωχτά, δυστυχώς.
Κύριε Πρόεδρε, η Πλεύση Ελευθερίας είναι ενάντια σε όλη αυτήν τη νομοθέτηση για τα «κόκκινα» δάνεια. Θεωρούμε ότι η λύση στο πρόβλημα απαιτεί ριζικές παρεμβάσεις. 
Πρώτον, πρέπει να προστατευτεί απολύτως και πλήρως η πρώτη κατοικία.
Δεύτερον, πρέπει τα funds και οι servicers να φύγουν, γιατί είναι «κοράκια» τα οποία «πίνουν το αίμα» ευάλωτων και φτωχών ανθρώπων, οι οποίοι βρέθηκαν να χρωστούν εξαιτίας σφαλμάτων της πολιτικής ηγεσίας και της κρίσης της περασμένης δεκαετίας. 
Τρίτον, θα πρέπει τα επιτόκια για τους ευάλωτους και τους επιλέξιμους να είναι μηδενικά.
Τέταρτον, να συσταθεί ένα σύστημα σεισάχθειας για να υπάρξει διαγραφή χρεών στο πλαίσιο αυτού του συστήματος, για να ανακουφιστούν επιτέλους οι πολίτες. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει από την Ελληνική Λύση ο Αντιπρόεδρος της Βουλής κ. Βιλιάρδος για τη δευτερολογία του.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ, κύριε Πρόεδρε.
 Κυρίες και κύριοι συνάδελφοι, ακούσαμε χθες με προσοχή την ομιλία του Υπουργού. Επικαλέστηκε ρυθμίσεις για προθεσμίες, προκαταβολές, αναστολή τόκων, πρόστιμα και προστασία δανειοληπτών. Ορισμένες παρεμβάσεις θα μπορούσε να πει κανείς ότι κινούνται στη σωστή κατεύθυνση. Εντούτοις, απέφυγε να απαντήσει στο σημαντικότερο. Εξασφαλίζεται πραγματική ισορροπία μεταξύ δανειοληπτών και funds ή απλώς βελτιώνονται επιμέρους διαδικασίες, ενώ διατηρείται ανέπαφο το πλαίσιο που ευνοεί τους πιστωτές; 
Ας ξεκινήσουμε από το άρθρο 23. Μας είπε ότι η σύμβαση ήταν συναινετική, ότι υπέγραφαν και τα δύο μέρη και ότι ο δανειολήπτης μπορούσε να προσφύγει στη δικαιοσύνη με ανακοπή βάσει του άρθρου 933 του Κώδικα Πολιτικής Δικονομίας. Όμως, άλλο πράγμα είναι η ελεύθερη διαπραγμάτευση μιας σύμβασης και άλλο η μετατροπή της σε εκτελεστό τίτλο με όλες τις συνέπειες. Η συναίνεση σε μία ρύθμιση δεν σημαίνει ότι ο δανειολήπτης πρέπει να αποδέχεται εκ των προτέρων την υποκατάσταση της δικαστικής διαδικασίας από έναν ιδιωτικό τίτλο εκτέλεσης. Η δυνατότητα ανακοπής κατά της εκτέλεσης δεν ταυτίζεται με προηγούμενη δικαστική κρίση για την απαίτηση. Ο πολίτης καλείται να αντιδράσει όταν έχει ήδη βρεθεί αντιμέτωπος με την αναγκαστική εκτέλεση. Αυτή είναι η διαφορά.
Είπε ότι απέσυρε την πρόβλεψη για να μην υπάρχει πρόσχημα στην Αντιπολίτευση. Εάν αλήθεια ήταν τόσο προστατευτική γιατί τότε την απέσυρε; Η απόσυρσή της αποδεικνύει ότι οι αντιδράσεις μας δεν ήταν προσχηματικές αλλά στηρίζονταν σε πραγματική θεσμική και νομική ανησυχία. 
Δεύτερον, ερχόμαστε στο άρθρο 27 που αποτελεί λόγο για την τροπολογία μας. Ο Υπουργός μίλησε για προστασία της πρώτης κατοικίας και αναστολή πλειστηριασμών κατά τη διάρκεια των διαπραγματεύσεων χωρίς να απαντήσει στο κρίσιμο σημείο της παραγράφου 3. Δηλαδή, τι συμβαίνει όταν ένας οικονομικά εξαντλημένος δανειολήπτης αδυνατεί να τηρήσει τη σύμβαση ρύθμισης; Η προστασία παύει να λειτουργεί. Επανέρχεται η δυνατότητα αναγκαστικής εκτέλεσης. Μπορεί να μετατραπεί η προσημείωση σε υποθήκη και κυρίως αποκλείεται η εκ νέου ρύθμιση των ίδιων ποσών μέσω του δικαστικού μηχανισμού. 
Επομένως, ο δανειολήπτης είναι εκτεθειμένος. Δηλαδή, προστατεύεται προσωρινά η κατοικία αλλά εάν αποτύχει η ρύθμιση ακόμη και λόγω πραγματικής οικονομικής αδυναμίας ο πολίτης δεν μπορεί να ζητήσει νέα ρύθμιση των ίδιων οφειλών μέσω του εξωδικαστικού. Σημαντικό. Σκεφτείτε έναν άνθρωπο που χάνει τη δουλειά του ή βλέπει το εισόδημά του να μειώνεται. Συμβαίνει. Μπορεί να θέλει να πληρώσει αλλά να μην μπορεί να ανταποκριθεί στη συμφωνία. Ποια είναι, λοιπόν, η πραγματική προστασία; Να αναστέλλεται προσωρινά ο πλειστηριασμός ή να εξασφαλίζεται βιώσιμη λύση έτσι ώστε ο πολίτης να μην οδηγηθεί ξανά στην απώλεια της κατοικίας του; Εμείς ζητάμε το δεύτερο. Γι’ αυτό καταθέσαμε τροπολογία για την απόσυρση του άρθρου 27 εάν όχι ολόκληρου του πρώτου μέρους. Αυτό θα θέλαμε στην κυριολεξία. Σας καλούμε να την αποδεχθείτε. 
Τρίτον, ο Υπουργός αναφέρθηκε στην αύξηση των προστίμων από τις 500.000 στα 5 εκατομμύρια ευρώ. Να αυξηθούν ασφαλώς. Αν και αυτό δεν σημαίνει φυσικά ότι δεκαπλασιάζεται η προστασία του δανειολήπτη. Προφανώς δεν σημαίνει, δεν αρκεί όμως αυτό. Πόσοι έλεγχοι και πόσες κυρώσεις θα γίνονται πραγματικά; Αυτό είναι το σημαντικότερο. Κυρίως τι θα συμβαίνει με τον δανειολήπτη που έχει υποστεί ζημία από παράνομη ή καταχρηστική πρακτική; Θα αποζημιώνεται; Θα επιστρέφονται τα χρήματα που εισπράχθηκαν αχρεωστήτως; Θα αποκαθίσταται η ζημία τους; 
Καμία απάντηση δεν υπάρχει σε όλα αυτά. Δεν μπορεί το κράτος να εισπράττει πρόστιμο και ο πολίτης να εξακολουθεί να επωμίζεται τις συνέπειες της παράβασης. Η εποπτεία πρέπει να εξασφαλίζει όχι μόνο κυρώσεις στις εταιρείες αλλά και ουσιαστική αποκατάσταση των δικαιωμάτων των πολιτών. 
Επιπλέον, ο Υπουργός παρουσίασε ως μεγάλη επιτυχία το σταθερό επιτόκιο 3% λέγοντας ότι δανειολήπτης που οφείλει 100.000 ευρώ μπορεί να εξοικονομήσει έως 28.000 ευρώ τον χρόνο, όπως θα καταθέσουμε στα Πρακτικά για να μην πει κανείς κάτι άλλο. 
Εδώ ζητάμε τον αναλυτικό υπολογισμό από εσάς, κύριε Πετραλιά. Αφορά ετήσια ή συνολική εξοικονόμηση και ποιες παραδοχές χρησιμοποιήθηκαν; Το όφελος εξαρτάται από το προηγούμενο επιτόκιο, τη διάρκεια και τους όρους της ρύθμισης. Πώς κατέληξε ο Υπουργός στις 28.000; Μας κάνει εντύπωση πραγματικά. Θα μας πει. Πρέπει να μας απαντήσετε πριν την ψηφοφορία. Το 6%, για παράδειγμα, όσο ήταν περίπου στο προηγούμενο άρθρο, επί κεφαλαίου, λοιπόν 100.000 ευρώ αντιστοιχεί αρχικά σε 6.000 ευρώ ετησίου τόκου. Χρειάζεται επομένως σαφής εξήγηση για το πώς προκύπτουν τα 28.000 ευρώ τον χρόνο που είπε ο Υπουργός. 
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Συνολικό.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Τον χρόνο είπε ο Υπουργός και θα το καταθέσω στα Πρακτικά. Εμείς ακούμε αυτά που λέει όχι αυτά που υποθέτουμε. 
Γιατί επίσης αποκλείστηκαν άλλες κατηγορίες υπερχρεωμένων πολιτών και δεν προβλέφθηκε αναδρομική ελάφρυνση για όσους έχουν ήδη πληρώσει υψηλότερους τόκους; 
Το βλέπω εδώ, κύριε Υπουργέ: «100.000 ευρώ μπορεί μόνο από αυτή την απόφαση να γλιτώσει έως και 28.000 ευρώ τον χρόνο». 
Τέταρτον, ο Υπουργός επιχείρησε να παρουσιάσει τις προτάσεις της αντιπολίτευσης ως απειλή για τη χρηματοπιστωτική σταθερότητα. Εμείς δεν ζητάμε να σταματήσει η αποπληρωμή των δανείων ούτε να υπονομευθεί η λειτουργία των τραπεζών. Ζητάμε να μην αποκτά ο εκδοχέας περισσότερα δικαιώματα από τον αρχικό πιστωτή, να μην αποδυναμώνονται τα δικαιώματα του δανειολήπτη λόγω της μεταβίβασης, να υπάρχει διαφάνεια ως προς το τίμημα και ουσιαστική προστασία του πολίτη. Η χρηματοπιστωτική σταθερότητα δεν μπορεί να αποτελεί άλλοθι για τη διατήρηση κάθε ανισορροπίας. Δεν αρνούμαστε προφανώς εμείς τις συνέπειες προηγούμενων Κυβερνήσεων αλλά δεν μπορεί να επικαλείται νόμους του 2015 ή του 2017 για να δικαιολογεί ο Υπουργός τις επιλογές του 2026. Είναι απαράδεκτο. 
Η Νέα Δημοκρατία κυβερνά τα τελευταία επτά χρόνια και έχει την ευθύνη να διορθώνει τις αδικίες που εξακολουθούν να υπάρχουν, εφόσον νομίζει ότι υπάρχουν αδικίες. Το ιδιωτικό χρέος πάντως δεν αντιμετωπίζεται με απλή μεταφορά απαιτήσεων από τις τράπεζες στα funds, ούτε μόνο με τη βελτίωση των τραπεζικών ισολογισμών. Αντιμετωπίζεται όταν ο πολίτης αποκτά πραγματική δυνατότητα να εξυπηρετήσει τις υποχρεώσεις του και να επανενταχθεί στην οικονομική ζωή. Μια ρύθμιση που δεν μπορεί να εξυπηρετηθεί δεν είναι λύση. Μεταθέτει το πρόβλημα στο μέλλον συχνά με μεγαλύτερο κόστος. Έχουμε υποχρέωση να προστατεύουμε όχι μόνο τις τράπεζες και τις εταιρείες διαχείρισης  -αν υποθέσουμε ότι έχουμε- αλλά και τους πολίτες, ιδίως τους πολίτες που βρίσκονται ανήμποροι απέναντί τους. 
Καταλήγοντας, δεν ζητάμε να χαριστούν τα χρέη. Ζητάμε να μην υπάρχουν δύο μέτρα και δύο σταθμά. Να μην έχει ο ισχυρός όλα τα εργαλεία και ο αδύναμος μόνο υποχρεώσεις. Η προστασία του δανειολήπτη δεν κρίνεται από τις διακηρύξεις ενός νομοσχεδίου αλλά από το αν μπορεί πραγματικά να προστατεύει την περιουσία του, να αμφισβητήσει τις απαιτήσεις και να αποπληρώσει το χρέος με όρους που αντέχει. Ας θυμηθούμε, τέλος, ότι το ελληνικό τραπεζικό σύστημα στηρίχτηκε επανειλημμένα με δημόσιους πόρους ενώ το κόστος της κρίσης μεταφέρθηκε σε μεγάλο βαθμό στην κοινωνία. Δεν μπορεί, λοιπόν, να κοινωνικοποιούνται οι ζημίες, όπως συνήθως συμβαίνει, να ιδιωτικοποιούνται τα οφέλη και να φορτώνεται διαρκώς ο λογαριασμός στους πολίτες. Είναι άδικο και πρέπει να αλλάξει. 
Ευχαριστώ πολύ. 
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει από τη ΝΙΚΗ ο ειδικός αγορητής κ. Βορύλλας, για τη δευτερολογία του. 
Μετά συνεχίζουμε με τον κ. Παππά.
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, οι 120 δόσεις για φορολογικές και ασφαλιστικές οφειλές αποτελούν θετική προσθήκη. Η ΝΙΚΗ της υποστήριζε εδώ και χρόνια επειδή το χρέος πρέπει να εξυπηρετείται με δόση συμβατή με το πραγματικό εισόδημα. Η επιμονή της Κυβέρνησης σε ανεπαρκή σχήματα αποπληρωμής καθυστερούσε την επανένταξη οικογενειών και μικρών επιχειρήσεων. Η ρύθμιση αφορά οφειλές έως 31 Δεκεμβρίου 2024 με προϋπόθεση αίτησης έως 30 Ιουνίου 2027 και ελάχιστη δόση 30 ευρώ. Προβλέπεται μετάβαση ενεργών 72 δόσεων. Ο κ. Πετραλιάς υπερασπίστηκε το επιτόκιο του 5,8% επικαλούμενος την πάγια ρύθμιση για τους συνεπείς. Η δεκαετής επιβάρυνση όμως απαιτεί ξεχωριστή αξιολόγηση λόγω της μεγάλης διάρκειάς της. Ζητούμε επιτόκιο κοντά στο 4%, επέκταση της ρύθμισης και στις οφειλές του 2025, ενημέρωση για το συνολικό κόστος και περιθώριο θεραπείας πρόσκαιρης αδυναμίας. 
Και ενώ βλέπουμε επιχειρηματίες που προσπαθούν να ρυθμίσουν τις υποχρεώσεις και να είναι ενήμεροι, υπάρχει και η άλλη πλευρά του νομίσματος: υποθέσεις «Pizza Fan» και «Χωριάτικο» που θέτουν ένα βασικό ερώτημα για την ΑΑΔΕ. Πόσο αποτελεσματικοί είναι οι έλεγχοι όταν οργανωμένοι μηχανισμοί φέρονται να λειτουργούν επί χρόνια πριν αποκαλυφθούν. Η εξάρθρωσή τους αποτελεί θετική εξέλιξη. Ωστόσο η επιτυχημένη σύλληψη της εγκληματικής οργάνωσης από το ελληνικό FBI τοποθετεί τη φερόμενη δράση τους τουλάχιστον από το 2016, γεγονός που απαιτεί συγκεκριμένες απαντήσεις για τον χρόνο αντίδρασης των ελεγκτικών υπηρεσιών. 
Ιδιαίτερο βάρος έχει ο εντοπισμός των αχυρανθρώπων. Στην υπόθεση «Χωριάτικο» η αστυνομική έρευνα περιγράφει εκατοντάδες εταιρικά σχήματα παρένθετες εκπροσώπους και διαδοχική αντικατάσταση εταιρειών που συσσωρεύαν χρέη ενώ η δραστηριότητα συνεχιζόταν υπό τον ίδιο πραγματικό έλεγχο. Γιατί αυτή η επαναλαμβανόμενη πρακτική δεν ανακόπηκε νωρίτερα; Το κρίσιμο ελεγκτικό στοιχείο είναι η αναντιστοιχία μεταξύ του εμφανιζόμενου εκπροσώπου και της πραγματικής λειτουργίας της επιχείρησης. Όταν πρόσωπα χωρίς εμφανείς πόρους ή επιχειρηματική παρουσία εκπροσωπούν εταιρείες μεγάλου τζίρου, απαιτείται διερεύνηση. Ποιος χρηματοδοτεί την δραστηριότητα; Ποιος κινεί τους λογαριασμούς; Ποιος δίνει εντολές και ποιος εισπράττει τα οφέλη; 
Καθοριστικά είναι και τα οικονομικά δεδομένα και η πραγματική άσκηση διοίκησης. 
Κύριοι, όταν ξέσπασε η κρίση, τον λογαριασμό τον πλήρωσαν εργαζόμενοι, συνταξιούχοι, άνεργοι και μικρομεσαίοι. Την ίδια ώρα οι παρεμβάσεις ανακεφαλαιοποίησης και αναδιάρθρωσης του τραπεζικού συστήματος, έφτασαν περίπου 46,7 δισεκατομμύρια ευρώ, ποσό που δεν ταυτίζεται στο σύνολό του με οριστική δημοσιονομική ζημιά. Για τη διάσωση των τραπεζών κινητοποιήθηκαν δεκάδες δισεκατομμύρια. Για τη διάσωση των κατοικιών των πολιτών, εξακολουθούμε να συζητούμε αν θα τους επιτρέψουμε να εξαγοράσουν οι ίδιοι τις απαιτήσεις τους, με όρους οικονομικά ισοδύναμους με εκείνους που προσφέρονται στα επενδυτικά κεφάλαια. Και αυτή η αντίφαση απαιτεί μια απάντηση. 
Και ρωτώ: Όταν μια τράπεζα δέχεται με μεταβίβαση μια απαίτηση σε τρίτο με σημαντική έκπτωση, γιατί να μην έχει προηγουμένως ο ίδιος ο δανειολήπτης τη δυνατότητα να προσφέρει οικονομικά ισοδύναμο τίμημα και να εξοφλήσει οριστικά το χρέος του; Αυτό επιδιώκει η πρόταση της Νίκης της 6ης Οκτωβρίου του 2026: Δικαίωμα προτίμησης, υποχρεωτική ενημέρωση, εξήντα ημέρες για άσκηση του δικαιώματος, άλλες εξήντα για εξόφληση και αντικειμενικός μηχανισμός προσδιορισμού τιμήματος στις μεταβιβάσεις χαρτοφυλακίων. 
Κυρίες και κύριοι συνάδελφοι, η κρίση, όμως, δεν αφορά μόνο τους πλειστηριασμούς. Σύμφωνα με στοιχεία της Eurostat για το 2025, το 26,4% του πληθυσμού στην Ελλάδα αντιμετώπιζε υπέρμετρη επιβάρυνση κόστους στέγασης, έναντι περίπου 7,7% στην Ευρωπαϊκή Ένωση. Είναι ο εργαζόμενος που ο μισθός του τελειώνει στα μέσα του μήνα. Είναι εκείνος που ξεκινάει στις 5 το πρωί και αλλάζει τρεις ή τέσσερις συγκοινωνίες για να φτάσει στη δουλειά του. Είναι το ζευγάρι που αναβάλλει τη δημιουργία οικογένειας. 
Με το άρθρο 15 του ν. 5313/2026, προστέθηκαν στο άρθρο 27 του ν. 4738/2020 οι παράγραφοι 3 και 4. Η παράγραφος 3 αναγνωρίζει στη σύμβαση αναδιάρθρωσης οφειλών ισχύ εκτελεστού τίτλου, σύμφωνα με το άρθρο 904, παράγραφος 2 Κώδικας Πολιτικής Δικονομίας για τις προβλεπόμενες απαιτήσεις προς χρηματοδοτικούς φορείς. Η παράγραφος 4 επεκτείνει την εκτελεστικότητά της στους εγγυητές, συνοφειλέτες και ασφαλειοδότες που έχουν συμβληθεί στη σύμβαση, ενώ προβλέπει τη δυνατότητα εγγραφής συντηρητικής κατάσχεσης και προσημείωσης της υποθήκης. 
Επιπλέον, το άρθρο 15 παράγραφος 2 του ν. 5313/2026 καθιστά τη ρύθμιση εφαρμοστέα και στις συμβάσεις που καταρτίστηκαν πριν από την έναρξη ισχύος του νόμου, ως προς αθετήσεις που επέρχονται μεταγενέστερα. Η κατάργηση των παραγράφων 3 και 4 του άρθρου 27 του ν. 4738/2020, αποτελεί νομοθετική επιλογή που μπορεί να υποστηριχθεί με επιχειρήματα προστασίας των οφειλετών, ασφάλειας δικαίου και διατήρησης ισορροπίας μεταξύ των συμβαλλόμενων. Η επιλογή αυτή δεν προϋποθέτει την κατάργηση του εξωδικαστικού μηχανισμού ούτε την αμφισβήτηση του κύρους των συμφωνιών αναδιάρθρωσης. Ο εξωδικαστικός μηχανισμός πρέπει να διευκολύνει την αποκατάσταση της οικονομικής δυνατότητας του οφειλέτη και όχι να αποδυναμώνει τις εγγυήσεις, γι’ αυτό πρέπει να αποσυρθούν οι συγκεκριμένες παράγραφοι.
 Κύριε Υπουργέ, κυρίες και κύριοι συνάδελφοι, όταν η ελληνική κοινωνία κλήθηκε να στηρίξει το τραπεζικό σύστημα, η πολιτεία έλαβε αποφάσεις τεράστιας οικονομικής κλίμακας. Σήμερα που χιλιάδες οικογένειες αγωνίζονται να διατηρήσουν την κατοικία και την περιουσία τους, ποια είναι η αντίστοιχη αποφασιστικότητα της κοινωνίας; 
Οι τράπεζες διασώθηκαν με τη συνδρομή της πολιτείας. Η πολιτεία οφείλει τώρα να αποδείξει ότι διαθέτει την ίδια αποφασιστικότητα για την προστασία των πολιτών. 
Από το Βήμα αυτό ζητούμε μια διαρκή, συντονισμένη και θεσμικά κατοχυρωμένη προσπάθεια προστασίας των δανειοληπτών και αντιμετώπισης της στεγαστικής κρίσης, με συγκεκριμένες δεσμεύσεις, με δημόσιο έλεγχο, με συμμετοχή των κοινωνικών φορέων και με πραγματική λογοδοσία. Η νομοθετική ευθύνη δεν εξαντλείται σε εξαγγελίες. Αποδεικνύεται από την αποτελεσματικότητα των παρεμβάσεων και από την προστασία που παρέχεται στην πράξη στους πολίτες. Η κοινωνία χρειάζεται δικαιοσύνη με πράξεις. Τώρα που ο πολιτικός σας χρόνος δαπανήθηκε και συμπληρώνετε οκτώ έτη συνεχούς διακυβέρνησης, την ύστατη αυτή η ώρα -και πριν κυματίσει η σημαία του Finish- έχετε δύο δρόμους να ακολουθήσετε: Ή θα υιοθετήσετε, έστω και τώρα, τις προτάσεις εθνικής αφύπνισης που σας προτείνουμε ή θα μείνετε στην ιστορία ως μοιραίοι και άπραγοι του χρέους και της ευθύνης να προστατεύσετε, έστω την ύστατη στιγμή, τον ελληνικό λαό από τα κοράκια που ασύδοτα πύκνωσαν πάνω του και καραδοκούν να τον αφανίσουν. Η επιλογή είναι δική σας. 
Ευχαριστώ πάρα πολύ.  
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. Τον λόγο τώρα έχει από τον ΣΥΡΙΖΑ για τη δευτερολογία του ο κ. Νικόλαος Παππάς.
ΝΙΚΟΛΑΟΣ ΠΑΠΠΑΣ: Ευχαριστώ, κύριε Πρόεδρε. 
Υπάρχουν διεθνή γεγονότα τα οποία έχουν κοινό παρονομαστή και αντανάκλαση στην εγχώρια πολιτική, οικονομική και κοινωνική ζωή. Εκλογές στις Ηνωμένες Πολιτείες: Υπήρξε ένα δημοκρατικό κύμα, ένας μεγάλος συνασπισμός δυνάμεων -προοδευτικών, κεντρώων, μέχρι και ριζοσπαστών της Αριστεράς- που έφερε μια μεγάλη πολιτική αλλαγή. Αναμετρήθηκαν δύο στρατηγικές: Η στρατηγική του φόβου και η στρατηγική της αλήθειας και της ελπίδας, από την άλλη. Οι προοδευτικές δυνάμεις μίλησαν για τη ρίζα του προβλήματος, η οποία δεν είναι άλλη από το κόστος ζωής με τρόπο εύληπτο και με τρόπο που κινητοποίησαν δυνάμεις προς την κάλπη. 
Διεθνές γεγονός δεύτερο: Οι αναταραχές και οι μεγάλες διαδηλώσεις στην Ευρώπη. Πάλι ο ίδιος παρονομαστής: Το κόστος ζωής.
Στην Ελλάδα, στον πυρήνα του αυξημένου κόστους ζωής, βρίσκεται η στεγαστική κρίση. Και πίσω από τη στεγαστική κρίση, βρίσκεται το ένα και εξής σχέδιο-κέρβερος που, κακώς, εσείς ονομάζετε «Ηρακλής». Μπορούμε αενάως να παρακολουθούμε συζητήσεις και εντός της Βουλής, κύριοι, όπου θα γίνεται συζήτηση μεταξύ των πολιτικών δυνάμεων για παραμετρικές αλλαγές στη διαχείριση του χρέους. 
Υπάρχει ένας ελέφαντας στο δωμάτιο, όμως, ο οποίος θα ρυμουλκεί και εσάς, κύριε Πετραλιά -όχι ως πρόσωπο, ως οικονομικό επιτελείο- να φέρνετε ευνοϊκές ρυθμίσεις για τους servicers μήπως καταπέσουν οι εγγυήσεις του ελληνικού δημοσίου, με τις οποίες έχουν εξασφαλίσει τα λεφτά τους. Αν δεν τα πάρουν από τους πλειστηριασμούς, θα τα πάρουν από τον φορολογούμενο. Αυτό το σχήμα πρέπει να καταργηθεί. Όλα τα άλλα καλώς να γίνουν και όσα προτείνουν και τα κόμματα της Αντιπολίτευσης -βεβαίως να αυξηθεί και η προστασία- αλλά η ρίζα του προβλήματος είναι η μηχανική του σχεδίου «Ηρακλής». Πρέπει να τελειώνουμε με αυτό και να μας εξηγήσετε -ελπίζουμε, κάποια στιγμή- τι συμβαίνει με τις εγγυήσεις και αν υπάρχει κίνδυνος κατάπτωσης. Διότι, αν υπάρχει κίνδυνος κατάπτωσης, εκεί η δική μας πρόταση αποκτά ακόμα μεγαλύτερη επικαιρότητα.
Άκουσα πάρα πολλές επιθέσεις στην παράταξή μας -στον ΣΥΡΙΖΑ – Προοδευτική Συμμαχία- και στην κυβέρνηση του 2015 - 2019. Ένα είναι το κεντρικό συμπέρασμα για τον λαό, κατά τη γνώμη μου: Ότι είναι πολύ προτιμότερο να έχει μια Αριστερά που κάνει αυτό που μπορεί, παρά μια Δεξιά που κάνει αυτό που θέλει. Και όταν ήμασταν εμείς Κυβέρνηση, υπήρχε προστασία της πρώτης κατοικίας, κύριοι, με τρεις διαδοχικές νομοθετικές παρεμβάσεις: Και με επέκταση του νόμου Κατσέλη και με τον νόμο Κατσέλη - Σταθάκη και με τον νόμο, βεβαίως, του αείμνηστου Αλέκου Φλαμπουράρη. 
Αυτό ξηλώσατε άρον άρον όταν έγινε η πολιτική αλλαγή του 2019 και καταργήσατε την προστασία της πρώτης κατοικίας. Γιατί την καταργήσατε, όπως αποδέχτηκε λίγους μήνες μετά; Για να φέρετε τον «Ηρακλή» και να μπορούν με την ησυχία τους να βγάλουν τα 35 δισ. 
Άρα, Χρήστο Γιαννούλη, μην αναρωτιέσαι γιατί δεν φέρνουν προστασία πρώτης κατοικίας. Διότι δεν θα βγουν τα 35 δισ. του «Ηρακλή». Αν προστατεύεται η πρώτη κατοικία, κινδυνεύουν τα business plans. Και έτσι όπως το έχουν στήσει, θα πάει ο φορολογούμενος να πληρώνει τους servicers. Αν δεν τα βγάλουν από τους πλειστηριασμούς, δηλαδή, 25% απόκλιση έχουν, προσέξτε. Αν είχανε στα αρχικά τους σχέδια να βγάλουν 100 ευρώ, βγάζουν 75. Δεν έχουν απαντήσει οι κυβερνητικοί ακόμα. Περιμένουμε την απάντησή σας. 
Φέρατε ένα νομοσχέδιο. Ποια είναι η φιλοσοφία του; Φέρνετε πράγματα τα οποία ήδη υπάρχουν σε προηγούμενη νομοθεσία ή στον Κώδικα Δεοντολογίας των Τραπεζών, τα ονοματίζετε «νέα νομοθετική πρωτοβουλία», αυτά τα πράγματα ήταν για να προστατεύουν τους δανειολήπτες και ποτέ δεν εφαρμόζονταν και κάνετε αβαβά και θέλετε να περάσετε από κάτω από τις κεραίες, σκανδαλώδεις ρυθμίσεις που ευνοούν έτι περαιτέρω τους δανειστές. 
Όμως, ο ΣΥΡΙΖΑ - Προοδευτική Συμμαχία δεν επέτρεψε αυτό το παιχνίδι απόκρυψης. Ζητήσαμε ονομαστική ψηφοφορία για τα άρθρα 22, 24 και 30, που αφορούν τα δύο πρώτα τις προθεσμίες και το 30 τον ρόλο της Τράπεζας της Ελλάδος, ο οποίος εκλείπει και παραδίδεται ο δανειολήπτης βορά στον δανειστή. Βεβαίως, έχουμε φέρει και ακόμα δύο τροπολογίες. Εκεί θα φανεί εάν πραγματικά έχετε οποιαδήποτε πρόνοια να προστατεύσετε τους δανειολήπτες. Δεν έχετε. Είναι σαφές ότι δεν έχετε. Διότι κρύβετε μέσα σε αυτό το νομοσχέδιο ρυθμίσεις οι οποίες θα επιδεινώσουν τη θέση του δανειολήπτη. Κι έρχεστε και πανηγυρίζετε. Μην το κάνετε, σας παρακαλώ, αυτό. 
Λέτε ότι αυξάνετε το όριο προστίμων. Δεν αυξάνετε το πρόστιμο που μπαίνει. Αυξάνετε το ταβάνι. Τι νόημα έχει να λέτε σε έναν ο οποίος αποδεδειγμένα δεν θέλει να πηδήξει ούτε πάνω από τούβλο ότι έχει τη δυνατότητα να πηδήξει έξι μέτρα στο άλμα επί κοντώ; Γιατί δεν την κάνετε τη ρύθμιση 5 δισεκατομμύρια; Οι servicers παίρνουν τα σπίτια του κοσμάκη πληρώνουν -λέει- πρόστιμα 9 χιλιάδες, 10 χιλιάδες, 20 χιλιάδες όταν το όριο είναι 500. Προσέξτε! Και φέρνετε ρύθμιση τώρα -μας δουλεύετε κανονικά κι εμάς και τον κόσμο που παρακολουθεί- που λέει θα είναι 5 εκατομμύρια το όριο. Τι μας λες; 
ΑΛΕΞΑΝΔΡΟΣ ΚΑΖΑΜΙΑΣ: Το μέγιστο. 
ΝΙΚΟΛΑΟΣ ΠΑΠΠΑΣ: Το μέγιστο ακριβώς. Πάλι 9.000 το κανονικό όμως. Το πραγματικό πρόστιμο θα είναι 9.000, 10.000, 20.000, 30.000, εκτός κι αν αλλάξανε οι διαθέσεις και τα μυαλά σας. 
Δεν δέχομαι καν να σχολιάσω, θα έπρεπε να παραλείψω πραγματικά, τη ρύθμιση που λέει ότι αν κάποιος δανειολήπτης τηρεί τη ρύθμισή του, δεν θα του πάρετε το σπίτι. Εδώ πραγματικά είναι δηλαδή να γελάει κανείς. Τηρεί τη ρύθμισή του. Τι νόημα έχει η ρύθμιση; Προφανώς, για να μην του πάρουν το σπίτι. Κι έρχεστε και το νομοθετείτε αυτό; Σας είπαμε και στις Επιτροπές νομοθετήστε ότι απαγορεύεται και η απαγωγή του δανειολήπτη. Εάν τηρεί τη ρύθμιση, απαγορεύεται ρητώς η απαγωγή. Διότι όταν είσαι σε δάνειο κάμπτεται και ο Ποινικός Κώδικας, Χρήστο Γιαννούλη. Αυτά, λοιπόν, είναι αχαρακτήριστα. 
Ένα παράδειγμα. Με τη ρύθμιση που φέρνετε, εάν ο πολίτης ας πούμε αποδεικνύει ότι αντέχει δόση 400 ευρώ, ο servicer απαντά ότι αξιώνει 700, ανταπαντά εντός προθεσμίας ενός μήνα ο δανειολήπτης ότι όχι, αντέχω μέχρι 400, ο servicer μπορεί να κατεβάσει τα ρολά και να μην απαντήσει. Δεν υπάρχει ρητή διατύπωση κλειστής προθεσμίας, ενώ υπάρχει στον Κώδικα Δεοντολογίας. Προσέξτε τώρα τη διολίσθηση. Διότι σας νοιάζουν τα 35 δισεκατομμύρια ευρώ. Αυτή είναι η ουσία. Πρέπει να βγει αυτό το πλάνο για να μην καταπέσουν οι εγγυήσεις του δημοσίου, κύριοι. 
Γι’ αυτό, λοιπόν, ο ΣΥΡΙΖΑ - Προοδευτική Συμμαχία έχει καταθέσει το δικό του αίτημα ονομαστικής ψηφοφορίας. Δώδεκα Βουλευτές του ΣΥΡΙΖΑ, αλλά και επτά Ανεξάρτητοι Βουλευτές μαζί με τους Βουλευτές του ΣΥΡΙΖΑ - Προοδευτική Συμμαχία. 
Η μία από τις δύο τροπολογίες μας -να το ακούσει ο κόσμος- είναι για την κατάργηση του επαγγελματικού ακατάσχετου των servicers. Άκουσον-άκουσον! Είναι το μοναδικό είδος επιχείρησης στην Ελλάδα στο οποίο δεν μπορεί να μπει η εφορία και ο ΕΦΚΑ. Χρειάζεται, λοιπόν, μία σοβαρή μεταστροφή πολιτικής, με αλλαγή στόχου. Ο στόχος ο κεντρικός εδώ, γύρω από τον οποίο οργανώνεται η πολιτεία, οι servicers και τα επιχειρηματικά πλάνα και η νομοθεσία είναι τα 35 δισεκατομμύρια του «Ηρακλή», του «Κέρβερου». 
Ο στόχος, λοιπόν, πρέπει να είναι η λύση του ιδιωτικού χρέους και κοινωνική κατοικία στην Ελλάδα, η οποία βρίσκεται στο μηδέν και αποτελεί εξαίρεση. Η πρόταση του ΣΥΡΙΖΑ - Προοδευτική Συμμαχία είναι η λύση. 
Ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής δεκαεννιά μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Αιτωλικού. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει τώρα η κ. Διαμάντω Μανωλάκου από το Κομμουνιστικό Κόμμα Ελλάδας για τη δευτερολογία της.
ΔΙΑΜΑΝΤΩ ΜΑΝΩΛΑΚΟΥ: Μέσα από την τοποθέτηση του κυρίου Υπουργού και των Υφυπουργών φάνηκε ότι είσαστε ιδιαίτερα επίμονοι στα αντιλαϊκά αντιδραστικά σας μέτρα. Γιατί το νομοσχέδιό σας διευκολύνει όχι τους ευπαθείς δανειολήπτες να μην χάσουν την κύρια κατοικία τους, αλλά εξυπηρετεί τα funds και servicers να αρπάξουν τα σπίτια. Φτάνετε στο σημείο να στηρίζετε ακόμα και το άρθρο 23 που μερικώς το αποσύρατε.
 Υποστηρίζετε και καμαρώνετε ότι μειώνετε την προκαταβολή στο 15%. Το ζήτημα δεν είναι το ποσοστό, αλλά εάν μπορεί αυτό το 15% να το πληρώσει ο οφειλέτης. Και το ξέρετε καλά ότι δεν μπορεί να το πληρώσει. Γιατί; Γιατί δεν το έχει. Άρα, είναι δώρο στους τραπεζίτες για άλλοθι της αρπαγής της κύριας κατοικίας. Το ξέρετε καλά ότι αυτό είναι ακριβώς το πρόβλημα της αδυναμίας ρυθμίσεων σήμερα. Ο λόγος είναι ολοφάνερος. Τους έχετε καταδικάσει σε μισθούς στα επίπεδα του 2009, τους έχετε κλέψει τριετίες, τον δέκατο τρίτο και δέκατο τέταρτο μισθό και σύνταξη. 
Πραγματική προστασία της κατοικίας είναι η απαγόρευση των πλειστηριασμών, το κούρεμα των τόκων και προσαυξήσεων και κυρίως, βιώσιμες ρυθμίσεις, με βάση το εισόδημα των εργαζομένων, χωρίς προκαταβολές και άλλα εμπόδια. Τα άλλα είναι σάλτσα κοροϊδίας. Αυτό που τελικά κάνετε με το αντιδραστικό νομοσχέδιο σας είναι ότι εξασφαλίζετε να συνεχίζονται οι πλειστηριασμοί σπιτιών και να καλπάζουν τα κέρδη των τραπεζών. 
Συνεπώς, με τις ονομαστικές ψηφοφορίες που μας καλείτε και μας απειλείτε να ψηφίσουμε για να έχετε συνένοχους, σας λέμε ότι θηλιές στο λαιμό των δανειοληπτών δεν βάζουμε. Αντίθετα, παλεύουμε αγωνιστικά με το εργατικό κίνημα για να σωθούν τα σπίτια τους από τα «κοράκια». Κι έχουμε πετύχει να σωθούν σπίτια εργατικών λαϊκών οικογενειών και είμαστε υπερήφανοι γι’ αυτό. Ναι, οι αγώνες πιάνουν τόπο. 
Ωστόσο, το εξοργιστικό που κάνετε είναι ότι από τη μια οι τράπεζες έχουν σωθεί με τα λεφτά του λαού, με δεκάδες δισεκατομμύρια που τους δώσατε από τον προϋπολογισμό, και τώρα θέλουν να πάρουν και τα σπίτια του λαού κι εσείς διευκολύνετε. Γιατί προκλητικά η Κυβέρνηση τι κάνει; Αντί να προστατεύει τον λαό από τα «κοράκια», φροντίζει να τους ακονίζει τα νύχια. 
Αναγκαστήκατε να αποσύρετε μία προκλητική διάταξη, που εκεί χτίζετε όλοι σας την αντιπαράθεση, αλλά αφήνετε όρθιο όλο το νομοθετικό οπλοστάσιο των πλειστηριασμών που έχτισαν διαχρονικά Νέα Δημοκρατία, ο Τσίπρας με το ΣΥΡΙΖΑ και το ΠΑΣΟΚ. 
Παρουσιάζετε μέσα σε ορισμένα άρθρα αυτού του νομοσχεδίου ότι οι αγρότες είναι ευνοούμενοι και ορισμένοι κυβερνητικοί Βουλευτές κουνούσαν σημαία. Όμως, κρύβετε την αλήθεια. Τι κάνετε; Αυτόματα αλλαγή καθεστώτος ΦΠΑ. Αν ένας αγρότης στο ειδικό καθεστώς ΦΠΑ πάψει να πληροί τις προϋποθέσεις, η Εφορία δεν περιμένει να κάνει αίτηση. Τον αλλάζει αυτόματα. Μαζί αλλάζουν αυτόματα και τα βιβλία του, η έδρα του και το καθεστώς ΦΠΑ. Έχει δέκα μέρες να δηλώσει τυχόν διορθώσεις. Στον μικρό αγρότη, χωρίς λογιστή, χωρίς ενημέρωση, του αλλάζετε καθεστώς, βιβλία και έδρα μέσα σε μια νύχτα και μετά τρέχει να συμμαζέψει τα ασυμμάζευτα. 
Γιατί δεν στηρίζετε απλοποιημένες διαδικασίες για τον μικρό αγρότη; Γιατί; Επειδή δεν τον θέλετε στα πόδια σας.
Τι άλλο κάνετε; Δίνετε εξουσιοδότηση στον Διοικητή της ΑΑΔΕ για την παραπάνω αλλαγή, δηλαδή, του δίνετε λευκή επιταγή να αποφασίζει μόνος του για ζητήματα που αγγίζουν χιλιάδες επαγγελματίες. Αλλά ποια είναι η ΑΑΔΕ που δεν βρήκε τα μεγάλα σκάνδαλα που είναι στην επικαιρότητα, χάνοντας εκατοντάδες εκατομμύρια σε έσοδα; Είναι αυτή που εσείς μεταφέρατε τον ΟΠΕΚΕΠΕ -ναι, εσείς αποφασίσατε μόνοι σας τη μεταφορά του ΟΠΕΚΕΠΕ στην ΑΑΔΕ- για να συγκαλύψετε το σκάνδαλο του ΟΠΕΚΕΠΕ και να καλύψετε τα ίχνη που είχε μέσα και κατηγορούμενους, μεταξύ άλλων, και Υπουργούς. Αυτό κάνατε. 
Ακόμα, για να μπορεί ένας αγρότης να υποβάλει ενιαία αίτηση ενίσχυσης, δηλαδή, να ζητήσει τις αγροτικές επιδοτήσεις που δικαιούται, θα πρέπει υποχρεωτικά να είναι εγγεγραμμένος στο Μητρώο Αγροτών και Αγροτικών Εκμεταλλεύσεων. Πολλοί, όμως, μικροαγρότες και ιδίως οι ηλικιωμένοι ή όσοι καλλιεργούν περιστασιακά, δεν είναι γραμμένοι στο Μητρώο. Η γραφειοκρατία, λοιπόν, γίνεται εμπόδιο στην επιβίωσή του. Είναι σίγουρο ότι η διάταξη της υποχρεωτικότητας εγγραφής στο Μητρώο θα αξιοποιηθεί στο μέλλον για τον περιορισμό των δικαιούχων επιδότησης και τον αποκλεισμό μικρών εκμεταλλεύσεων.
Και τώρα, δείτε την ταξική πολιτική σας. Μέσα στο νομοσχέδιο υπάρχει άρθρο που δίνονται επιπλέον κίνητρα για να εισαχθούν περισσότερες ναυτιλιακές εταιρείες στο Χρηματιστήριο, αφού θα συνεχίσουν να απολαμβάνουν τον φορολογικό παράδεισο που έχουν δημιουργήσει όλες οι κυβερνήσεις για τους εφοπλιστές. 
Η Κυβέρνηση, λοιπόν, διευκολύνει τις ναυτιλιακές επιχειρήσεις να αντλούν επιπλέον κεφάλαια από την κεφαλαιαγορά, όπως και την παραπέρα ανάπτυξη του Χρηματιστηρίου Αθηνών και των επιχειρηματικών ομίλων που δραστηριοποιούνται σε αυτό. Πρόκειται για μία ακόμα απίστευτη πρόκληση απέναντι στον λαό.
Την ίδια στιγμή που η Κυβέρνηση αυξάνει τη φορολεηλασία των εργαζομένων συνολικά των λαϊκών στρωμάτων και στέλνει τον κρατικό μηχανισμό να αρπάξει σπίτια ακόμα και χαμηλοσυνταξιούχων, για τους εφοπλιστές όμως που εξακολουθούν να καταγράφουν κέρδη χωρίς ιστορικό προηγούμενο και να θησαυρίζουν με τις επιχειρηματικές τους μπίζνες σε περιοχές επικίνδυνες που είναι οι ιμπεριαλιστικοί πόλεμοι και σκοτώνονται, σακατεύονται ή αγνοούνται ναυτεργάτες, προβλέπει νέες διευκολύνσεις για να αυξήσουν την κερδοφορία τους.
Τελειώνω με την κυβερνητική τροπολογία. Είναι κοροϊδία, γιατί η κατοχύρωση της προστασίας της πρώτης κατοικίας σημαίνει την απαγόρευση του πλειστηριασμού της μαζί με την απόσυρση του απαράδεκτου νομοσχεδίου της Κυβέρνησης και την κατάργηση όλου του πλαισίου που διαχρονικά διαμόρφωσαν οι κυβερνήσεις.
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία συνάδελφε. 
Τον λόγο τώρα έχει από το ΠΑΣΟΚ-Κίνημα Αλλαγής η εισηγήτρια κ. Μιλένα Αποστολάκη για τη δευτερολογία της.
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε.
Κυρίες και κύριοι συνάδελφοι, ομολογώ ότι χρειάζεται αυθεντικό πολιτικό θράσος για να παρουσιάζεται ως προστάτης των υπερχρεωμένων πολιτών μια Κυβέρνηση που επί επτά ολόκληρα χρόνια αποδυνάμωσε συστηματικά την προστασία τους και άφησε ανεξέλεγκτη την αγορά διαχείρισης των κόκκινων δανείων.
Με το σχέδιο νόμου που πρόκειται να ψηφίσετε σήμερα, καταγγελλόμενοι από το σύνολο της Αντιπολίτευσης και των εκπροσώπων των δανειοληπτών, βαφτίζετε «μεταρρυθμίσεις» καθυστερημένες και ανεπαρκέστατες διευθετήσεις του ασύδοτου πεδίου δράσης των funds και των servicers, το οποίο εσείς διαμορφώσατε, εσείς επιτρέψατε. Συνεχίζοντας να νομοθετείτε υπέρ των συμφερόντων των funds ή και καθ’ υπαγόρευσή τους, επιχειρήσατε να εμφανίσετε το άρθρο 23 ως μια αθώα διαδικαστική διευκόλυνση και να αποσιωπήσετε τη στέρηση ενός σταδίου δικαστικής προστασίας από τον οφειλέτη.
Η προηγούμενη απόκτηση εκτελεστού τίτλου δεν είναι γραφειοκρατία, όπως επιχειρήσατε να υποστηρίξετε. Είναι ουσιώδης εγγύηση δικαστικής προστασίας. Αυτήν την εγγύηση προσπαθήσατε να παρακάμψετε, προσφέροντας στα funds και τους servicers αυτό που ήθελαν, δηλαδή την επιτάχυνση των πλειστηριασμών και παρά την άτακτη υποχώρησή σας, αρνείστε να καταργήσετε την αντίστοιχη πρόβλεψη που εσείς ψηφίσατε για τον εξωδικαστικό μηχανισμό.
Καταθέσαμε συγκεκριμένη τροπολογία και την απορρίψατε με την αδιανόητη δικαιολογία ότι η σύμβαση ρύθμισης έχει εχέγγυα αξιοπιστίας γιατί παράγεται από τον αλγόριθμο, γιατί ο δανειολήπτης έχει τη δυνατότητα να ελέγξει τα στοιχεία της οφειλής και να αμφισβητήσει τις ανακρίβειες. Μα, ποιον κοροϊδεύετε; Σεβαστείτε τουλάχιστον την οδύνη και την απελπισία των δανειοληπτών.
Αυτό που όλοι καταλαβαίνουμε είναι ότι το άρθρο 23 ήταν ένα ακόμα χατίρι στα funds και τους servicers που αναγκαστήκατε να αποσύρετε και επιμένετε να το διατηρείτε από την άλλη για τον εξωδικαστικό, γιατί αυτούς υπερασπίζεστε, αυτούς εκπροσωπείτε.
Είναι προφανές, λοιπόν, ότι καταψηφίζουμε επί της αρχής αυτό το νομοσχέδιο και σας εγκαλούμε, γιατί έχετε το θράσος -το πολιτικό θράσος- να πανηγυρίζετε σήμερα για στοιχειώδεις εγγυήσεις προστασίας τις οποίες εσείς επί επτά χρόνια στερείτε από τους πολίτες, κάνοντας το χατίρι αυτών που εκπροσωπείτε.
Γιατί νομοθετείτε σήμερα, επτάμισι χρόνια μετά; Γιατί υπαναχωρήσατε και αποσύρετε το άρθρο 23 -σήμερα- και το διατηρείτε για τον εξωδικαστικό; Γιατί σε λίγους μήνες έχουμε εκλογές, για να εξασφαλίσετε την πολιτική επιβίωση του Πρωθυπουργού. Αυτή είναι η πραγματικότητα. Αυτό είναι το κίνητρο της σημερινής νομοθέτησης. Γι’ αυτόν τον λόγο ο κ. Πιερρακάκης έφερε μετά την άτακτη υποχώρηση τις δύο τροπολογίες. Γι’ αυτό θυμήθηκε τον απόντα Τσίπρα, που πράγματι άνοιξε διάπλατα τον δρόμο για τα funds, του servicers και τους μαζικούς ηλεκτρονικούς πλειστηριασμούς. Ο κ. Πιερρακάκης είναι ο διαχειριστής του πολιτικού κόστους. Ο κ. Τσίπρας όμως καταδικάστηκε ηχηρά και δύο φορές, το 2019 και το 2023. Τελειώσαμε.
Υπεύθυνος για όσα συμβαίνουν σήμερα και εδώ και επτάμισι χρόνια στη χώρα είναι ο κ. Μητσοτάκης. Αυτός κατάργησε ολοσχερώς την προστασία της πρώτης κατοικίας. Αυτός αφήνει ασύδοτη τη λειτουργία των funds και των servicers. Αυτός αποπειράθηκε για μια ακόμη φορά με το άρθρο 23 να νομοθετήσει υπέρ των εταιρειών διαχείρισης και εναντίον των αδύναμων δανειοληπτών.
Ο Πρόεδρος του Eurogroup μάς μίλησε για συναίνεση. Επιχείρησε μάλιστα να μας κάνει υποδείξεις ευρωπαϊκού πολιτικού πολιτισμού και ύφους. Αφού είναι ενωτικός ο κ. Πιερρακάκης και συναινετικός, τον καλούμε να ασκήσει την επιρροή του, προκειμένου να συζητηθεί η πρόταση νόμου του ΠΑΣΟΚ για το ιδιωτικό χρέος και να την υπερψηφίσει. Τον διαβεβαιώνουμε ότι δεν τινάζει την μπάγκα στον αέρα, για να επαναλάβω τις ψευδείς κινδυνολογίες του. Σε αντίθεση με όσα ο ίδιος σχεδιάζει και υλοποιεί, τα οποία διασφαλίζουν την ασύδοτη κερδοφορία και την ανεξέλεγκτη δράση των πιστωτών, η πρότασή μας υπηρετεί τον στόχο της κοινωνικής συνοχής, της ανάγκης των πολλών.
Και επειδή ο κ. Πιερρακάκης αντί να απαντήσει επί της ουσίας στην ολοκληρωμένη πρόταση νόμου του ΠΑΣΟΚ για το ιδιωτικό χρέος, την διαστρέβλωσε σκόπιμα για να ξεφύγει ο ίδιος από τη μέγγενη των κόκκινων δανείων, του απαντάμε. Ισχυρίστηκε αναληθώς ότι το ΠΑΣΟΚ προτείνει την πτώχευση ως προϋπόθεση προστασίας της πρώτης κατοικίας. Είναι ψέματα. Αποσιώπησε σκόπιμα ότι η πρότασή μας προβλέπει τη δικαστική εξαίρεσή της από τη ρευστοποίηση με ρύθμιση έως τριάντα πέντε έτη, κοινωνικά κριτήρια και δυνατότητα κρατικής συνεισφοράς.
Εμφάνισε το δικαίωμα προτίμησης του δανειολήπτη ως απειλή για το τραπεζικό σύστημα -μη φοβάστε, δεν θα τινάξουμε την μπάνκα στο αέρα- γιατί αποσιώπησε σκόπιμα ότι η εξαγορά προτείνεται σε τίμημα υψηλότερο από εκείνο που προσφέρει το fund, διασφαλίζοντας και το οικονομικό συμφέρον της Τράπεζας. Δεν τινάζεται η μπάνκα στον αέρα. Ας μην ανησυχεί τόσο ο κ. Πιερρακάκης για την κερδοφορία των funds και των servicers. Δεν είναι αυτή η αποστολή του. Αποστολή του είναι να εκπροσωπεί και να υπερασπίζεται την ελληνική κοινωνία. 
Το νομοσχέδιο, κυρίες και κύριοι συνάδελφοι, ανέδειξε τη διαιρετική τομή που μας χωρίζει. Υπερασπίζεστε τους λίγους, νοιαζόμαστε για τους πολλούς. Διευρύνετε τους αποκλεισμούς, αγωνιζόμαστε για την κοινωνική συνοχή. 
Απευθύνομαι στους συνεπείς και έντιμους δανειολήπτες της χώρας, τη συντριπτική πλειοψηφία, δηλαδή σε όσους μετά την κρίση είδαν τις ζωές τους να διαλύονται και αγωνίζονται με αξιοπρέπεια να σώσουν το σπίτι τους, να εξασφαλίσουν την επιβίωση της μικρομεσαίας επιχείρησής τους, το εισόδημα για την οικογένειά τους, σε αυτούς, που το απαγορευτικό κόστος ζωής και οι αισχροκέρδεια δεν επιτρέπουν να πάρουν ανάσα και να βγουν από τον φαύλο κύκλο της υποχρέωσης, των τόκων και των προσαυξήσεων, τη στιγμή που funds και servicers αφήνονται να λειτουργούν «ανεξέταστα και ασύδοτα», τη στιγμή που η κερδοφορία των τραπεζών παραμένει ιλιγγιώδης με υπέρογκες χρεώσεις και προμήθειες και σχεδόν μηδενικά επιτόκια χορηγήσεων. Απευθύνομαι σε αυτούς και τους λέω καθαρά: Δεν είστε μόνοι σας. Η ουσιαστική προστασία των δανειοληπτών συνιστά για το ΠΑΣΟΚ ηθική δέσμευση και πολιτική προτεραιότητα. 
Θα συνεχίσουμε, αταλάντευτα και ενοχλητικά επίμονα, να διεκδικούμε δικαιοσύνη για τους δανειολήπτες και εγγυόμαστε τη θεσμική και νομοθετική του στήριξη μετά την ήττα της Νέας Δημοκρατίας στις επερχόμενες εκλογές. 
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία συνάδελφε. 
Τον λόγο έχει τώρα ο εισηγητής από τη Νέα Δημοκρατία, ο κ. Αυγενάκης. 
ΕΛΕΥΘΕΡΙΟΣ ΑΥΓΕΝΑΚΗΣ: Κύριε Πρόεδρε, κύριε Υπουργέ, αγαπητοί συνάδελφοι, η σημερινή συζήτηση ξεκαθάρισε κάτι ουσιαστικό. Πίσω από τις γενικές διακηρύξεις για την προστασία των δανειοληπτών, υπάρχουν συγκεκριμένες ρυθμίσεις και βέβαια, στο τέλος της ημέρας, συγκεκριμένοι ψήφοι. 
Ακούσαμε την Αντιπολίτευση να επανέρχεται διαρκώς στο άρθρο 23. Από το άρθρο 23, όμως, αποσύρθηκε πλήρως η επίμαχη πρόβλεψη που καθιστούσε τη διμερή σύμβαση ρύθμισης εκτελεστό τίτλο. Η Κυβέρνηση άκουσε τις επιφυλάξεις που διατυπώθηκαν και έκρινε ότι δεν πρέπει να μείνει καμία σκιά γύρω από τη δικαστική προστασία του οφειλέτη.
Αυτή είναι η ουσία του κοινοβουλευτικού διαλόγου. Ακούμε τις παρατηρήσεις, τις αξιολογούμε και όπου χρειαστεί, ναι, διορθώνουμε. Όσοι, λοιπόν, εξακολουθούν να παρουσιάζουν την επίμαχη πρόβλεψη ως ισχύουσα, παρά τη διαγραφή της, αποφεύγουν το πραγματικό ερώτημα τι θα ψηφίσουν για τις διατάξεις που βρίσκονται σήμερα ενώπιόν μας. Θα ψηφίσουν το δικαίωμα του δανειολήπτη να λαμβάνει δωρεάν και μέσα σε σαράντα πέντε ημέρες πλήρη εικόνα της οφειλής του και την αναστολή των τόκων, όταν ο πιστωτής δεν παρέχει εγκαίρως τα στοιχεία; Θα ψηφίσουν την ακυρότητα παράνομων πράξεων εκτέλεσης κατά ασυνεπούς οφειλέτη; 
Ας είμαστε, όμως, καθαροί. Η απόσυρση της επίμαχης πρόβλεψης στο άρθρο 23 δεν μπορεί να μετατραπεί σε άλλο και για την καταψήφιση όλων των υπόλοιπων προστατευτικών ρυθμίσεων. Δεν μπορεί η Αντιπολίτευση να ζητά μία διόρθωση, να πανηγυρίζει όταν η διόρθωση γίνεται και ύστερα, όπως το βλέπουμε να συμβαίνει, να καταψηφίζει, όπως τουλάχιστον δηλώνει αρχικά, το διορθωμένο νομοσχέδιο. Αυτό δεν είναι συνέπεια, είναι πολιτική υπεκφυγή. Και επειδή ακούσαμε μαθήματα κοινωνικής ευαισθησίας, ας θυμηθούμε και πάλι τη νομοθετική αλήθεια.
Τα είπε άλλωστε και ο κ. Πιερρακάκης και αρκετοί συνάδελφοι. Θα τα επαναλάβω και εγώ, διότι νομίζω ότι η επανάληψη είναι μήτηρ μαθήσεως. 
Επί πρωθυπουργίας Αλέξη Τσίπρα με τον νόμο 4354/2015 θεσπίστηκε το πλαίσιο για τις εταιρείες διαχείρισης και απόκτησης απαιτήσεων και για τη μεταβίβαση μη εξυπηρετούμενων δανείων. Με το πλαίσιο του νόμου 4472/2017 και του ν. 4512/2018 καθιερώθηκαν και στη συνέχεια έγιναν αποκλειστικά ηλεκτρονικοί οι πλειστηριασμοί. Εκείνοι που πολιτεύτηκαν με το σύνθημα «κανένα σπίτι στα χέρια τραπεζίτη» ήταν αυτοί που ως κυβέρνηση άνοιξαν θεσμικά τον δρόμο στα funds και στους ηλεκτρονικούς πλειστηριασμούς. 
Το υπενθυμίζουμε, γιατί δεν μπορεί όσοι έβαλαν την υπογραφή τους στη δημιουργία αυτού του πλαισίου, να εμφανίζονται σήμερα ως ανεύθυνοι θεατές ή ως όψιμοι προστάτες των δανειοληπτών. Η μνήμη στην πολιτική δεν μπορεί να λειτουργήσει επιλεκτικά, γι’ αυτό η σημερινή ονομαστική ψηφοφορία δεν αποτελεί επικοινωνιακό ελιγμό. Αποτελεί πράξη κοινοβουλευτικής ευθύνης.
Ο Υπουργός ζήτησε ονομαστική ψηφοφορία -σωστά- για τις κρίσιμες διατάξεις προστασίας των οφειλετών και όταν ο ΣΥΡΙΖΑ ζήτησε να προστεθούν τα άρθρα 22, 24 και 30, η κυβερνητική πλευρά το αποδέχτηκε αμέσως. Δεν αποφεύγουμε κανένα άρθρο και καμία ψήφο. Καλούμε κάθε πολιτική δύναμη να πάρει καθαρή θέση με το όνομα κάθε Βουλευτή δίπλα στην ψήφο του. 
Ακούσαμε, επίσης, ότι η απουσία των servicers από την ακρόαση των φορέων αποδεικνύει δήθεν κυβερνητική ανοχή. Το αντίθετο ισχύει. Καταδικάσαμε καθαρά την απουσία τους ως θεσμικά και πολιτικά απαράδεκτη. Και επειδή η λογοδοσία δεν μπορεί να εξαρτάται από το εάν κάποιος επιλέγει να εμφανιστεί σε μια συνεδρίαση, τη μετατρέπουμε σε δεσμευτικό κανόνα. Υποχρέωση δημοσιοποίησης στοιχείων, στρατηγικό σχέδιο προς τις τράπεζες της Ελλάδος, αυστηρότερη εποπτεία και φυσικά κυρώσεις.
Με την τροπολογία που κατατέθηκε, το ανώτατο διοικητικό πρόστιμο για σοβαρές παραβάσεις στους servicers, δεκαπλασιάζεται το ποσό που μπορεί να επιβληθεί από 500.000 στα 5.000.000 ευρώ. Αυτό είναι ένα πραγματικά αποτρεπτικό όριο και όποιος παραβιάζει τους κανόνες, πρέπει να γνωρίζει ότι η παραβίαση έχει σοβαρό κόστος.
Η δεύτερη νέα παρέμβαση είναι εξίσου συγκεκριμένη για τους ευάλωτους και επιλέξιμους οφειλέτες του εξωδικαστικού μηχανισμού. Το επιτόκιο καθορίζεται στο 3% και παραμένει σταθερό για όλη τη διάρκεια της ρύθμισης, ανεξάρτητα από εμπράγματες εξασφαλίσεις. Δεν θα εξαρτάται πλέον η δόση τους από τη μελλοντική διακύμανση του Euribor. 
Ο πολίτης θα γνωρίζει τι πληρώνει και θα μπορεί να προγραμματίσει τη ζωή του. Σε μια οφειλή, για παράδειγμα, 100.000 ευρώ και διάρκειας είκοσι ετών, το συνολικό όφελος μπορεί να φτάσει περίπου στις 20.000 ευρώ για εξασφαλισμένη απαίτηση και τις 28.000 ευρώ για ανεξασφάλιστη. Αυτή είναι μια μετρήσιμη ανακούφιση. 
Ακούσαμε ακόμη ότι το νομοσχέδιο δεν λύνει συνολικά το πρόβλημα του ιδιωτικού χρέους ή δεν θεσπίζει μια γενική και άνευ όρων προστασία κάθε κατοικίας. Πότε δεν ισχυριστήκαμε ότι ένα νομοθέτημα εξαφανίζει κάθε οφειλή ή κάθε δύσκολη περίπτωση. Η υπεύθυνη πολιτική δεν καλλιεργεί αυταπάτες, δημιουργεί όμως εφαρμόσιμες λύσεις και πραγματική πρόταση ρύθμισης πριν από τον πλειστηριασμό, προστασία του συνεπούς οφειλέτη, περιορισμό της προκαταβολής, σαφές χρονοδιάγραμμα, ψηφιακή καταγραφή και κυρώσεις για την παραβίαση των υποχρεώσεων του πιστωτή. Το κρίσιμο νέο στοιχείο, ο επανυπολογισμός γίνεται αυτοδικαίως, χωρίς αίτηση, χωρίς ανακοπή, χωρίς αγωγή και χωρίς να υποχρεώνεται ο αγρότης ή ο εγγυητής να ξεκινήσει μια νέα δικαστική διαδρομή.
Κυρίες και κύριοι συνάδελφοι, σήμερα ψηφίζουμε συγκεκριμένα δικαιώματα για τον δανειολήπτη, συγκεκριμένες υποχρεώσεις για τον πιστωτή και συγκεκριμένες κυρώσεις για τον servicer. Η Κυβέρνηση άκουσε τις παρατηρήσεις, απέσυρε τη διάταξη που προκάλεσε αντιδράσεις και ενίσχυσε το νομοσχέδιο με νέες ευνοϊκές ρυθμίσεις. Τώρα κάθε κόμμα και κάθε Βουλευτής καλείται να τοποθετηθεί πάνω στο κείμενο που έχουμε όλοι μπροστά μας. Οι πολίτες θα ακούσουν τα επιχειρήματα, αλλά θα δουν και την ψήφο του καθενός μας ξεχωριστά.
Ως εισηγητής της Νέας Δημοκρατίας καλώ το Σώμα να υπερψηφίσει τις διατάξεις, γιατί η προστασία του πολίτη δεν μένει στα λόγια, την αποδεικνύουμε με κανόνες που εφαρμόζονται και λύσεις που έχουν αντίκρισμα στην καθημερινότητά τους. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Έχει ζητήσει τον λόγο η Πρόεδρος της Πλεύσης Ελευθερίας, η κ. Κωνσταντοπούλου, η οποία δικαιούται δύο παρεμβάσεις, μία πεντάλεπτη και μία τρίλεπτη. 
Κυρία Κωνσταντοπούλου, μπορείτε, βεβαίως, να χρησιμοποιήσετε και τις δύο, απλά δεν μπορεί να γίνει σύμπτυξη του χρόνου ενιαία. Θα δοθεί ο χρόνος και για τις δύο με τη σειρά. 
Σας δίνω πρώτα την πεντάλεπτη παρέμβαση, την οποία δικαιούστε.
ΝΟΤΗΣ ΜΗΤΑΡΑΚΗΣ: Δηλαδή, μετά μπορώ να πάρω και τις τρεις παρεμβάσεις που έχω μαζί; 
ΠΡΟΕΔΡΕΥΩΝ (Γεώργιος Γεωργαντάς): Μετά τις δευτερολογίες, μόνο οι Πρόεδροι των Κομμάτων μπορούν να κάνουν παρεμβάσεις.
ΝΟΤΗΣ ΜΗΤΑΡΑΚΗΣ: Και οι Κοινοβουλευτικοί Εκπρόσωποι, σύμφωνα με τον κ. Κακλαμάνη, στη Διάσκεψη.
ΠΡΟΕΔΡΕΥΩΝ (Γεώργιος Γεωργαντάς): Ας μιλήσει η κ. Κωνσταντοπούλου και ό,τι άλλο θέμα τεθεί, θα το αντιμετωπίσουμε. 
Η κυρία Πρόεδρος έχει τον λόγο για πέντε λεπτά για την πρώτη της παρέμβαση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήθελα να γνωρίζει, πρώτα από όλα, ο πολίτης και η κοινωνία με ποιον τρόπο συζητιέται αυτό το νομοσχέδιο από διατάξεις, για τις οποίες…
Κύριε Κωτσέ, θέλετε να μιλήσετε στη συνέχεια στο τηλέφωνο; 
Κύριε Πρόεδρε, σας παρακαλώ, μηδενίστε μου τον χρόνο. Ευχαριστώ. 
ΝΟΤΗΣ ΜΗΤΑΡΑΚΗΣ: Και εσείς μιλάτε μέσα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπορείτε και έξω να περάσετε, αν θέλετε να μιλήσετε στο τηλέφωνο. Καταλαβαίνω ότι είστε εύχαρις, αλλά ακούω περισσότερο εσάς από ό,τι τη φωνή μου. 
ΝΟΤΗΣ ΜΗΤΑΡΑΚΗΣ: Κύριε Πρόεδρε, κάνει ότι δεν το ακούει.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Σας παρακαλώ όλους! 
ΝΟΤΗΣ ΜΗΤΑΡΑΚΗΣ: Θα πάρω τον λόγο μετά να το πω.
ΠΡΟΕΔΡΕΥΩΝ (Γεώργιος Γεωργαντάς): Κύριε Μηταράκη, παρακαλώ.
Συνεχίστε σας παρακαλώ, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ας ξεκινήσω, λοιπόν, από την αήθη παρέμβαση που έγινε πριν από λίγο, για να εξηγήσω στους πολίτες ότι την ώρα που αυτή η Κυβέρνηση παριστάνει ότι δεν έχει από πού να βρει πόρους, αυτήν την ίδια ώρα δίνει αφειδώς χρήματα σε εργολάβους που κατά σύστημα, κατ’ επάγγελμα και κατά συνήθεια παραβιάζουν τις υποχρεώσεις τους, προκαλώντας κινδύνους για το κοινό, για τους πολίτες, για τους επιβάτες, για τους ανθρώπους. 
Αντιδρά στην ομιλία πολιτικής Αρχηγού ο Βουλευτής Χίου, που αφού διαφήμισε το αεροδρόμιο της Χίου ως ένα μεγάλο έργο, για το οποίο σημειωτέον είχαν εκταμιευθεί παχυλά κονδύλια, στη συνέχεια επιχείρησε να διασκεδάσει την πραγματικότητα όταν το αεροδρόμιο Χίου άρχισε να καταβρέχει τους πολίτες και όταν φυσικά δικαίως ξεσηκώθηκε όλος ο κόσμος. 
Και ποια ήταν η απάντηση; Αντί να αναλάβουν τις ευθύνες τους εκείνοι που έκαναν αυτήν τη βρώμικη σύμβαση, να διαβεβαιώνουν δημόσια ότι παρακαλάνε τον εργολάβο, τον ίδιο που έπρεπε να επιστρέψει τα χρήματα και να αποζημιώσει το Ελληνικό Δημόσιο, να κάνει επισκευές γρήγορα.
Δυστυχώς, αυτή είναι η κατάσταση. Ένα κόμμα που χρωστάει 602 εκατομμύρια ευρώ στις τράπεζες για το 2025 και μένει να δούμε για το 2026. Θα έχει πάει στα 650 εκατομμύρια ευρώ, διότι αυτήν τη γεωμετρική αύξηση έχει το χρέος της Νέας Δημοκρατίας, που είναι ο κυρίαρχος μπαταχτσής προς τις τράπεζες, ο κυρίαρχος στρατηγικός αποπληρωτής, που διαφημίζει κιόλας ότι δεν θα πληρώσει ποτέ, ούτε εκείνος, ούτε η Νέα Δημοκρατία, ούτε το ΠΑΣΟΚ. 
Κυρία Αποστολάκη, πολύ ωραία, δακρύβρεχτα μας τα είπατε, αλλά δεν μας είπατε πόσα χρωστάει και το δικό σας κόμμα. Χρωστάει 550 εκατομμύρια ευρώ. Είμαστε εδώ εμείς που θυμόμαστε ότι αλλάζατε ονομασίες και ΑΦΜ και «Ελιά» και «Κίνημα Αλλαγής» και ένα σωρό διαφορετικές νομικές μορφές, προκειμένου αφενός να ξεχάσει ο κόσμος τα χρόνια της διακυβέρνησής σας, αφετέρου να αποσοβηθεί αυτή η φοβερή οφειλή, που είναι οφειλή τελικά σε βάρος του ελληνικού λαού, διότι οι τράπεζες την ώρα που χαρίζονται σε εσάς ισοσκελισμένα μάλιστα σχεδόν, την ίδια ώρα επιπίπτουν επάνω στους πολίτες. 
Η Πλεύση Ελευθερίας έχει εντελώς διαφορετική θέση για τα πράγματα. Δεν πιστεύει ούτε στους τραπεζίτες σαν δήθεν εκείνους που θα εγγυηθούν τις λύσεις και ας θυμηθούμε τι έχει ζήσει αυτή η χώρα. Από τον Παπαδήμο, τον τραπεζίτη που έγινε Πρωθυπουργός -είθε για να φέρει τη λύση και μας βύθισε σε δεύτερο μνημόνιο- στον Μόντι στη διπλανή μας χώρα στην Ιταλία, στον Ντράγκι στην Ευρωπαϊκή Ένωση, στον Στουρνάρα εδώ, από τραπεζίτης Υπουργός Οικονομικών και από Υπουργός Οικονομικών αρχιτραπεζίτης, να διαιωνίζει το πρόβλημα, να διαχειρίζεται την κρίση, να μετακυλίει τις συνέπειες αποκλειστικά στην κοινωνία και στους ευάλωτους ανθρώπους και να καυχάται και να περιφέρεται στις βίλες της Πάρου -στην Πάρο, κυρία Κεφαλά, στο νησί μας- και σε άλλους τόπους, απομυζώντας παχυλά πλεονεκτήματα. 
Εμείς ούτε στην κ. Λαγκάρντ πιστεύαμε ποτέ, που τώρα παραιτήθηκε και θα περίμενα από τον κ. Πιερρακάκη -πείτε του- να μας πει μια κουβέντα, γιατί παραιτήθηκε η κ. Λαγκάρντ από διοικήτρια της Ευρωπαϊκής Κεντρικής Τράπεζας και πώς αποτιμάται η θητεία της; Ποια είναι η θέση της Ελλάδας συνολικά για την λειτουργία της Ευρωπαϊκής Κεντρικής Τράπεζας, η οποία στην κρίσιμη στιγμή με τη βοήθεια δυστυχώς και των Ελλήνων προδοτών στραγγάλισε τη χώρα, απηύθυνε τελεσίγραφα εκβιασμού στη χώρα και έκοψε τη ρευστότητα. Τα θυμόμαστε αυτά.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Προέδρου)
Και θυμόμαστε και τι έκανε ο καθένας. Και αποτιμάται ποιοι έχουν βγάλει δεκάδες ακίνητα από θέσεις εξουσίας. Δεν είναι αυτή, κύριοι, η αποστολή του δημόσιου άνδρα και της δημόσιας γυναίκας να βγάζει φράγκα, να βγάζει ακίνητα, να αυξάνει την περιουσία του. Αν είναι έντιμος ο πολιτικός, μειώνεται η περιουσία του από την κυβερνητική, πολιτική, κοινοβουλευτική θητεία, δεν αυξάνεται. Θα πρέπει, λοιπόν, να δοθεί μία απάντηση πώς εσείς αυξάνετε την περιουσία σας την ώρα που ο λαός, οι πολίτες στενάζουν. 
Έρχομαι, όμως, σε αυτά που εμείς πιστεύουμε. Έχουμε 392 άρθρα, τετρακόσιες σαράντα νομίζω σελίδες και ανώτατος χρόνος ομιλίας για μία πολιτική Αρχηγό, όπως εγώ, τριάντα κάτι λεπτά. Η διαίρεση δίνει πέντε δευτερόλεπτα για κάθε άρθρο. Τόσος χρόνος ομιλίας αντιστοιχεί σε κάθε άρθρο του νομοσχεδίου. Και αυτό, βέβαια, συμφέρει εκείνους που θέλουν να κρύψουν, κύριε Αυγενάκη -εξαφανίστηκε ο εισηγητής της Νέας δημοκρατίας- το άρθρο 349, με το οποίο νομιμοποιούνται οι μαύρες αξιόποινες πράξεις διαχείρισης του ΟΠΕΚΕΠΕ την κρίσιμη μάλιστα περίοδο, το 2025 και 2026, δαπάνες των περιφερειακών και ειδικών αποκεντρωμένων υπηρεσιών της ΑΑΔΕ, για τις οποίες δεν έχουν τηρηθεί οι διαδικασίες δέσμευσης κατά το έτος 2025 από 1η Ιανουαρίου του 2026…
ΠΡΟΕΔΡΕΥΩΝ (Γεώργιος Γεωργαντάς): Κυρία Πρόεδρε, οφείλω να σας πω ότι έχει ζητήσει λόγο για τρίλεπτη παρέμβαση και ο κ. Μηταράκης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα περιμένω εδώ.
ΠΡΟΕΔΡΕΥΩΝ (Γεώργιος Γεωργαντάς): Οπότε πρέπει να δώσω τώρα τον λόγο στον κ. Μηταράκη και να κάνετε μετά την τρίλεπτη παρέμβασή σας εσείς. Αυτό που είπα για τις συνεχόμενες ήταν με δεδομένο ότι δεν υπήρχε πρόθεση από κάποιον άλλο εκείνη τη στιγμή για να κάνει παρέμβαση. Οπότε έτσι μπαίνουμε και στη σειρά και στην τάξη, που είναι να μην είναι συνεχόμενες.
Κυρία Πρόεδρε, καταλαβαίνετε ότι το σωστό είναι η άλλη παρέμβαση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλετε να κατέβω;
ΠΡΟΕΔΡΕΥΩΝ (Γεώργιος Γεωργαντάς): Ναι και ευχαριστώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μου είπατε κάτι άλλο και το είπατε και δημόσια.
ΠΡΟΕΔΡΕΥΩΝ (Γεώργιος Γεωργαντάς): Βεβαίως, το είπα και δημόσια. Κυρία Πρόεδρε, δεν αλλάζει κάτι και δεν υπάρχει λόγος αντιδικίας. Αν δεν υπήρχε άλλος που να ζητήσει παρέμβαση, θα γινόταν συνεχόμενα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν μου είπατε αυτό, όμως.
ΠΡΟΕΔΡΕΥΩΝ (Γεώργιος Γεωργαντάς): Αυτό είπα.
Θα κάνει τώρα ο κ. Μηταράκης τη δική του τρίλεπτη παρέμβαση και αμέσως μετά εσείς. 
Ορίστε, κύριε Μηταράκη, έχετε τον λόγο.
ΝΟΤΗΣ ΜΗΤΑΡΑΚΗΣ: Ευχαριστώ, κύριε Πρόεδρε. 
Κάνω την πρώτη από τις τρεις τρίλεπτες παρεμβάσεις που δικαιούμαι στο κλείσιμο της συνεδρίασης, σύμφωνα με την απόφαση της Διάσκεψης των Προέδρων, για να κάνω δύο σχόλια. 
Πρώτον, αναφέρθηκα στην κ. Κωνσταντοπούλου όχι γιατί είχε άδικο. Είχε δίκαιο η παρατήρησή της ότι δεν μπορούν τα μέλη της Εθνικής Αντιπροσωπείας να μιλάνε στο τηλέφωνο την ώρα που υπάρχει ομιλητής στο Βήμα. Απλώς σχολίασα την υποκρισία της, γιατί πολλές φορές η ίδια -την έχω δει ο ίδιος- κάθεται στη θέση της και μιλάει στο τηλέφωνο. Ίσως είναι οι ανάγκες του δικηγορικού της γραφείου ή η απασχόλησή της που κάνει παράλληλα με την πολιτική της καριέρα. Δικαίωμά της είναι.
 Κάποια στιγμή, όμως, κυρία Κωνσταντοπούλου, η υποκρισία έχει και ένα όριο, όπως και ο πολιτικός μικρομεγαλισμός κάποια στιγμή έχει ένα όριο. Σε αυτό θα αναφερθώ στην επόμενη παρέμβαση. 
Επειδή, όμως, αναφερθήκατε στο αεροδρόμιο της Χίου, για να με μέμψετε προσωπικά…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μεμφθείτε είναι η λέξη.
ΝΟΤΗΣ ΜΗΤΑΡΑΚΗΣ: Όταν δεν εκλεγείτε ξανά Βουλευτής, θα σας πάρω για δασκάλα Ελληνικών.
Το αεροδρόμιο της Χίου ξεκίνησε να σχεδιάζεται το 1985. Το 2019, όταν εκλέχτηκε η Κυβέρνηση Κυριάκου Μητσοτάκη, το έργο υπήρχε μόνο στη σκέψη του Υπουργείου. 
Από το 2019 μέχρι το 2022 ολοκληρώθηκε η αδειοδότηση, η χρηματοδότηση και η συμβασιοποίηση δύο παράλληλων έργων. Το έργο του κτιρίου του αεροδρομίου παραδόθηκε το 2025 και ναι, υπήρχε μια απαράδεκτη εικόνα λόγω κακής συντήρησης από την Υπηρεσία Πολιτικής Αεροπορίας και όχι λόγω προβλήματος στο έργο σύμφωνα με το Υπουργείο υποδομών. Άρα, η Κυβέρνηση της Νέας δημοκρατίας παρέδωσε ένα έργο που περίμεναν οι Χιώτες από τη δεκαετία του ‘80. Ο διάδρομος του αεροδρομίου ξεκίνησε το 2022 και παραδίδεται πριν από το καλοκαίρι του 2027. 
Άρα, η Νέα Δημοκρατία, κυρία Πρόεδρε, έχει κάνει πάρα πολλά πράγματα στη Χίο και γι’ αυτό και στις προηγούμενες εκλογές πήρε 47% στην εκλογική περιφέρεια Χίου. 
Από εκεί και πέρα, βέβαια, στην παρέμβασή σας δεν μιλήσατε για την ουσία του νομοσχεδίου. Είναι ένα νομοσχέδιο όπου δεκαοχτώ παρεμβάσεις έρχονται για να στηρίξουν τους δανειολήπτες, να τους δώσουν περισσότερα εργαλεία στην αντιπαράθεση που πολλές φορές υπάρχει από κακές συμπεριφορές των servicers, οι οποίοι με αυτό το νομοσχέδιο θα έχουν αυξημένες ευθύνες λογοδοσίας, αν δεν τηρούν αυτά που ο νόμος απαιτεί. 
Θα δοθεί, λοιπόν, η ευκαιρία σε εσάς και στους τέσσερις Βουλευτές που το κόμμα σας έχει -θυμίζω ότι το κόμμα σας δεν είναι κοινοβουλευτική ομάδα σύμφωνα με τον Κανονισμό, αλλά σύμφωνα με την παρέκκλιση της παραγράφου 2 του Κανονισμού, δεν έχετε δέκα Βουλευτές που είναι η πάγια πρόβλεψη του Κανονισμού για τις κοινοβουλευτικές ομάδες, είστε κοινοβουλευτική ομάδα κατά παρέκκλιση-…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε;
ΝΟΤΗΣ ΜΗΤΑΡΑΚΗΣ: Είναι η παράγραφος 2 του Κανονισμού. Διαβάστε το.
Θα έχετε τη δυνατότητα, λοιπόν, οι τέσσερις Βουλευτές σας κι εσείς να τοποθετηθείτε. Θα ψηφίσετε τα μέτρα που στηρίζουν τους δανειολήπτες και βάζουν αυξημένες ευθύνες λογοδοσίας στους servicers ή όχι; Θα κριθείτε σε λίγο. 
ΠΡΟΕΔΡΕΥΩΝ (Γεώργιος Γεωργαντάς): Κυρία Πρόεδρε, έχετε τον λόγο για την τρίλεπτη παρέμβασή σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ευχαριστώ πολύ.
(Θόρυβος στην Αίθουσα)
ΠΡΟΕΔΡΕΥΩΝ (Γεώργιος Γεωργαντάς): Παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα μηδενίσετε παρακαλώ τον χρόνο;
ΠΡΟΕΔΡΕΥΩΝ (Γεώργιος Γεωργαντάς): Μηδενίζω τον χρόνο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αγαπημένοι μου Βουλευτές, που τόσο πολύ ενοχλείτε, μα τόσο πολύ ενοχλείτε, που λυσσάνε κατά τρόπο πρωτοφανή. Χαλάει την πιάτσα η Κοινοβουλευτική Ομάδα της Πλεύσης Ελευθερίας και χαιρόμαστε πάρα πολύ γι’ αυτό. Και χαίρομαι να σας βλέπω με αυτόν τον τρόπο να εκδηλώνετε τον φθόνο σας για μια Κοινοβουλευτική Ομάδα που είναι εργατική και δεν πάει για μπάνιο την ώρα που πρέπει να είναι στο Υπουργείο, για μία Κοινοβουλευτική Ομάδα που είναι ζωντανή και ζωηρή και δεν αγνοείται η τύχη της και κοιμάται… 
Καλώς τον κύριο Σενετάκη.  Αναβλήθηκε η δίκη σας έμαθα, ε; Αναβάλλονται οι δίκες για τον ΟΠΕΚΕΠΕ, αλλά η Κοινοβουλευτική Ομάδα της Νέας Δημοκρατίας ασχολείται με την Πλεύση Ελευθερίας.
(Θόρυβος από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αναβλήθηκε για τον «Φραπέ», αναβλήθηκε για τον Σενετάκη, αναβλήθηκε για την Παπακώστα, αλλά λυσσάνε με την Πλεύση Ελευθερίας. 
Κύριε Αυγενάκη, εσείς καλά κάνετε και έχετε πάει εκεί πίσω και δεν συμμετέχετε, διότι ξέρετε πολύ καλά ότι αυτά σας περιμένουν.
ΠΡΟΕΔΡΕΥΩΝ (Γεώργιος Γεωργαντάς): Κυρία Πρόεδρε, κατά τον Κανονισμό δεν μπορούν να γίνονται ονομαστικές αναφορές. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επιτρέψτε μου, κύριε Πρόεδρε, να συνεχίσω την ομιλία μου χωρίς διακοπές. 
(Θόρυβος από την πτέρυγα της Νέας Δημοκρατίας)
Επιτρέψτε μου. Αυτοί που σκούζουν είναι αυτοί που ζητάνε τις αναβολές. 
Αυτοί που σκούζουν είναι αυτοί που ζητούν τις αναβολές!
ΠΡΟΕΔΡΕΥΩΝ (Γεώργιος Γεωργαντάς): Σταμάτησα τον χρόνο.
Κυρία Πρόεδρε, παρακαλώ. Πάγωσα τον χρόνο, κυρία Πρόεδρε, κι οφείλω να πω κάτι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, κύριε Πρόεδρε, δεν σας επιτρέπω να πείτε κάτι. Μιλάω αυτή τη στιγμή. 
ΠΡΟΕΔΡΕΥΩΝ (Γεώργιος Γεωργαντάς): Αυτοί που σκούζουν, όπως είπατε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς τώρα, για τον ΟΠΕΚΕΠΕ θέλετε ως πρώην Υπουργός Αγροτικής Ανάπτυξης να μιλήσετε;
ΠΡΟΕΔΡΕΥΩΝ (Γεώργιος Γεωργαντάς): …αντιδρούν επειδή υπάρχουν ονομαστικές αναφορές σε αυτούς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ως πρώην Υπουργός Αγροτικής Ανάπτυξης, κύριε Γεωργαντά;
ΠΡΟΕΔΡΕΥΩΝ (Γεώργιος Γεωργαντάς): Οφείλω να θυμίσω ότι κατά τον Κανονισμό απευθύνεστε στο Σώμα και όχι ονομαστικά στα πρόσωπα, κυρία Πρόεδρε.
Ξαναβάζω τον χρόνο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, με έχετε διακόψει αντικανονικά. Μπορώ να συνεχίσω την ομιλία μου; 
ΠΡΟΕΔΡΕΥΩΝ (Γεώργιος Γεωργαντάς): Βεβαίως, μπορείτε τώρα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ. 
Λοιπόν, αυτοί που σκούζουν είναι αυτοί που ζητάνε τις αναβολές. Είναι αυτοί που δεν είπανε λέξη για τον «Φραπέ». Είναι αυτοί οι οποίοι θάβουν τις υποθέσεις μεγάλης διαφθοράς και διαπλέκονται αγρίως και κρύβονται την κρίσιμη στιγμή. 
(Χειροκροτήματα από την πτέρυγα της Πλεύσης Ελευθερίας)
Η Πλεύση Ελευθερίας έτσι είναι και γι’ αυτό σας ενοχλεί η Πλεύση Ελευθερίας. Γι’ αυτό από όλα τα κόμματα της Αντιπολίτευσης, έξι κόμματα Αντιπολίτευσης, αυτό που σας ενοχλεί είναι η Πλεύση Ελευθερίας. Και ξέρετε κάτι; Θα σας ενοχλήσουμε κι άλλο, διότι εμείς θα φέρουμε την επόμενη εβδομάδα μάλιστα τα νομοσχέδια που εμείς έχουμε υποσχεθεί για την επιστροφή των χρημάτων που το τραπεζικό σύστημα πήρε με δικές σας πράξεις από τους πολίτες, για την αύξηση της φορολόγησης των υπερκερδών των τραπεζών και για τη δραστική μείωση και κατάργηση των χρεώσεων των τραπεζών προς τους πολίτες και προς τους δανειολήπτες, προς τους συνταξιούχους και όλους τους καταθέτες. 
(Χειροκροτήματα από την πτέρυγα της Πλεύσης Ελευθερίας)
Γι’ αυτό ενοχλείστε. Θα φέρουμε νομοσχέδιο για την προστασία της πρώτης κατοικίας, για την κατάργηση των funds και όχι άλλες λοβιτούρες με τα funds, για την προστασία των υπερχρεωμένων νοικοκυριών, αγροτών, επαγγελματιών, για την κατάργηση των ηλεκτρονικών πλειστηριασμών. 
Τι μας λέτε; Ποιοι τα έφεραν; Ναι, ο Τσίπρας τα έφερε, ο Υπουργός του ο Κοντονής που τώρα είναι στο ΠΑΣΟΚ και τα εφαρμόζει ο Μητσοτάκης. Όλοι οι κυβερνήσαντες έχετε λερωμένα χέρια και κανείς σας δεν θέλει να καταργήσει τα funds. Γι’ αυτό, αυτήν την ενέργεια θα την κάνουμε εμείς. Πάγωμα των πλειστηριασμών και απόλυτη απαγόρευση των πλειστηριασμών πρώτης κατοικίας, πάγωμα των ενοικίων για τέσσερα χρόνια ανανεώσιμα και απόλυτη προστασία των ευάλωτων ανθρώπων και κάθε πολίτη από εξώσεις από την πρώτη κατοικία!
(Χειροκροτήματα από την πτέρυγα της Πλεύσης Ελευθερίας)
 Τα λέμε στη Βουλή. Έχω κάνει εξήντα οκτώ ομιλίες, κύριοι, για αυτά τα θέματα. Τι να μας πείτε εσείς; Θα έλεγα και μια άλλη προσφώνηση. Αντ’ αυτού λέω, καλή μας δύναμη. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.
Κλείνει η συνεδρίαση με τη δευτερολογία του Υφυπουργού Οικονομικών του κ. Πετραλιά. 
Παρακαλώ, κύριε Υπουργέ, έχετε τον λόγο. 
ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε, για δυο λεπτά για το κλείσιμο. 
Κατ’ αρχήν μετά από δυο μέρες συζήτησης και τόσες ώρες επεξεργασίας -καθώς ακολουθεί η ονομαστική ψηφοφορία- σε ένα νομοσχέδιο που πραγματικά έχει θετικές ρυθμίσεις, να πούμε τα βασικά πράγματα που κάνει. Έχουμε αυστηροποίηση του πλαισίου για τους servicers. Έχουμε νέο τρόπο διμερών ρυθμίσεων, που για πρώτη φορά μπαίνουν κανόνες με συγκεκριμένες ημερομηνίες και χρονικά διαστήματα. Δεν υπήρχαν κανόνες στις διμερείς ρυθμίσεις. Άρα, είναι σημαντικό. Έχουμε τις 120 δόσεις. 
Έχουμε και κάτι που δεν αναφέρθηκε πολύ, αλλά έχει τεθεί και στα δάνεια με εγγύηση ελληνικού δημοσίου. Αν δείτε, υπάρχει διάταξη που επεκτείνουμε και μετά τον Φεβρουάριο 2023 για όσους καταπέσουν και όσους θα καταπέσουν στο μέλλον, να μπορούν να μπουν στις 120 δόσεις μελλοντικά. Είναι μόνιμη ρύθμιση. Το ξέρω ότι ήταν μεγάλο πρόβλημα και δεν αναφέρθηκε κατά τη διάρκεια της συζήτησης. 
Επίσης, 3% σταθερό επιτόκιο για όλη τη διάρκεια του εξωδικαστικού και για όσους στο μέλλον μπουν στον εξωδικαστικό, φορολόγηση κρυπτοστοιχείων με 10% φόρο υπεραξίας, διατάξεις για τη λογιστική μεταρρύθμιση, ενσωμάτωση οδηγιών για υποκαταστήματα τρίτων χωρών, διαχείριση κινδύνων ρευστότητας, κινδύνων διακυβέρνησης.
Λοιπά θέματα: Να λύσουμε το θέμα με την επιστροφή ΕΦΚ αγροτών στα πρατήρια. Είναι μέσα σε διάταξη. Υπάρχει η ρύθμιση για τους μαστιχοπαραγωγούς Χίου. Είναι θετικές ρυθμίσεις. 
Κλείνοντας, είναι προφανές και σωστά έχει ανέβει η συζήτηση και έχει επικεντρωθεί στο θέμα των δανειοληπτών. Εμείς πρέπει να ακολουθήσουμε μια ισορροπία και μια βασική αρχή. Η βασική αρχή είναι, ναι, θα πρέπει να προστατεύσουμε και να βοηθήσουμε τους ευάλωτους και αυτούς που δεν μπορούν πραγματικά να αποπληρώσουν το δάνειο τους. Γιατί; Γιατί είχαμε δεκαπέντε χρόνια κρίση. Σωστά. Και αυτούς πρέπει να τους προστατεύσουμε και αυτό κάνουμε, αλλά χωρίς να δημιουργήσουμε ηθικούς κινδύνους και να χαλάσουμε την κουλτούρα πληρωμών εις βάρος του συνεπών. 
Γιατί το λέω αυτό; Κατ’ αρχήν πρέπει να καταλάβουμε το εξής. Σε κάθε δάνειο που δεν πληρώνει κάποιος, το πληρώνουν οι υπόλοιποι πολίτες. Θέλω να το σκεφτείτε αυτό. Σε κάποιον δηλαδή, που μένει σε ενοίκιο και δεν πήρε δάνειο ή σε κάποιον που είχε ένα παλιό μικρό σπίτι από τους παππούδες του, αύριο θα του πεις ότι ξέρεις κάτι, δεν μπορώ να σου μειώσω τους φόρους ή πρέπει να σου αυξήσω τους φόρους σαν φορολογούμενο. Γιατί; Γιατί οι άλλοι που πήραν δάνειο, θα πρέπει να τους πληρώσει το κράτος το δάνειο. 
Αυτή είναι η εικόνα. Πρέπει, λοιπόν, να κρατάμε μια ισορροπία. Ναι, αυτούς που πραγματικά δεν μπορούν να αποπληρώνουν να τους βοηθάμε και να τους στηρίζουμε, να μην χάνουν σπίτια. Αλλά αυτοί που μπορούν δεν μπορούν να λειτουργούν εις βάρος του συνεπών και αυτών που διάλεξαν να μην πάρουν δάνειο ή να μένουν σε ενοίκιο. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ.
Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις». 
Θα διακόψουμε για τις 14.30΄ ακριβώς, επειδή έχουν υποβληθεί ονομαστικές ψηφοφορίες και πρέπει να γίνει ανάγνωση των ονομάτων των συναδέλφων. Οπότε διακόπτουμε για τις 14.30΄.

(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Κάρλας Στεφανοβικείου νομού Μαγνησίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Εισερχόμαστε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.
Έχει υποβληθεί αίτηση διεξαγωγής ονομαστικής ψηφοφορίας επί των άρθρων 3, 4, 5, 11, 13, 14, 15, 17, 19, 21, 22, 24, 27, 30, 32, 33, 35, 36 και 38, καθώς και επί της τροπολογίας 560/134 από Βουλευτές της Κοινοβουλευτικής Ομάδας της Νέας Δημοκρατίας.
Θα αναγνώσω τον κατάλογο των υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. 
Ο κ. Χαρακόπουλος Μάξιμος. 
Ο κ. Αυγενάκης Ελευθέριος.
Ο κ. Ακτύπης Διονύσιος. 
Η κ. Αραμπατζή Φωτεινή. 
Η κ. Αυγερινοπούλου Διονυσία-Θεοδώρα. 
Ο κ. Βλαχάκος Νικόλαος. 
Ο κ. Βλάχος Γεώργιος. 
Η κ. Βούλτεψη Σοφία. 
	Ο κ. Βρεττάκος Γεώργιος. 
	Ο κ. Γιώργος Ιωάννης. 
	Η κ. Ιατρίδη Τσαμπίκα. 
	Ο κ. Καππάτος Παναγής. 
	Ο κ. Καράογλου Θεόδωρος. 
	Ο κ. Κόνσολας Εμμανουήλ. 
	Ο κ. Κοτρωνιάς Γεώργιος. 
	Ο κ. Κούβελας Δημήτριος. 
	Ο κ. Κυρανάκης Κωνσταντίνος. 
	Ο κ. Κωτσός Γεώργιος. 
	Ο κ. Λεονταρίδης Θεόφιλος. 
	Ο κ. Λιβανός Μιχαήλ. 
Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας. 
	Επίσης, είχε υποβληθεί αίτηση διεξαγωγής ονομαστικής ψηφοφορίας επί των άρθρων 22, 24 και 30 από Βουλευτές της Κοινοβουλευτικής Ομάδας του ΣΥΡΙΖΑ-Προοδευτική Συμμαχία και από Ανεξάρτητους Βουλευτές, η οποία απεσύρθη με έγγραφο το οποίο κατατέθηκε πριν από λίγο στο Προεδρείο της Βουλής. Τα συγκεκριμένα άρθρα που περιελάμβανε συμπεριλαμβάνονται μεταξύ των αιτουμένων προς διεξαγωγή ονομαστικής ψηφοφορίας άρθρων από τους Βουλευτές της Κοινοβουλευτικής Ομάδας της Νέας Δημοκρατίας. 
	(Στο σημείο αυτό κατατίθεται στα Πρακτικά το προαναφερθέν έγγραφο, το οποίο έχει ως εξής: 







ΠΡΟΕΔΡΕΥΩΝ (Γεώργιος Γεωργαντάς): Συνεπώς, διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό. 
(ΔΙΑΚΟΠΗ)

















(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Στο σημείο αυτό θα διεξαχθεί ονομαστική ηλεκτρονική ψηφοφορία επί των άρθρων 3, 4, 5, 11, 13, 14, 15, 17, 19, 21, 22, 24, 27, 30, 32, 33, 35, 36 και 38, καθώς και επί της τροπολογίας 560/134 του σχεδίου νόμου του Υπουργείου Εθνικής Οικονομίας και Οικονομικών. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)



(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
ΠΡΟΕΔΡΕΥΩΝ (Αθανάσιος Μπούρας): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:



	
 
 



ΠΡΟΕΔΡΕΥΩΝ (Αθανάσιος Μπούρας): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΚΑΤΑ ΤΗ ΔΙΑΡΚΕΙΑ ΤΗΣ ΗΛΕΚΤΡΟΝΙΚΗΣ ΚΑΤΑΜΕΤΡΗΣΗΣ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Πρέβεζας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο! 
Τώρα παρακολουθείτε μία διαδικασία που βρίσκεται στο τέλος της. Μετά την επί δύο ημέρες συζήτηση ενός νομοσχεδίου έγινε η ψηφοφορία, η οποία γίνεται και ηλεκτρονικά, μέσω των ειδικών ηλεκτρονικών μηχανημάτων που υπάρχουν για τους παρόντες Βουλευτές. Για τους απόντες, η ψηφοφορία γίνεται και με επιστολή. Και οι συνάδελφοι εδώ γραμματείς της Βουλής, αυτή τη στιγμή προσμετρούν τις ψήφους, προκειμένου να ανακοινώσω εγώ σε λίγο το αποτέλεσμα της διεξαχθείσης ψηφοφορίας. 
Και πάλι καλή πρόοδο και καλή επιστροφή στην ωραία Πρέβεζα.


Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 15ο Γυμνάσιο Λάρισας. 
Σας καλωσορίζουμε στη Βουλή.  Σας ευχόμαστε καλή πρόοδο. Και σας καλωσορίζει ιδιαίτερα ο Βουλευτής σας, ο κ. Χαρακόπουλος, που τον βλέπετε μπροστά σας.
(Χειροκροτήματα απ’ όλες τις πτέρυγες της Βουλής)
Αυτήν τη στιγμή παρακολουθείτε μια διαδικασία κατά την οποία έχει ολοκληρωθεί η συζήτηση για ένα νομοσχέδιο χθες και σήμερα και τώρα θα βγει το αποτέλεσμα της ψηφοφορίας. 
Η ψηφοφορία στη Βουλή γίνεται με δύο τρόπους, είτε με αυτοπρόσωπη παρουσία μέσω των ηλεκτρονικών μηχανημάτων, με την κάρτα που έχει κάθε Βουλευτής, είτε με επιστολική ψήφο και καταχωρούνται οι επιστολικές ψήφοι, αθροίζονται και βγαίνει το αποτέλεσμα για κάθε άρθρο του νομοσχεδίου που συζητήθηκε χθες και σήμερα και θα ολοκληρωθεί σε λίγη ώρα.
Και πάλι καλή πρόοδο και καλή επιστροφή στην ωραία Λάρισα. (  )
(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας. 
Επί του άρθρου 3 ψήφισαν συνολικά 288 Βουλευτές. 
Υπέρ του άρθρου, δηλαδή ΝΑΙ, ψήφισαν 204 Βουλευτές.
Κατά του άρθρου, δηλαδή ΟΧΙ, ψήφισαν 49 Βουλευτές.
ΠΑΡΩΝ ψήφισαν 35 Βουλευτές.
Συνεπώς, το άρθρο 3 έγινε δεκτό κατά πλειοψηφία. 
Επί του άρθρου 4 ψήφισαν συνολικά 288 Βουλευτές. 
Υπέρ του άρθρου, δηλαδή ΝΑΙ, ψήφισαν 212 Βουλευτές.
Κατά του άρθρου, δηλαδή ΟΧΙ, ψήφισαν 70 Βουλευτές.
ΠΑΡΩΝ ψήφισαν 6 Βουλευτές.
Συνεπώς, το άρθρο 4 έγινε δεκτό κατά πλειοψηφία. 
Επί του άρθρου 5 ψήφισαν συνολικά 288 Βουλευτές. 
Υπέρ του άρθρου, δηλαδή ΝΑΙ, ψήφισαν 211 Βουλευτές.
Κατά του άρθρου, δηλαδή ΟΧΙ, ψήφισαν 55 Βουλευτές.
ΠΑΡΩΝ ψήφισαν 22 Βουλευτές.
Συνεπώς, το άρθρο 5 έγινε δεκτό κατά πλειοψηφία. 
Επί του άρθρου 11 ψήφισαν συνολικά 288 Βουλευτές. 
Υπέρ του άρθρου, δηλαδή ΝΑΙ, ψήφισαν 204 Βουλευτές.
Κατά του άρθρου, δηλαδή ΟΧΙ, ψήφισαν 64 Βουλευτές.
ΠΑΡΩΝ ψήφισαν 20 Βουλευτές.
Συνεπώς, το άρθρο 11 έγινε δεκτό κατά πλειοψηφία. 
Επί του άρθρου 13 ψήφισαν συνολικά 288 Βουλευτές. 
Υπέρ του άρθρου, δηλαδή ΝΑΙ, ψήφισαν 203 Βουλευτές.
Κατά του άρθρου, δηλαδή ΟΧΙ, ψήφισαν 34 Βουλευτές.
ΠΑΡΩΝ ψήφισαν 51 Βουλευτές.
Συνεπώς, το άρθρο 13 έγινε δεκτό κατά πλειοψηφία. 
Επί του άρθρου 14 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 201 Βουλευτές.
Κατά του άρθρου, δηλαδή ΟΧΙ, ψήφισαν 61 Βουλευτές.
ΠΑΡΩΝ ψήφισαν 26 Βουλευτές.
Συνεπώς, το άρθρο 14 έγινε δεκτό κατά πλειοψηφία.
Επί του άρθρου 15 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 227 Βουλευτές.
Κατά του άρθρου, δηλαδή ΟΧΙ, ψήφισαν 47 Βουλευτές.
ΠΑΡΩΝ ψήφισαν 14 Βουλευτές.
Συνεπώς, το άρθρο 15 έγινε δεκτό κατά πλειοψηφία.
Επί του άρθρου 17 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 201 Βουλευτές.
Κατά του άρθρου, δηλαδή ΟΧΙ, ψήφισαν 68 Βουλευτές.
ΠΑΡΩΝ ψήφισαν 19 Βουλευτές.
Συνεπώς, το άρθρο 17 έγινε δεκτό κατά πλειοψηφία.
Επί του άρθρου 19 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 159 Βουλευτές.
Κατά του άρθρου, δηλαδή ΟΧΙ, ψήφισαν 111 Βουλευτές.
ΠΑΡΩΝ ψήφισαν 18 Βουλευτές.
Συνεπώς, το άρθρο 19 έγινε δεκτό κατά πλειοψηφία.
Επί του άρθρου 21 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 158 Βουλευτές.
Κατά του άρθρου, δηλαδή ΟΧΙ, ψήφισαν 111 Βουλευτές.
ΠΑΡΩΝ ψήφισαν 19 Βουλευτές.
Συνεπώς, το άρθρο 21 έγινε δεκτό κατά πλειοψηφία.
Επί του άρθρου 22 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 158 Βουλευτές.
Κατά του άρθρου, δηλαδή ΟΧΙ, ψήφισαν 130 Βουλευτές.
ΠΑΡΩΝ εψήφισε ουδείς.
Συνεπώς, το άρθρο 22 έγινε δεκτό κατά πλειοψηφία.
Επί του άρθρου 24 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 158 Βουλευτές.
Κατά του άρθρου, δηλαδή ΟΧΙ, ψήφισαν 119 Βουλευτές.
ΠΑΡΩΝ ψήφισαν 11 Βουλευτές.
Συνεπώς, το άρθρο 24 έγινε δεκτό κατά πλειοψηφία.
Επί του άρθρου 27 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 159 Βουλευτές.
Κατά του άρθρου, δηλαδή ΟΧΙ, ψήφισαν 112 Βουλευτές.
ΠΑΡΩΝ ψήφισαν 17 Βουλευτές.
Συνεπώς, το άρθρο 27 έγινε δεκτό κατά πλειοψηφία.
Επί του άρθρου 30 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 160 Βουλευτές.
Κατά του άρθρου, δηλαδή ΟΧΙ, ψήφισαν 119 Βουλευτές.
ΠΑΡΩΝ ψήφισαν 9 Βουλευτές.
Συνεπώς, το άρθρο 30 έγινε δεκτό κατά πλειοψηφία.
Επί του άρθρου 32 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 169 Βουλευτές.
Κατά του άρθρου, δηλαδή ΟΧΙ, ψήφισαν 70 Βουλευτές.
ΠΑΡΩΝ ψήφισαν 49 Βουλευτές.
Συνεπώς, το άρθρο 32 έγινε δεκτό κατά πλειοψηφία.
Επί του άρθρου 33 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 161 Βουλευτές.
Κατά του άρθρου, δηλαδή ΟΧΙ, ψήφισαν 113 Βουλευτές.
ΠΑΡΩΝ ψήφισαν 14 Βουλευτές.
Συνεπώς, το άρθρο 33 έγινε δεκτό κατά πλειοψηφία.
Επί του άρθρου 35 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 197 Βουλευτές.
Κατά του άρθρου, δηλαδή ΟΧΙ, ψήφισαν 37 Βουλευτές.
ΠΑΡΩΝ ψήφισαν 54 Βουλευτές.
Συνεπώς, το άρθρο 35 έγινε δεκτό κατά πλειοψηφία.
Επί του άρθρου 36 ψήφισαν 288 Βουλευτές.
Υπέρ του άρθρου, δηλαδή ΝΑΙ, ψήφισαν 197 Βουλευτές.
Κατά του άρθρου, δηλαδή ΟΧΙ, ψήφισαν 37 Βουλευτές.
ΠΑΡΩΝ ψήφισαν 54 Βουλευτές.
Συνεπώς, το άρθρο 36 έγινε δεκτό κατά πλειοψηφία.
Επί του άρθρου 38 ψήφισαν 287 Βουλευτές.
Υπέρ του άρθρου, δηλαδή ΝΑΙ, ψήφισαν 226 Βουλευτές.
Κατά του άρθρου, δηλαδή ΟΧΙ, ψήφισαν 35 Βουλευτές.
ΠΑΡΩΝ ψήφισαν 26 Βουλευτές.
Συνεπώς, το άρθρο 38 έγινε δεκτό κατά πλειοψηφία.
Επί της τροπολογίας με γενικό αριθμό 560 και ειδικό 134 ψήφισαν 288 Βουλευτές.
Υπέρ της τροπολογίας, δηλαδή ΝΑΙ, ψήφισαν 212 Βουλευτές.
Κατά της τροπολογίας, δηλαδή ΟΧΙ, ψήφισαν 49 Βουλευτές.
ΠΑΡΩΝ ψήφισαν 27 Βουλευτές.
Συνεπώς, η τροπολογία με γενικό αριθμό 560 και ειδικό 134 έγινε δεκτή κατά πλειοψηφία. 
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

	Ενίσχυση εποπτείας των υπό διαχείριση απαιτήσεων από δάνεια και πιστώσεις-Προστασία συνεπών οφειλετών... Συνταξιοδοτική ρύθμιση και λοιπές διατάξεις

ΠΡΟΕΔΡΕΥΩΝ (Αθανάσιος Μπούρας): Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων και του συνόλου.
(ΨΗΦΟΦΟΡΙΑ)
ΠΡΟΕΔΡΕΥΩΝ (Αθανάσιος Μπούρας): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 17.07΄ λύεται η συνεδρίαση για αύριο, ημέρα Παρασκευή 6 Νοεμβρίου 2026 και ώρα 9.00΄ με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων. 

